
... în plus, mai era şi Priscilla. 

„Ce-aţi spus, d-le Banks?“ se răsuci şoferul în cuva lui translucidă, 
privindu-l pe Tamerlan cu aerul că putea să fie curios. 

Am vorbit cu glas tare, am vorbit cu glas tare, se gîndi Tamerlan 
Banks şi se cufundă în bancheta aproape pufoasă, care se încordă cu 
blîndeţe sub greutatea lui. O banchetă din tentacule amplificate de 
calmar. 400 de UC metrul pătrat. Cam scumpă, dar aşa înţelegea 
United T-Skell Spaces să-şi recompenseze directorii. Chiar dacă erau 
doar directori onorifici. 

„Fii atent la semafor, Karl!” spuse Tamerlan şi, profitind de faptul 
că şoferul pivota în serul fiziologic din cuvă, se aplecă asupra blondei 
Karin şi o sărută, buimac. Se întinse cu totul peste ea în timp ce 
pistoanele maşinii începuseră să vibreze familiar sub capotă. Karl nu 
mai putea să-l vadă şi, ciudat, asta îl făcu pe Tamerlan să se simtă 
vinovat. 

„Peste un minut ajungem la United Spaces, d-le Banks” anunţă 
Karl cu vocea uşor nazonată - vocea specifică spaţioforilor. lar el, el 
era un spaţiofor decăzut. 

„Ochelahrii, Tamehrlan, scumpule!” graseie Wanda, scotocind prin 
poşetă. Cu coada ochiului, Banks îi zări picioarele negre ca păcura: se 
sprijineau în vârfurile ascuţite ale pantofilor de lac. Întinse mîna în 
spate, spre ea, şoptind: 

„Da. Ochelarii.” 

Era obligatoriu să şi-i pună. Din cauza aleuxylului. Interzis prin 
lege. Cu atît mai interzis, dacă-mi e permis, cu atît mai interzis cînd 
participai la şedinţele unui consiliu de administraţie. 

Karl opri maşina. Era impecabil. Era impecabil programat, căci, 
altminteri, dacă te uitai bine la el, nu vedeai decit un slăbănog 
decăzut, gol puşcă în cuva de ţesut corneean extins. Plutea îndărătul 
volanului, cuplat prin tubulaturi la oxigen, la soluţii perfuzabile şi, 
mai ales, la informaţie. De fapt, Karl nici nu mai era Karl. Era un 


creier pur care recepta şi prelucra date specifice. Datele care îi 
permiteau să se descurce în traficul încărcat al South Sabratei. 

„United T-Skell Spaces!” anunţă el, nazonat, şi făcu o mişcare 
elegantă, plutitoare, în serul fiziologic al cuvei, răsucindu-se 
respectuos spre Tamerlan. 

„Portierele” ordonă Tamerlan cu voce împotmolită. 

Portierele din lemn umed culisară, scîrţiind discret, apoi aspirară o 
nouă doză de sevă din rezervor, emiţind un şuierat abia auzit. 

Ameţit, Banks cobori din automobil şi o porni pe gazonul 
trotuarului către intrarea în clădirea corporației, urmat la doi paşi de 
Wanda şi Karin, care răspîndeau un parfum înțepător de scorţişoară. 
Tamerlan intră primul în hol şi trase adînc aer în piept, adulmecînd 
mirosul de conifere emanat de pereţii interiori ai clădirii. Simţea pe 
obrazul drept privirea plăcilor retiniene încastrate sub ferestrele care 
dădeau spre piaţa W. Churchill. Retinele îl recunoscuseră deja. La ora 
asta, consiliul de administraţie începea să se agite în sala de şedinţe, 
cu douăzeci şi patru de etaje mai sus. 

Cu o mie opt sute de yarzi de tubulaturi nutritive pentru ziduri 
mai departe de Tamerlan Banks. 

„„„în plus, mai era şi Priscilla. De fapt, Priscilla Idryss trebuia să fie prin 
apropiere, într-unul dintre birourile direcţiei. Mai mult ca sigur: între 
el şi ea nu puteau să fie decât zece, cel mult cinşpe yarzi. Mda. Zece- 
cinşpe yarzi îl despărțeau pe Tamerlan Banks de Priscilla şi de fleţul 
ăla de bărbat al ei - Hugh Secada, fost emigrant columbian, fost 
şomer şi fost spaţiofor, care renunţase la cinci ani din viaţă pentru a 
sta cufundat cîte şaişpe ore pe zi în cuve. În subsolul de la United 
Spaces. 

Hugh făcuse apoi facultatea la seral şi se specializase, bineînţeles, 
în turboskelli. Adică, se specializase în obiectul de interes şi de 
cercetare al lui Tamerlan Banks. Turboskellii amelioraţi de Tamerlan. 

O alegere pertinentă din partea lui Hugh Secada, cîtă vreme în 
timpul celor cinci ani fusese parcurs cu obstinaţie de milioane de 
turboskelli. Amelioraţi sau nu. Parcurs de ei, cu sinapsele reconectate 


de ei, cu cortexul doldora de spaţiile şi programele suprapuse cu care 
îl încărcaseră aceiaşi turboskelli. La ordinele lui Tamerlan, pe 
timpurile acelea. 

Practic, cinci ani fusese un nimeni. Un fel de Karl mai elaborat. O 
proteză biologică în sisteme. Hrănit cu probleme şi excretînd 
rezolvări. 

Dar Hugh Secada era un tip organizat şi, mai mult decît atît, era, în 
felul lui, un raptor. United T-Skell Spaces, în cuvele cărora stătuse trei 
ani şi patru luni puse cap la cap, îi oferiseră iniţial un job de utilizator 
al spaţioforilor proveniţi din şomerii şi proletarii racolaţi din 
suburbiile South Sabratei. Fraţii mai mici ai lui Hugh. 

În anii aceia Tamerlan Banks era şef de serviciu, iar Priscilla Idryss 
nu exista — cel puţin nu în corporație. Probabil că făcea trotuarul prin 
Granite Junction (asta era o răutate gratuită a lui Tamerlan Banks — 
Priscilla nu făcuse niciodată trotuarul şi el ştia asta foarte bine). Sau 
făcuse trotuarul prin Oilers, pentru cinşpe UC minutul? îşi duse 
Tamerlan, totuşi, gîndul pînă la capăt. 

Mă rog. El ajunsese şef de compartiment, dar United T-Skell 
Spaces îl avansase şi pe idiotul ăla meticulos de Hugh, care tocmai 
deprinsese cum să-şi dea cu briantină în păr. Asta se întîmplase acum 
patru ani, înainte de războiul de nouă zile care opusese South Sabrata 
principalului oraş concurent de pe Coasta de Nord: Londrina. 

Cu ocazia războiului, United T-Skell Spaces abia dacă făcuse faţă 
comenzilor primăriei. Mii de şomeri coboriseră în cuvele de la subsol, 
utilizatorii îi perforaseră cu milioane de rutine, turboskellii îi 
parcurseseră şi-i înţesaseră cu programe. Douăzeci şi patru de ore pe 
zi, şapte zile pe săptămînă, treizeci de zile pe lună - tipii din cuve 
erau storşi ca lămiile după un an de funcţionare, iar tinerii angajaţi ai 
corporației urcaseră treptele ierarhice într-un ritm de neimaginat într- 
o perioadă de pace. 

Şi, tot atunci, se dezvoltase reticulosistemul, aşa cum arăta el acum. 
Amplu, redundant pînă la exagerare, eficient. Dirijat de tipi 
competenţi şi ambiţioşi. 

În consecinţă, Tamerlan Banks ajunsese director executiv, în ciuda 
faptului că nu purta cravate de mătase, că nu-şi dădea cu briantină în 
păr şi, mai ales, în ciuda faptului că obişnuia să-şi cultive implanturi 
de muşchi vegetal pe gît (modelul eşarfă, care făcea furori în periferie, 
în special în Oilers). Prin urmare, deşi Tamerlan nu era un purist, în 
acei ani zbuciumaţi în care corporaţia era interesată să producă tot 
mai mult, consiliul de administraţie nu ezitase nici măcar o secundă 


cînd îi încredinţase funcţia cea mai puternică din schema lui United 
Spaces. Poate că era o idee prea imaginativ, dar asta se cerea de la 
oameni în timp de război. 

Mă rog, asta se cerea de la oamenii care nu decăzuseră în tagma 
spaţioforilor... 

„Creierul îmi mergea mult mai repede pe atunci...” spuse Tamerlan 
cu glas tare, făcînd-o pe Karin să ridice sprîncenele. 

Işi dădu seama imediat că făcuse o afirmaţie falsă: dacă acum 
gîndea mai încet, de ce îl chemaseră tocmai pe el ca să-i depaneze în 
momentul ăsta de criză? De ce apelaseră la el, care acum era doar 
director onorific la United Spaces, dacă dispuneau de un director 
executiv pedant şi atent, un purist care nu-şi amesteca țesuturile 
native cu cele ale altor specii? 

„M-au chemat pe mine fiindcă sînt mai bun” decretă Tamerlan, 
sigur pe el, bătînd-o pe Karin pe umăr. „Sînt mai bun decît Hugh, 
chiar dacă sînt cu doisprezece ani mai în vîrstă decât el. Chiar dacă el 
este un purist! Un tradiţionalist şi un tipicar! Eu trebuie să-i scot din 
rahat, şi nu el, junele executiv cu nod de 3/4 la cravată!” 

Din păcate, Priscilla nu sesizase chestia asta. 

Niciodată n-o făcuse. Deşi avusese suficient timp la dispoziţie. Trei 
ani, atiţia trecuseră de cînd se angajase la United T-Skell Spaces, 
ocazie cu care îi cunoscuse pe amindoi. Numai că manierele şi țoalele 
spilcuite ale lui Hugh o convinseseră şi pe ea, aşa cum convinseseră şi 
consiliul de administraţie. 

Se căsătorise cu Hugh la numai şase luni de la angajare, iar 
Tamerlan prezidase din capul mesei banchetul dat în cinstea lor, la 
restaurantul Une Châtaigne Verte, din piaţa W. Churchill. Un lucru 
perfect justificat: atunci, el era directorul executiv, iar Hugh era doar 
un tip de viitor. Cam prea tentat să dea din coate, totuşi. Să fi fost de 
vină, oare, extracția lui sudamericană?... 

Mda... Chestia cu statul în capul mesei fusese de rău augur pentru 
Tamerlan... După încă un an şi jumătate se trezise cu o hîrtie care îl 
avansa în postul de director onorific al corporației. 42.500 de UC 
suplimentari pe an. Şi excluderea elegantă din mecanismul decizional. 
De acum înainte putea să se aştepte să stea numai în capul meselor de 
protocol. 

Şmechera de Priscilla ţintise corect. Hugh îi putea oferi siguranţă, 
cu vocea lui egală, cu planificările lui seci şi cu cărarea aia a lui trasată 
cu echerul. Iar... hm... idioatele astea de femei (era lucru ştiut) preferau 
culcuşurile calde şi orarul fix, conversaţiilor spumoase şi minţilor 


sclipitoare. Cică nu trebuia să le oferi decît o linişte care mirosea 
rafinat ca să fie în stare să uite de neuronii şi sinapsele raşchetate ani 
de zile prin cuvele de la subsol. Pur şi simplu nu rezistau stresului 
prin cunoaştere! — simţi Tamerlan cum se linişteşte după ce găsi 
această întorsătură de frază mentală. 

„Ce zici?” se întoarse spre Wanda, negresa care îl ţinea de 
subsuoară de parcă l-ar fi proptit să nu se prăvălească după o 
cumplită noapte de beţie. „Ce părere ai: un tip care a stat cinci ani 
prin cuve mai e în stare să facă contorsionism de performanţă prin 
paturi?“ 

„Pfuuh!” exclamă Wanda cu accentul ei franțuzesc, alungind u-ul. 
„Păi, ohrice spaţiofohr din ăsta e cu catecolaminele par terre! Cu ce să i 
se mai scoale? E mai stohrs decât o cîhrpă de ştehrs pe jos!“ rîrîi ea. 

„Da. Catecolaminele” repetă Tamerlan, căscînd ochii îndărătul 
ochelarilor groşi, fumurii, pe care îi purta special ca să-şi mascheze 
pupilele cât acul. Aleuxyl. Halucinogen major. De-aia îl şi susțineau 
Wanda şi Karin, îmbrîncindu-i mitocăneşte pe toţi cei care le răsăreau 
în cale pe culoarul de la etajul 24. 

Nu riscau nici un perdaf. Retinele extinse crescute de-a lungul 
zidurilor îl recunoscuseră pe Tamerlan. Toată lumea ştia că directorul 
onorific este pe etaj, aşa că de ce nu se dădeau din timp la o parte? 

Zduf! Uşa biroului din stînga se întredeschise şi capul Priscillei se 
iți pe culoar: privea mirată dintr-o parte în alta. Bineînţeles că 
Tamerlan se prefăcu că n-o observă, pretextînd că era absorbit de 
gaşca de indivizi adunată în faţa camerei de şedinţe. Floarea 
intelighentsiei corporației. Consiliul de administraţie, barosanii, 
spilcuiţii — cu Hugh Secada in frunte. 

„Ce crezi, Karin? Or fi auzit ce-am vorbit cu Wanda?” întrebă 
Tamerlan, cu voce împăstată. Aleuxyl. 

„Treaba lor dacă nu te-au auzit, dar tu poţi oricînd să repeţi ideea!” 
îi zise Karin, făcînd cu ochiul. Brusc, îşi îndepărtă buclele blonde de 
pe frunte, zvicnind din cap. 

„Oh. O sugestie competentă” recunoscu Tamerlan, gîndindu-se cât 
de teribil ar fi fost să repete scurtele replici. Le-ar fi auzit şi Hugh, şi 
Priscilla şi toţi îmbăţoşaţii ăia de pe culoarul cu pereţi din lemn de 
teck potenţat, originar din Indonezia, dar recalibrat genetic în 
laboratoarele lui United Spaces, astfel încît să crească în 
paralelipipede compacte. Mda... totul dus la bun sfîrşit conform unor 
rutine semnate de Tamerlan Banks şi finalizate de turboskellii 
amelioraţi din spaţiofori. 


Tamerlan respiră adînc. Mirosul umed al sevelor care străbăteau 
lemnul şi plăcile auditive din membrane de liliac. Acces permis 
creatorului lor, Tamerlan Banks. 

„Ce părere ai, Wanda?” se decise Tamerlan să întrebe în timp ce 
păşea în sala consiliului de administraţie. „Unul care a stat luni în şir 
în cuve, patruzeci de luni să zicem, uite, unul ca ăsta” îi arătă el 
spaţioforul scheletic care, intubat, cateterizat, sondat şi învelit în 
pseudopode vegetale mixate cu receptori nervoşi, plutea în bazinul 
translucid din mijlocul camerei, „poate unul ca ăsta să ţopăie 
cumsecade pe somiere, alături de doamnele doritoare de interludii... 
lubrice?” 

Clank! Uşa se închisese în spatele Priscillei care intrase şi ea în sala 
de şedinţe. 

„Uite-te la el!” exclamă Wanda, intrînd în joc cât ai bate din palme. 
„E mai stohrs decît un citron. Făhră catecholi” graseie ea cu un aer 
distins, întinzînd mîna spre spaţioforul care plutea în bazin: „Funcţia 
chreează ohrganul. Ăsta habahr nu mai ahre de el... cu ce să mai 
împungă o femeie, mon Dieu?” întrebă negresa, apropiindu-se de 
bazin. 

Din spatele ei se auziră tipii ăia scorţoşi: îşi dregeau vocea, 
oripilaţi. Dar ea nu-i băgă în seamă şi trase un bobirnac în peretele 
translucid al cuvei, provocînd un sunet umed. 

„Mda. Habar n-are de el. Catecholii storşi” dădu Tamerlan din cap. 

Acum era sigur că îl auziseră cu toţii. Unul dintre vicepreşedinţi 
tuşi încurcat şi privi spre şirul gol de scaune. Tipii ăştia cu pantalonii 
călcaţi impecabil încă n-aveau curaj să-l înfrunte pe unul cu 
implanturi de muşchi vegetal pe gît. Mamele lor îi născuseră cu 
reflexele sociale adînc săpate în creierii lor de fiinţe limfatice, oh da... 
Niciodată să nu-i contrazici pe şefi! Totdeauna să-i respecţi pe 
directori! Pe directorii onorifici, în special! 

Mai mulţi bani. Mai puţină putere. Dar respect. Asta însemna un 
director onorific. Mai mulţi bani cu care el şi le permitea pe Wanda şi 
pe Karin, după care îşi înghiţeau saliva toţi şmecherii ăia cu cămăşi 
albe ca spuma laptelui. Obezele celulitice sau scîndurile care îi 
aşteptau acasă, pfuuh! — erau la fel de sexoase ca nişte mese de călcat 
rufele. Sau ca nişte ceainice borțoase, nu? 

Dar, chiar dacă ar fi făcut şi ei banii lui, nici unul n-ar fi avut 
tupeul să iasă măcar la plimbare cu o astfel de femelă! Nu se făcea, 
asta trebuie că-şi împărtăşeau, cu seriozitate, unul altuia. Tot vreo 
moştenire genetică de comportament social... Nu... în nici un caz nu 


puteai să te afişezi pe stradă cu ceva într-atit de... hm, într-atât de 
lasciv! Era imoral, dracului, era jenant, era scabros, mai ales dacă 
ţineai de United T-Skell Spaces! 

În timp ce lui Tamerlan îi plăcuse mereu să-i oripileze pe cei din 
jur. Ego-ul lui plescăia fericit. 

„Să ne aşezăm, venerabililor!” spuse el tărăgănat şi, ostentativ, se 
lăsă condus de cele două însoţitoare către scaunul pe care scria 
DIRECTOR ONORIFIC. 

Camera mirosea sărat. Ca o briză marină. Din cauza mesei din 
fanoane expandate de balenă albastră, sintetizate într-un grup de 
spaţiofori de producţie. Un joint venture cu Doho Industries. Erau 
minunate fanoanele astea de balenă care constituiau masa consiliului: 
aveau o lungime de douăzeci de picioare, în sistemul anglo-saxon, şi o 
valoare de 59.000 de UC, în sistemul general valabil. Cam astea erau 
dimensiunile mesei la care se imaginau comenzile pentru turboskelli. 
Asta cînd nu trebuiau să facă vreo tranzacţie cu ei, aşa cum era cazul, 
din ce în ce mai des în ultimul timp. Amelioraţi. Autonomi. 

Tamerlan îşi încrucişă picioarele şi culese o scamă invizibilă de pe 
pantalonii săi pepiţi, în tonuri kaki. Vesta albă şi cămaşa grenadine 
care îi zburlea firele verzi de muşchi umed pe care şi le cultiva, 
exuberant, pe gât. 

„Cred că v-am mai întrebat” începu el, „voi nu sesizaţi ce cocktail 
subtil de arome se degajă din amestecul ăsta de muşchi vegetal cu 
fanoane de balenă?” — se uita cu figura schimonosită într-un rictus, 
privind prin ochelarii fumurii la membrii consiliului de administraţie. 

Aleuxyl! Asta trebuie că gîndeau ei. Dar respectau ierarhia. 
Costumele lor călcate. Nişte purişti. Clădirile, străzile, automobilele, 
lifturile, zidurile, ferestrele, bancomatele, computerele şi automatele 
de cafea — toate obiectele adică, puteau fi mixate biologic, ba chiar era 
de dorit să fie mixate astfel. Deveneau mai rezistente, mai ieftine, cîtă 
vreme alcătuiau un sistem care, odată pornit, ştia să se autoîntreţină. 
Să se autonutrească. Să reacționeze la stimulii naturali şi la comenzi. 

Însă oamenii n-aveau dreptul la remixuri cu țesuturile celorlalte 
specii. Oamenii erau eficienţi şi reactivi prin construcţie. Prin concept. 
Oamenii aveau doar dreptul să fie decăzuţi în funcţia unor simple 
computere. La asta puteau spera cînd viaţa îi plesnea în bot şi, în atari 
situaţii, era singurul drept care li se mai garanta. Să devină spaţiofori, 
adică nişte ordinatoare de supercompetiţie, de ultimă generaţie, 
echipați cu roiuri de turboskelli. Încărcaţi pînă la refuz cu spaţii şi 
programe. Nec plus ultra în randament şi în miniaturizare. 

În cuve, adică. 

„Vreau să văd diagramele” spuse Tamerlan în şoaptă, cu capul 
bălăgănindu-i-se. Dar, atita timp cît nu-i vedeau pupilele 
infinitezimale ascunse de ochelari, puteau doar să-l bănuiască de 
consum de aleuxyl. Şi, chiar dacă ar fi fost siguri, Tamerlan era curios 
cine o să-i atragă atenţia că luase halucinogene înainte să vină la 
şedinţă. 

Unul dintre vicepreşedinţi se întinse pe deasupra mesei şi-i oferi 
lui Tamerlan un cub translucid, cu latura de aproape zece centimetri, 
în interiorul căruia luceau o sumedenie de lumini punctiforme şi 
liniare, împletite într-un labirint cvasiindescifrabil. 

Deşi creierul îi băltea de aleuxyl, iar ochii abia dacă îi focalizau 
imaginile, lui Banks nu-i trebuiră mai mult de treizeci de secunde ca 
să găsească disfuncţia sistemului. Pe undeva, chiar în mijlocul 
cubului, se aflau cîteva spaţii nou apoziţionate. Turboskellii 
descoperiseră o nouă falie în programele de control ale tipilor din 
cuve şi profitaseră ca să-şi... hm, ca să-şi alcătuiască nişte regiuni noi. 
Încălcînd convențiile stabilite cu utilizatorii. 

Amelioraţi. Autonomi. 

/nişte arii de novo pentru propriul lor uz/ 

„Să înţeleg că te-au luat prin surprindere?” zîmbi Tamerlan şi-l 
ţintui pe Hugh cu privirea. Ochelarii fumurii. 

„Nu m-au luat prin surprindere” răspunse Secada morocănos, şi-şi 
îndreptă meşa briantinată care îi descria o curbă peste frunte. „Oricine 
ştie, prea bine chiar, că turboskellii îşi extind spaţiile de manevră fără 
să ţină cont de înțelegerile cu noi.” 

Tamerlan se sprijini de spătarul fotoliului şi începu să mîngiie 
fesele bombate ale Wandei, care stătea dreaptă şi neclintită la dreapta 
lui. 

„Ai putea să spui că, într-un fel, sînt aproape umani... din moment 
ce nu-şi respectă contractele” sublinie el, impasibil, după care întinse 
cubul translucid către Karin. 

„Vorbeşti despre lucruri dezbătute exhaustiv, Tamerlan 
strimbă Secada. 

„Păi, dacă totul este dezbătut exhaustiv sau prea bine cunoscut, de 
ce nu izolezi tu... ăă... falia din sistem, Hugh? În definitiv, tu eşti 
executivul!” zimbi Tamerlan, cu buze ca de plastelină. „Şi te 
secondează cel mai competent consiliu de administraţie de pe Coasta 
de Nord. Cel puţin, aşa umblă zvonul jos, pe stradă, în South 
Sabrata...” 

Karin lăsă cubul să cadă cu zgomot pe masa din fanoane, chiar în 
faţa lui Secada. Tamerlan privi galeş la Priscilla, savurînd cu coada 
ochiului încurcătura în care îl pusese pe soţul ei. Nervos, Hugh 
începuse să bată darabana în braţul fotoliului, mimând plictiseala. 

„Ce faci, Hugh? De ce nu izolezi falia turboskellilor de restul... 
ăăă... sistemului? După dimensiunile spaţiului nou apoziţionat, 
trebuie să aibă o vechime... hm... de cel puţin şase ore!” 

Tamerlan făcu o pauză şi se ridică din fotoliu, afectînd o atitudine 
de om bătrîn. Profită să se prelingă pe lîngă trupul Wandei, care îl 
îmbrăţişă imediat, ca şi cum l-ar fi susţinut. 

Dar gesturile lor aveau o cu totul altă simbolistică, făcînd-o pe 
Priscilla să se înroşească. Uitase de vremurile cînd umbla cu fusta 
răsucită pe cur în Oilers, făcu Banks o grimasă în sinea sa. 

/deşi ştia foarte clar că priscilla nu făcuse asta niciodată/ dar las’ s- 
o jignească măcar aşa/ 

„Ascultă, Tamerlan!” începu Hugh, înghițind în sec. „le-am 
chemat aici pentru că ştim cu toţii că eşti cel mai bun... ca dovadă, 
trebuie să recunosc că înregistrările din subsoluri au arătat că, într- 
adevăr, în ultimele şase ore, turboskellii au găsit o falie în care, fără 
îndoială, construiesc spaţii noi...” 

Spus academic. Spus ştiinţific. Spus de un tip care mîncase pîinea 
amară a spaţioforilor şi care făcuse facultatea la seral, cu banii 
economisiţi în cuve. Numai că, atunci cînd îşi ţinuse scurtul speech, 
subliniase de trei ori evidenţa afirmațiilor sale. Făcea pleonasme by 
default, sau te pomeneşti că-i plăcea să fie la fel de redundant ca 
reticulosistemul pe care îl dirija? 

Dacă un dicteu elaborat ca ăsta o dăduse pe Priscilla peste cap, ce 
rost mai are să-mi fac probleme? se întrebă Tamerlan. De ce naiba mă 
tot forțez să pun mîna pe o giscă din asta care visează la o bucătărie 
automată? Nici un miligram de aleuxyl n-ar avea curaj să ia... 

„Fii atent, Hugh, pentru că... ah... am chef să-ţi pun o întrebare 
elementară!” zise Tamerlan, sprijinindu-se de masă. „De cât timp crezi 
că mai au nevoie turboskellii ca să ne... hm... spulbere cuvele?” 

Hugh trebuia s-o înghită şi pe asta. Răspunsul la această întrebare 
îl ştia şi portarul clădirii, dar acum va urma obişnuita săpuneală la 
care îl obliga poziţia de director executiv, situată teoretic sub cea a 
onorificului. 

„Mai au nevoie de numai trei ore” răspunse Secada, devenind 
brusc palid. 

„Irei ore? Asta s-o crezi... hm... tu! De cîte ore mai au nevoie, 

Wanda?” o întrebă Tamerlan pe negresă, deşi o privea ţintă pe 
Priscilla, care deschisese larg ochii. 

Avea şi de ce. După ce că le adusese pe... curvele astea la etajul 24 al 
corporației United Spaces, Banks îşi permitea acum să umilească un 
executiv în faţa întregului consiliu de administraţie. „Domnule 
director...” se ridică vicepreşedintele Grant. „Să nu exagerăm...” 

„Ba să exagerăm, domnule Grant! Răspunde odată, Wanda!” 

/vocea egală şi împăstată a lui tamerlan/ 

„Două ohre jumate. Mai au nevoie de două ohre şi jumătate.” 
răspunse Wanda, trecîndu-şi limba peste buze. 

„Exact. Mai sînt doar două ore şi jumătate, după cum spune...hm... 
fata asta. Ea ştie, pentru că i-am povestit eu cum stă treaba cu noile 
grafice de progresie” continuă el lent, vorbind lipicios. „Nu-ş' ce 
dracu’ păziţi voi aici, ăă... în consiliul de administraţie! Dar, chiar 
dacă mai erau trei ore, ce naiba aţi aşteptat atît pînă să... hm... pînă să 
mă chemaţi, fraierilor?” 

Asta o spusese la fel de rar, făcîndu-i pe toţi să îngheţe în scaune. 
Priscilla răsuflă adînc şi-şi sprijini fruntea în palme. Păcat că Tamerlan 
purta ochelari! Altfel, şi-ar fi permis să-i facă cu ochiul lui Karin doar 
aşa, ca să-i mai fiarbă niţel! 

/ca s-o mai fiarbă niţel/ 

„Vă spun eu de ce aţi aşteptat... ăă... şase ore pînă să mă chemaţi” 
reluă Tamerlan şi se apropie de sfera din țesut amplificat de meduză 
aflată în mijlocul încăperii. Interfața spaţioforului consiliului de 
administraţie. „Aţi pierdut atita timp pentru că... hm... pentru că 
Hugh Secada a încercat el să localizeze falia din sistem. Aţi vrut să 
faceţi pe cocoşii şi s-o... ăă... izolaţi singuri, ce mama dracului! Sînteţi 
consiliul cel mai deştept... mda... din South Sabrata. Aţi crezut că vă 
descurcaţi fără directorul onorific. Dar... hm... nu sînteţi decît nişte 
papagali” îşi încheie Banks discursul cleios de lent şi se aplecă spre 
sfera transparentă, prefăcindu-se că citeşte datele spaţioforului 
conţinut în cuvă. De fapt, spiona figura Priscillei care se reflecta în 
țesutul amplificat, generat în culturile celulare ale corporației. Un 
ţesut lucios precum oglinda. Priscilla clipea des, iar colţurile buzelor îi 
căzuseră, privind îngrijorată la Hugh. Hugh cel tînăr şi cel exact. În 
plus, ochii Priscillei luceau stins, de parcă tocmai se umeziseră. 

Tamerlan înghiţi în sec şi se apucă să citească datele spaţioforului, 
inscripţionate pe plăcuţă: 

„Owen Korolenko. Născut în 26. 08. 2125. Originar din Weddell...” 

„Acces permis, d-le director onorific!” se auzi vocea nazonată a 


spaţioforului din sfera de gelatină vie, palpitîndă. 

„Receptor oftalmic?” întrebă Tamerlan. „Aţi pus un receptor 
oftalmic aici, în sala de consiliu?” — se uita la mucoasa roz care filtra 
aerul sub interfaţa spaţioforului. 

„E mai ieftin” explică Grant. 

„E mai prost” replică Tamerlan. 

Ceilalţi tăcură milc. 

Le-am făcut rău gratuit, se gîndi Tamerlan. Absolut gratuit. Şi eu, 
dacă aş fi fost în locul lui Hugh, şi eu aş fi procedat la fel. Aş fi făcut 
orice ca să-l şuntez pe onorific. Să iau toată puterea. 

Numai că, de cîteva clipe, pîrghiile puterii ajunseseră iarăşi în 
mîinile lui Banks, iar consiliul de administraţie, cu Hugh cu tot, 
trebuia să priceapă foarte clar chestia asta. 

„Mă rog... să începem depanarea!” surise Tamerlan, încercînd să 
destindă atmosfera. N-avea rost să-i mai enerveze. De fapt, pe lîngă ce 
punea el la cale, a lăsa United I-Skell Spaces să se ducă de rîpă era 
doar o joacă de copii. Mai bine să-i fraierească! Banks, cel care vrea să 
dea cu Secada de pămînt. Banks, care vrea ca Priscilla Idryss să 
ingurgiteze aleuxyl pe o somieră, alături de el. 

„Karin!” o chemă Tamerlan. Vocea lui mlăştinoasă, dar sigură. Îşi 
ridică mîneca largă a sacoului kaki, îşi suflecă mîneca grenadine a 
cămăşii şi-şi întinse antebraţul spre blonda platinată care fiţii din 
şolduri înspre el. 

În timp ce femeia îşi deschidea poşeta ataşată de centură, Hugh 
izbucni: 

„Eşti nebun? Eşti nebun, Tamerlan? Vrei să spui că ai venit aici cu 
toate substanţele alea în cap?” 

„Nu cu toate!” ripostă Banks şi se bătu cu palma dreaptă peste 
antebraţul dezgolit, făcîndu-i semn lui Karin să-i prindă odată vena. 
„Doar aleuxyl, Hugh! Doar aleuxyl!” 

Se produse o scurtă vînzoleală. Membrii consiliului de 
administraţie se foiau prin fotolii şi şopteau de la unul la altul, 
încurcaţi, aplecîndu-se peste masa din fanoane expandate. Tamerlan 
ştia ce le trece prin cap. Să cheme poliţia ca să-l aresteze pentru 
utilizarea de halucinogene ilegale. Sau, să-i facă morală, că la asta erau 
cei mai pricepuţi: că nu era sănătos, că nu era etic, că nu era de bun- 
simţ şi că putea găsi o mai bună întrebuințare banilor decât să-i azvîrle 
pe droguri. 

Numai că n-aveau sînge în instalaţie ca să i-o arunce în faţă. Dacă l- 
ar fi apucat, naibii, vreo criză de personalitate (chestie frecventă la 


non-purişti) şi i-ar fi lăsat cu fundul în baltă? Cine ar mai fi izolat falia 
din sistem? Pe de altă parte, retinele cultivate în grosimea pereţilor de 
teck viu îl proiectau pe toate displayurile serviciilor de securitate, dar 
ofițerii de tură erau la fel de speriaţi ca membrii consiliului. Sistemul 
se putea pulveriza dacă turboskellii se extindeau exagerat. Bani 
pierduţi. Timp risipit. O ocazie bună pentru Doho Industries, sau 
pentru Băncile din Londrina, sau pentru  Rash'd-el-Krim 
Consolidated, concurentele lui United Spaces. Aşa că serviciile de 
securitate vor înghiţi în sec şi-l vor lăsa în pace. 

O singură privire aruncată de Banks în cubul translucid care stătea 
pe masă, în faţa lui Secada, fu suficientă. Turboskellii se apropiau de 
un punct critic pentru sisteme. Probabil că în trei-patru minute vor 
realiza o punte între spaţiile nou apoziţionate. Mărirea faliei. Adică o 
sarcină mult mai grea pentru el, pentru Tamerlan. 

„Ce s-o rog?” îi întrebă Banks, mieros, pe cei din sală. „Să-mi mai 
bage nişte aleuxyl sau să-mi injecteze trei miligrame de nalox, ca să 
mă trezească?” — nu aşteptă răspunsul: făcu un semn cu bărbia spre 
Karin, iar aceasta îi puncţionă vena, gemînd din adîncul gâtului. 

„Le-am armat, Tamerlan” rosti blonda pe un ton grav. 

Toţi scrobiţii ăia tăceau. Numai Priscilla găsi cu cale să zică ceva. 
Scurt. După cum făcea de obicei. Cu voce înceată. La fel de gravă ca a 
lui Karin: 

„Nu ne mai stresa atît, Tamerlan!” 

„Cine nu-i stresat, nu e-n viaţă!” decretă el şi-şi ţuguie buzele spre 
Karin, care apăsă brusc pistonul seringii. 

„Călătorie sprîncenată,” îi şopti Karin, făcîndu-i bezele. 

Era bine. Priscilla se rugase de el, dînd glas temerii tuturor. 
Turboskellii care ar fi ocupat un întreg sistem. Poate cel mai puternic 
de pe Coasta de Nord. United T-Skell Spaces. De data aceasta, ea 
vorbise prima, nu ca atunci... 

Numai că acum vorbise din cauză că-i era teamă. Îngrozită, chiar. 
Sistemul preluat de Doho, de Rash'd-el-Krim, sau de Bănci. Şomaj. Şi, 
în cazul ăsta, chiar că o păştea gazonul netuns al trotuarelor de 
periferie din Granite Junction sau Oilers. 

Ca să nu existe nici un echivoc şi ca să le mai dea o dată peste nas, 
Tamerlan îşi scoase ochelarii. Imbecilii ăştia trebuiau să fie conştienţi 
că nu blufa. Să vadă cu ochii lor că era de-a dreptul drogat. Aleuxyl. 
Aleuxyl şi, de cîteva secunde, Priscilla. Sinapse care dospeau de 
dopamină, de GABA, de alanină, de catecholi, de MAO şi, mai ales, 
de Priscilla. 


Să n-aibă nimeni nici un dubiu: chiar şi drogat, era mai valabil 
decît Hugh! Un tip aiurit face oricînd de zece ori mai mult decît unul 
care se spală pe dinţi de patru ori pe zi, la ore fixe — asta trebuiau să 
priceapă. Şi ei, şi Priscilla! 

Pupilele începură să i se dilate sub efectul naloxului injectat de 
Karin. Probabil că în cincizeci-şaizeci de secunde, turboskellii aveau 
să efectueze joncţiunea spaţiilor nou apoziţionate în reticulosistem. la 
să-i las să-şi facă mendrele! zîmbi Tamerlan în sinea lui. Ăştia o să se 
cace pe ei! O să vadă, în sfîrşit, unde e falia şi cât e de mare! Numai că 
degeaba o s-o vadă! Nici unul măcar, nici unul n-are habar cum se 
plombează o asemenea gaură! O să creadă că se duce United de rîpă şi- 
o să dea la boboci. Da. O să dea la boboci. Dar, bătrînul Tamerlan o să 
fie aici şi-o să-i scoată din rahat! 

Şi nimeni n-o să-l bănuiască pe el atunci cînd, în sfîrşit, va da 
lovitura de maestru. Vor fi în stare cu toţii să-i pupe picioarele şi să 
pledeze pentru el pînă în pînzele albe. „Tamerlan Banks, care a salvat 
sistemul United! Tamerlan Banks: un anti-turboskell verificat! El n-ar 
putea să facă aşa ceva! Dacă vreţi, vi-l putem împrumuta, contra cost, 
să vă rezolvaţi problemele cu turboskellii din sistemele voastre...” — 
aşa vor spune cu toţii cînd Tamerlan îşi va începe opera finală. 

Nu fu nevoie să privească în diagramă ca să-şi dea seama că 
turboskellii realizau joncţiunea. Mutrele celor strînşi în jurul mesei 
umede se lungiră treptat. Hugh îşi muşca buzele. Lui Grant îi ieşiseră 
ochii din cap. lar Priscilla îşi dusese mîna la gură. 

„Şi tu ce mai faci, Priscilla?” îşi mai permise Tamerlan o atenţie de 
moment. 

„Eu credeam că...” începu ea, dar Tamerlan i-o reteză, precipitat: 

„Activaţi spaţioforul!” 

Funcţionarii lipiră de cuva lui Owen membranele din cartilaj de 
liliac. Retinele plate, cultivate din suşe de condor, pătrunseră în 
lichidul în care era cufundat Owen Korolenko, obligîndu-l să se 
răsucească în serul fiziologic. 

„Sînt Owen Korolenko. Spaţiofor de interfaţă. Optsprezece luni 
vechime în cuvă. Acces permis, domnule Banks!” 

Privea la Tamerlan, imparţial, cu părul plutind în lichidul 
transparent. 

„Desenează-mi diagrama corporației!” 

Sfera din țesut amplificat de meduză începu să sclipească. Nişte 
artificii îngheţate. Undeva, în mijlocul lor, falia turboskellilor. 

Lui Tamerlan i se păru că adrenalina îi prăjeşte cortexul. Intra în 


sistem. Intra în creierul lui Owen Korolenko, iar de acolo avea să 
plonjeze în creierele interconectate ale tuturor tipilor din cuve. În 
succesorii lui Hugh. Va lua urma turboskellilor, pînă ce va penetra în 
falia creată de ei şi, în scurtă vreme, nu vor mai rămîne decît el şi 
United T-Skell Spaces - un univers suficient, chiar dacă limitat de 
cîteva sute de trilioane de sinapse. Oh, da, avea să devină rațiune 
pură, el, profesionistul numărul unu în stăpînirea turboskellilor, 
specialist al  reticulosistemului în stare absolută, profet al 
aminoacizilor, călăuză de-a lungul axonilor de sinteză şi timonier în 
porturile tuturor ariilor lui Brodmann. 

Adică, o dată în plus, Tamerlan avea să facă în faţa Priscillei ceea ce 
impotentul ăla stors de catecholi, adică Hugh Secada, nu reuşise 
niciodată. 

Tamerlan se cufundă în tentaculele amplificate de calmar ale 
banchetei. Se uită pe stradă, prin geamul din cristalin expandat de 
bufniţă australiană. Putea să simtă lichidele care infiltrau geamul viu, 
prin imbibiţie, extrase din caroseria compactă de sequoia. 

Dar, mai ales, putea să simtă pernele tactile vibrante ale banchetei. 
„Domnul Tamerlan Banks este gata să plece” anunţară ele, iar mesajul 
se prelinse, limpede şi clar, în cuva cu ser fiziologic în care dormita 
Karl. 

„Granite Junction” spuse Tamerlan, răsuflind din greu. Trezirea 
brutală din zborul aleuxylului, cuplată cu efortul de izolare a faliei 
din reticulosistem, îl secătuiseră. 

„Nreun loc anume în Granite Junction?” se răsuci Karl cu totul spre 
Tamerlan. 

„Oriunde în Granite Junction” zise Tamerlan în şoaptă, iar 
automobilul păru că se lasă cu cîţiva inchi în suspensiile sale 
cartilaginoase; pistoanele articulate vibrară uşor şi Duesenbergul intră 
direct în sensul giratoriu din piaţa W. Churchill. 

Tamerlan îl privi pe Karl care, mecanic, schimba vitezele. ÎI sleiseră 
cele paisprezece luni de lucru în subsolurile corporației. Dintr-un 
sărăcan crescut pe străzi la Valparaiso, Chile, United T-Skell Spaces 


realizase un computer extrem de performant. Dar timpul petrecut 
nonstop în bazine îi raşchetase milioane de neuroni şi-i pulverizase 
şiruri întregi de sinapse — ba, de încă o sută de ori pe atit. Adrenergic 
vorbind, Karl nu mai făcea doi bani pentru reticulosistem. 

Aşa că, decăzuse din reţea. Creierul lui era tocmai bun pentru a fi 
cuplat la cuva de şofaj a unui Duesenberg Gaudi Bio-Rack. Cinci sute 
de UC pe lună mai puţin, dar îşi menținea o sursă sigură de venit şi 
şansa unei pensii binemeritate, în ipostaza de om-plantă, după ce va 
deveni un dispozitiv epuizat pînă şi pentru şoferie. 

Practic, Karl îmbrăţişase o carieră demnă de invidiat pentru un 
puştan emigrat din slumsurile chiliene. 

„Domnule?” se auzi vocea lui impersonală. Nazonată. Era, 
bineînţeles, un defazat şi un decăzut. Dar făcuse progrese sensibile de 
cînd părăsise Valparaiso... De pildă, Tamerlan era sigur, Karl avea 
încorporat şi un senzor deosebit care reacţiona la prezenţa sa. Un 
senzor prin care corporaţia îi controla deplasările. O cultură retiniană 
ascunsă printre ridurile lui Karl? Un amplificator vibrator pentru 
cules sunete? O mucoasă olfactivă de ogar afgan? 

Justificarea oficială pentru această înzestrare deosebită a lui Karl? 
Asigurarea securităţii directorului onorific. 

„Vreau să cobor, Karl.” 

„Unde opresc?” 

„Unde doreşti, Karl. Pe urmă, le duci pe fete unde au chef.” 

Wanda graseie ceva în şoaptă şi se aşeză picior peste picior. 
Genunchii rotunjiţi şi negri. 

„Ai vhrea s-o ucid în faţa ta pe puicuţa aia cahre te scoate din 
minţi?” îl întrebă ea pe Tamerlan. 

„Dacă o face cu lentoare” interveni şi Karin, „ai putea chiar să crezi 
că Priscilla traversează un...” 

Dar Tamerlan: 

„Nu. Nu încă.” 

Automobilul se lăsă mai jos cu cîţiva inchi şi trase în apropierea 
trotuarului. Tamerlan privi afară, strimbînd din nas. Ploaia răpăia pe 
culturile de cochilie extinsă care tapisau strada. Moluştele de sub 
trotuar într-un covor nesfîrşit. Nutritiv. 

Tamerlan ieşi din maşină şi simţi deîndată mirosul marin al 
trotuarului. Acru-sărat. Oarecum sexual. Un trotuar din care 
receptorii implantaţi trimiteau semnale spre sistem: un individ cu 
greutatea lui Tamerlan Banks, cu pantofi cu talpă de box, a coborit pe 
strada 43, în Granite Junction. 


„Vin să vă iau, domnule?” întrebă Karl. 

Tamerlan Banks îşi ridică gulerul jachetei de ploaie, acoperindu-şi 
implantul vegetal de pe gît. 

„Nu mai veni, Karl. Cred că am poftă să fac o plimbare pe ploaie.” 

„Bine, domnule” aprobă Karl din cuva lui şi Duesenbergul începu 
să ruleze pe carosabilul din silicați vii. 

Tamerlan aşteptă ca maşina să se îndepărteze şi o luă înapoi pe 
trotuarul de cochilii. Trecu de două intersecţii şi, după ce se asigură că 
nu-l urmăreşte nimeni, opri primul taxi condus de un şofer obişnuit. 
În carne şi oase. Era sigur că aşa va cîştiga cele cîteva minute necesare 
deghizării. 

„La Sho-hei” îi şopti el bărbatului din spatele volanului. 

„În regulă. La Sho-hei” dădu şoferul din cap şi-i făcu cu ochiul în 
oglinda retrovizoare. „Fetiţe coreene, nu?” îşi dezveli el dinţii. 

„Da. Fetiţe coreene” admise Tamerlan plictisit. De fapt, descoperi 
el, merita să treacă într-o zi pe la consiliul de administraţie însoţit de 
cîteva gagici din alea, cu ochii oblici. Cîtva timp de-acum încolo ăia o 
să-i mănînce din palmă, iar el o să-i oripileze fără nici un risc, ori de 
cîte ori o să aibă chef, numai aşa, de-al naibii. Şi-ar fi putut permite 
chiar şi o şedinţă de exhibiţionism cu coreencele alea, prin sala de 
consiliu, pentru că ei tot vor da cu fruntea de pămînt cînd îl vor 
vedea. Şi vor continua să i-l birfească pe Hugh Secada, aşa cum o 
făcuse Grant, de pildă, cu o oră în urmă, după ce Tamerlan izolase 
falia. „Hugh e băiat bun, dar n-are încă experienţa ta, nu-ş' dacă 
înţelegi ce vreau să spun...” 

„Hugh este şeful tău, Grant...” subliniase Tamerlan, dînd peste cap 
un pahar cu apă minerală. 

„Eh, las” că ştiu eu cine e cu adevărat şeful meu” făcuse Grant un 
gest bizar, dînd din cap cu ochii pe jumătate închişi. „Ce fel de nume 
e Secada ăsta? Un imigrant de pripas...” 

Se oprise pentru că Priscilla îşi făcuse loc pe lîngă ei, ieşind pe 
coridorul din lemn de teck compact. 

În momentul acela Tamerlan se gîndise (evident sub influenţa 
urmelor de aleuxyl), că vicedirectorii şi vicepreşedinţii ar fi fost în 
stare să-l convingă pe Secada să i-o împrumute pe Priscilla pentru o 
bucată de vreme. Să-l facă să închidă ochii pentru cîteva săptămîni, să 
nu-şi întrebe soţia pe unde mama dracului îşi petrecea nopţile. Mda. 
Ar fi marşat cu toţii la tîrgul ăsta. Mai ales dacă Banks avea să-i mai 
pună o dată pe turboskelli cu botul pe labe. Să-i facă să respecte, 
dracului, contractele pe care le semnau cu oamenii! 


Dar asta n-ar fi rezolvat problema lui Tamerlan. Priscilla n-ar fi 
venit la el pentru că aşa voia ea, ci pentru că ar fi făcut obiectul unui 
aranjament birocratic. Oricum, toate aranjamentele astea trebuiau să 
cadă. Să-şi ia gîndul de la ele. Avea un plan de dus la capăt. 

„Sho-hei. Am ajuns” spuse şoferul. 

„Afurisită ploaie!” răspunse Tamerlan, absurd, constatîind cu 
plăcere că pe antebraţele şoferului creştea o superbă cultură din solzi 
de crap japonez. Albaştri. „Sub caldarim este plaja” încercă să-l tragă 
de limbă. 

Şoferul se răsuci zîimbind, cu ochii lucitori: „Ai fost şi tu cu noi în 
'38? Cînd am intrat în primărie?” 

În 2138 Tamerlan nu şi-ar fi pierdut timpul discutînd cu Secada. L- 
ar fi plesnit fără multă vorbă, iar Priscillei i-ar fi spus în faţă că nu-i 
decît o boarfă de Oilers, chit că ştia că nu-i adevărat. 

„Cum dracu' să nu fi intrat în primărie?” întrebă el. 

„Le-am văzut eu cu implantu' pe gât... Da’ ai pe tine rufe de zece 
mii bucata... Nu te-aş fi crezut...” 

„Cît îti datorez?” i-o reteză Tamerlan. Anii aceia trecuseră. 

„Nouă UC” răspunse şoferul, redevenind serios. Nu se făcea să-l 
repezi pe unul îmbrobodit în toale de zece mii. 

Tamerlan dădu din cap, îi aruncă cincisprezece UC în amintirea 
ocupării primăriei şi cobori din nou în ploaia măruntă care se cernea 
peste South Sabrata. Se repezi în local. 

Era momentul să se grăbească. United Spaces îl pierduse din 
vedere de vreo patru minute, de cînd luase taxiul, dar senzorii 
răspîndiţi în South Sabrata nu vor întîrzia să-l localizeze dacă nu va 
utiliza cu folos timpul cîştigat. 

Pătrunse în Sho-hei şi se duse direct în spatele barului, pe culoarul 
care ducea la WC-uri. Intră într-una dintre cabine, blocă uşa şi, pentru 
început, îşi bărbieri muşchiul vegetal de pe gât, îl aruncă în toaletă şi 
trase apa după el. Intrase de prea multe ori în sistemele de la United 
Spaces şi ştia că cel puţin 75 la sută din turboskellii utilitari de filaj 
aveau ca marker pentru el implantul de ţesut umed. Şi, timp de câteva 
ore încă, turboskellii vor fi legaţi mai degrabă de contractele pe care le 
aveau cu sistemul. Aranjamentele lui Tamerlan cu ei nu intraseră încă 
în vigoare. 

Erau autonomi. Erau amelioraţi. Şi, pentru spaţiile de care aveau 
nevoie, erau dispuşi să respecte în special înțelegerile scrise. 

Îi şi imagina pe turboskellii care, în acele secunde, alergau de-a 
lungul fasciculelor nervoase ale tipilor din cuve. Cei care reproduceau 


în cortexul lor topografia South Sabratei. Erau trei inşi: Johann 
Ogilvie, Erik Siggurvatsohn şi Leopold Nu-ştiu-cum. Ei trei erau mai 
mult decît suficienţi ca să conţină în sinapsele lor fiecare semafor, 
fiecare coş de gunoi, fiecare lampadar, fiecare fereastră şi fiecare colţ 
de stradă care alcătuiau South Sabrata, uniţi într-un sistem 
triunghiular parcurs de peste nouă sute de milioane de turboskelli 
utilitari. 

Dintre cei nouă sute de milioane de turboskelli, Tamerlan ştia că, în 
chiar clipa în care intrase în Sho-hei, aproximativ o mie intraseră în 
priză — coborau şi urcau nebunește de-a lungul dendritelor şi axonilor 
din cortexurile celor trei spaţiofori. Disperaţi, agitaţi, pentru că iată: 
trecuseră deja cinci minute şi-l scăpaseră pe Banks din vedere. 

„Nişte cretini” scrişni Tamerlan amuzat, trăgîndu-şi pe mîini 
mănuşile subţiri cu amprente false. Îşi îndesă pachete de vată sub 
burta cămăşii şi în mîneci. Apoi luă pungile cu nisip pe care le lăsase 
în rezervorul WC-ului cu cîteva zile în urmă şi le vîrî prin toate 
buzunarele. 

Culturi de retină potenţată, receptori tactili expandaţi pe trotuare, 
implanturi de plăci vibratile care culegeau sunetele, răspîndite cu 
toate prin South Sabrata, gata să strîngă impulsurile pentru a le lansa 
în cei trei spaţiofori — ah, vor încasa un fals personaj. 

Tamerlan Banks trăgea cu opt livre în plus şi avea alte forme. Chiar 
amelioraţi şi autonomi, turboskellii rămîneau nişte idioţi. Din cîteva 
mişcări bine alese, oricine putea să scape de filajul lor. 

Învățaţi şi creaţi pentru a recunoaşte mai ales cantităţile, nu erau în 
stare să reţină calităţile distinctive. lar cîteva cantităţi modificate erau 
în stare să dea peste cap orice complex calitativ... Această deficiență a 
lor se regăsea şi în modul în care turboskellii îşi construiau spaţiile. 
Cît mai întinse. De-a dreptul incoerente. Mări care începeau din 
etajele clădirilor, munţi care se înălțau din subsoluri, cîmpii care 
începeau la marginea programelor de contabilitate ale sistemelor, văi 
care prelungeau descrierea abstractă a unor procese tehnologice. 

Oriunde şi oricum, doreau spaţii, spaţii şi iarăşi spaţii - numai să 
poată să fie traduse în programe. 

„Haos!” zimbi Tamerlan. Slavă domnului că nu-i ameliorase pe cât 
de mult ar fi putut s-o facă! Acum îi rămăseseră suficiente rezerve ca 
să-i fraierească liniştit. 

Deschise fereastra toaletei care dădea în curtea interioară din 
spatele barului. Logici fiind, turboskellii de filaj vor face suma tuturor 
intrărilor şi ieşirilor de la Sho-hei, iar una dintre ieşiri nu va 


corespunde, ah, cu nici o intrare. Stupefacţie. Circuitele logice din cei 
trei inşi vor fi reparcurse din nou şi din nou, Tamerlan o ştia, dar 
turboskellii nu vor reuşi nicicînd să pună asta cap la cap cu cele cinci 
minute lipsă ale lui Tamerlan Banks de pe străzile din Granite 
Junction. 

Păţania era mult prea fracturată în timp şi spaţiu. Da. 

leşi din nou în strada 43, ajungînd în faţa unui magazin care 
comercializa membrane amniotice, din cele folosite pentru decorarea 
ferestrelor. Cumpără douăzeci de metri pătraţi de membrane, 
vînzătorul i le rulă şi le cufundă într-un acvariu cu ser fiziologic, iar 
Tamerlan Banks ieşi înapoi pe trotuar şi începu să se plimbe agale 
prin ploaie. 

Intră în alt magazin, situat cu cîteva sute de yarzi spre periferie, de 
unde cumpără zece metri pătraţi de culturi compacte de burete de 
mare. Ştia că şi aceste cumpărături erau contabilizate de turboskelli. 
Ştia că şi aceste cumpărături constituiau o succesiune logică şi 
anodină pentru aceiaşi turboskelli: un locuitor obişnuit care se 
pregătea să-şi orneze ferestrele pentru Crăciunul apropiat. 

Apoi Tamerlan opri un taxi şi comandă o cursă către docurile din 
partea de est a oraşului. După un sfert de oră ajunse la destinaţie. 
Apartamentul închiriat sub numele de Rubinath Singh. 

Se aşeză în faţa plăcii de recunoaştere. Un model ieftin de mucoasă 
nazală de delfin - optzeci de centimetri pătraţi dispuşi în dreptunghi 
pe uşa din os expandat. 

Uşa se deschise, iar Tamerlan pătrunse în salon. Aşeză acvariul cu 
membrane şi bureţii de mare pe podea, alături de o sumedenie de 
tuburi de plastic aruncate în dezordine, de sonde de cauciuc, de 
catetere, de flacoane cu aleuxyl, de bombe cu ser fiziologic sub 
presiune, de generatoare de oxigen şi de branhii de somon cultivate 
pe spalieri. 

Se uită la ceas. Încă patru ore... Exact cât să dea o tură pe la 
tavernele din spatele abatoarelor. Să asculte ce mai zic tipii ăia 
adevăraţi cu care încheiase un contract de intenţie. Nişte specialişti şi 
ei. Neşcoliţi, dar cu atît mai bazaţi. Mai valoroşi decît îmburgheziţii 
de teapa lui Hugh Secada. 

Cît despre cunoştinţele lor în turboskelli şi în falii de apoziţie, chiar 
şi Tamerlan Banks se simţea complexat uneori. lar ăsta era un motiv 
suficient ca să-şi stabilească planul final în înţelegere cu ei. 

O bubuială în sistemele adrenergice. Să-i vadă pe tipii ăia cum 
transpiră prin consiliile de administraţie. Cum se desfac la cravate şi 


la gulere. 
Patru ore. 

„Sînt absolut sigur! Tamerlan nu avea cum să localizeze falia în halul 
de ameţeală în care era” spuse Hugh şi se ridică în şezut sprijinindu- 
se de pernă. 

Priscilla stătea ghemuită lingă el, cu mîinile băgate sub cap. 

„Ce vrei să spui?” îl întrebă ea. 

Hugh se privi în oglinda de pe celălalt perete al camerei şi-şi trecu 
mîna prin păr, dînd pe spate meşa lucioasă care îi tot cădea pe frunte. 

„Vreau să spun că Tamerlan ştia unde se află falia dinainte să vadă 
diagrama. Asta vreau să spun” zise Hugh, zîmbind crispat. 

Priscilla îl privi scurt. Hugh nu acceptase niciodată să fie înfrînt. 
Mai ales cînd o încasa de la un tip care îşi cultiva implanturi 
ostentative, care se îmbrăca fistichiu şi care îşi permitea să se afişeze 
prin consiliile de administraţie infuzat cu aleuxyl şi ţinîndu-se de 
două curve somptuoase. Pentru Hugh era irațional ca un astfel de 
individ să fie mai tare decît el. 

Adică de ce să reuşească Tamerlan acolo unde el, Hugh, dăduse 
greş, de ce să reuşească unul care nu-şi tocase tinereţile prin cuve ca 
să strîngă bani de facultate? Cum era posibil ca unul care nu asudase 
noaptea învăţind, un derbedeu imoral, să rezolve probleme cât ai clipi 
din ochi, cînd el nu fusese în stare nici să vadă locusul faliei în 
reticulosistemul corporației? 

Nu putea să fie decît un truc la mijloc, o şmecherie de golan, o 
făcătură învățată prin casele alea spaţioase în care copilărise... Casele 
alea de lux ale părinţilor lui... 

Priscilla se întinse pe burtă şi-şi aprinse o ţigară. Prefera să nu vadă 
rictusul încordat al soţului ei. Îşi dădea seamă că, pe de altă parte, 
Hugh nu era întru totul sigur că Tamerlan trişase. Inconştient, Hugh 
se gîndea că exista totuşi posibilitatea infimă ca Banks să fie, pur şi 
simplu, altfel. Poate că Banks n-avea nevoie să asude ca să reuşească. 
Poate că lui Banks îi ieşea totul bătînd din palme. 

O singură chestie nu-i ieşise aşa cum dorise. Priscilla. 

„De unde să fi ştiut Tamerlan locusul faliei?” 


„Barurile din spatele abatoarelor” răspunse Hugh, eliptic. „Ştii că 
acolo e plin de tipi care fac afaceri cu turboskellii. Nişte mizerabili 
care n-au avut norocul lui Tamerlan.” 

Să afirme lucruri evidente. Lucruri clare, spuse cu emfază. Pedant. 
Un robot organizat. Poate că rămăsese aşa de cînd stătuse cei cinci ani 
în cuve. 

Era însă soţul ei. Şi o încasase de faţă cu toată lumea, în plin 
consiliu de administraţie, aşa că trebuia să-l sprijine cumva. 

„Da, ştiu de tipii ăia de la abatoare” îl aprobă ea cu aerul că 
lucrurile stăteau cum spunea Hugh. „Ştiu că prin barurile alea se 
preumblă toţi contrabandiştii ăia care fac trafic cu spaţii...” — se 
încruntase uşor, iar Hugh începu s-o mîngiie absent pe creştet, 
zburlindu-i părul negru, lins. 

„Nici nu m-ar mira ca unul de teapa lui Tamerlan să intre în 
combinaţie cu contrabandiştii” supralicită el, trăgînd cu coada 
ochiului la Priscilla. „E doar un nesătul. A avut totul sub nas, de la 
bun început. Turboskellii i-au operat, cu siguranță, modificări 
contabile. Conturi false, ştii... Iar el le oferă spaţii de apoziţie.” 

„Ştiu cum operează contrabandiştii” spuse Priscilla sec, trăgînd din 
ţigară. Măcar de-ar fi reuşit să schimbe subiectul. Se simţea penibil 
cînd ghicea că Hugh încearcă să-şi găsească circumstanţe atenuante. 

„Te pomeneşti că Tamerlan le-a dat turboskellilor locaţia asta. Falia 
aia pe care noi n-am văzut-o, ştii... Ca să poată să vină după aia şi să 
facă tot circul ăla în consiliu.” 

Priscilla se strimbă şi dădu din cap. Era, şi nu era, o posibilitate. 
Dar, în acel moment, îşi dădu seama cum poate schimba cursul 
discuţiei. 

„Totul ar fi mult mai uşor dacă am lansa odată programul ăla de 
control al turboskellilor. Le limităm autonomia. Le micşorăm spaţiul 
de manevră. Adio contrabandişti, adio falii, adio probleme.” 

Hugh se încruntă. Cu asta, chiar că ar fi dat lovitura şi s-ar fi ales, 
precis, cu funcţia completă de executiv şi de onorific. Pe viaţă, era 
sigur. Devansîndu-l o dată pentru totdeauna pe blestematul de 
Tamerlan. Dovedindu-şi sieşi, dar mai ales Priscillei, că munca 
adevărată era cea care aducea recompense. 

De cînd creaseră turboskellii, programatorii îşi asumaseră toate 
riscurile care decurgeau din utilizarea lor. Autoconştienţi, autonomi 
(şi ulterior amelioraţi, graţie muncii de pionierat a nesuferitului de 
Banks) turboskellii se deplasau cu uşurinţă printre informaţii şi date. 
Proteze logice care se interpuneau între oameni şi computere. 


Numai că deveniseră din ce în ce mai autonomi. Şi acționau 
oarecum irațional, compunînd acele spaţii care ocupau yottabiţi 
nesfirşiţi. Rezolvarea logică luată în discuţie de corporaţii a fost 
restructurarea masivă a rețelelor, dar aviditatea de spaţii a 
turboskellilor nu putea fi contracarată decît de memorii cu capacitate 
nelimitată de stocare a datelor. Grupate în reţele colosale, puteau 
absorbi şi infinitele spaţii ale turboskellilor, inventate de parcă ar fi 
fost o funcţie fiziologică a lor. 

Aşa apăruse corpul spaţioforilor. Decăzuţi din stadiul uman. Bănci 
de date gata construite, ocupînd minimum de spaţiu, cu circuite 
integrate gata programate. Molecular. Determinate genetic. Alcătuind 
reticulosistemul. 

Numai că turboskellii îşi continuaseră marşul prin care creau spaţii 
absurde, invadînd tot ceea ce primeau ca extensie de memorie. 

„Spionii” reluă Hugh. „Mda. Spionii sînt singura soluţie” repetă el 
şi-şi aprinse, la rîndul lui, o ţigară. Puse scrumiera alături de el şi privi 
gînditor în oglindă. Aşa cum contrabandiştii pătrundeau în sisteme, 
folosind ecluze artizanale, aşa puteau face şi spionii corporațiilor. Aşa 
cum contrabandiştii traficau spaţiu contra unor conturi false, aşa 
puteau şi spionii să caracterizeze zonele respective, sau aşa puteau 
oferi spaţii false, controlabile de utilizatori, astfel încît să stăvilească 
expansiunea turboskellilor. 

„Numai spionii pot să le vină de hac” accentuă Hugh. „Îţi dai 
seama, un program care să-i limiteze ca autonomie nu mai e de 
aplicat. Deja operaţiunile corporațiilor depind de viteza cu care 
lucrăm, iar asta înseamnă să le oferim turboskellilor posibilitatea de a 
funcţiona aşa cum trebuie... Nu mai putem da înapoi fără riscul de a 
pierde timp.” 

„Adică bani” constată Priscilla. „Poate că ar trebui să semnăm un 
pact, sau ceva asemănător, cu turboskellii.” 

„Ştii bine că am stabilit nenumărate înțelegeri cu ei. Le-au încălcat 
pe toate.” 

„Să le promitem că le oferim spaţii libere pentru expansiune, 
contra utilizării lor pe mai departe. În contul nostru.” 

„Asta înseamnă spaţiofori suplimentari. Ce crezi că vor spune 
militanţii de la Human Anamnestics? Sînt cu ochii pe noi secundă de 
secundă şi ne contabilizează la fiecare trimestru personalul din 
cuve...” 

„Şi atunci? Vom pierde capacitatea de utilizare a turboskellilor...” 

„Turboskellii nu au cum să nu fie utilizaţi de noi” sublinie Hugh. 


„Aşa sînt concepuţi. Se reproduc în memorii cu această condiţie. Să ne 
rezolve problemele. Nu pot scăpa de menirea asta. Dar nici noi nu 
putem să-i împiedicăm să construiască spaţii...” 

„Poate că introducerea unui alt tip de turboskelli... Cu posibilităţi 
restrînse de a crea...” spuse Priscilla cu jumătate de gură, ştiind că 
spune o tîmpenie numai ca să-i dea lui Hugh posibilitatea să se 
desfăşoare. 

„Dacă turboskellii n-ar mai putea crea, n-ar mai fi turboskelli. Nu 
ne-ar mai fi de folos. Faptul că ei imaginează spaţii este dovada cea 
mai bună că sînt eficienţi din punctul nostru de vedere. Soluţia cea 
mai raţională rămîne tot spionajul. În felul ăsta, am afla mult mai mult 
despre inşii de teapa lui Tamerlan. Contrabandişti nenorociţi. Învăţaţi 
să trăiască de pe o zi pe alta. Nişte îmbuibaţi, ştii?” 

Priscilla îşi aţinti privirea, impasibilă, în tăblia patului. Poate că 
dacă Tamerlan nu i-ar fi făcut curte, Hugh, care era un tip corect 
altminteri, nu s-ar fi lansat în şirul ăsta de speculaţii aiuritoare. 
Spionii, zîmbi ea în sinea ei, spionii nu erau decît uneltele prin care 
Hugh dorea să-l supravegheze mai bine pe Tamerlan Banks. 

„Ce-ar putea să-ţi spună în plus, spionii ăştia?” nu se abţinu să-l 
întrebe pe Hugh. „Contrabandiştii sînt obligaţi să folosească ecluzele 
pentru că nu au diagrama sistemelor. Dar noi o avem. Noi ştim care 
este situaţia spaţiilor.” 

Hugh rise, sigur pe el: 

„Spaţii-capcană. Spionii le-ar oferi spaţii-capcană. Spaţii înţesate cu 
senzori pentru recunoaşterea markerilor. Gîndeşte-te ce-ar fi dacă i- 
am stigmatiza pe contrabandişti şi pe prietenii lor” — Hugh se opri, 
savurînd vizibil cuvîntul găsit şi repetă: „dacă i-am stigmatiza cu 
markeri adrenergici şi dacă le-am supraveghea deplasările prin 
sistem, ei, ce zici? Am putea să monitorizăm inclusiv deplasările lui 
Tamerlan, care pretinde că e trup şi suflet omul corporației...” 

Priscilla se sprijini de pernă, cuprinzîndu-şi genunchii cu braţele. 
Privea de-a lungul ierburilor înalte care alcătuiau podeaua 
dormitorului. Geamul din ţesut amplificat de meduză filtra portocaliu 
razele felinarelor de pe stradă. Din depărtare se auzi sirena unui 
vapor care intra în port. 

„Mda. Nu se poate bine fără rău...” conchise ea. Prea aluziv poate, 
motiv pentru care Hugh o privi pieziş. Adică Tamerlan putea să fi 
acţionat corect? — parcă aşa suna intonaţia din vocea ei. 

„Uite ce e, Priscilla...” începu Hugh, dar clinchetul discret al 
nVOX-ului său intern îl întrerupse. „Sînt Hugh Secada, la domiciliu!” 


se auzi glasul lui, descărcîndu-se spontan din aria Broca. 

În clipa următoare mutra i se lungi, iar venele de la tîmplă i se 
umflară. Priscilla se dădu imediat lîngă el şi se cuplă la nVOX-ul lui 
intern: 

„.„prin Granite Junction pe undeva. 

Hugh făcu o pauză, după care rosti: 

„Granite Junction. Asta vine prin creierul lui Erik Siggurvatsohn, 
nu?” 

Exact. E în lobul temporal stîng al lui Erik. 

„Aţi luat legătura cu turboskellii?” 

Domnul Grant tocmai operează pe Owen Korolenko. A inițiat un contact 
cu conclavul local din Granite... cu cel din lobul temporal stîng al lui Erik, 
vreau să spun. 

Secada îşi trecu mîna prin păr: 

„Cum adică? Ce e aia a inițiat un contact? Nu i-a pus deja pe urmele 
lui? N-are încă un contract stabil de filaj pentru Tamerlan?” 

Turboskellii s-au plîns că noi nu respectăm contractele sau, mă rog, 
tratatele, sau cum paştele mă-sii s-or numi. Ne-au reproşat că le tamponăm 
toate faliile pe care au încercat să le construiască în ultimul timp. Au spus 
că, în cazul în care noi îi stopăm de la, citez: „dezvoltarea lor liberă, 
autonomă şi necesară”, am încheiat citatul, ei nu înțeleg să-şi îndeplinească 
obligațiile față de noi... 

Hugh o privi buimac pe Priscilla şi dădu să-şi aprindă o a doua 
ţigară, deşi prima îl aştepta în scrumieră, fumegînd uşor, albăstrui. 

„Şi dobitocul de Grant nu le-a spus că avem deja trei spaţiofori 
cuplaţi să reproducă South Sabrata? Nu le-a spus că nu mai avem noi 
loc din cauza spaţiilor pe care le imaginează ei? Ce să fac? Să intru în 
conflict deschis cu Human Anamnestics? Cîţi spaţiofori mai vor, 
dracului?” 

Vocea de dincolo marcă o pauză. Răsuflarea adîncă. 

Turboskellii ne-au transmis că asta nu e treaba lor. 

Priscilla îl bătu pe Hugh pe umăr şi-i strecură grăbit: 

„Zi-i să le spună că tipul pe care îl urmărim e cel care le 
tamponează mereu faliile...” 

Din nou vocea de dincolo, precedată de acelaşi oftat epuizat: 

V-am auzit, doamnă ldryss. Grant le-a spus deja chestia asta. Dar 
turboskellii au zis că Tamerlan e angajatul lui United T-Skell Spaces, ca şi ei. 
Ca şi turboskellii adică. Au spus că, citez: „dacă United Spaces n-ar duce 
actuala politică vizavi de noi, probabil că domnul Banks nu s-ar preocupa 
atît de mult de faliile pe care le concepem”, am încheiat citatul. 


pr 


„Eram sigur!” explodă Secada, clătinînd violent din cap. Şuviţele 
netede de păr i se revărsară pe frunte. „Ce ţi-am spus? Ce ţi-am spus? 
Porcul ăsta cu implanturi vegetale pe gît are contacte cu 
contrabandiştii de la abatoare şi cu turboskellii. Poate că el a semnat 
deja un contract ferm şi cu unii, şi cu ceilalţi!” o luă el martoră pe 
Priscilla. 

Doamne, cât trebuie să-l urască! Hugh nu obişnuia să conchidă un 
raţionament avînd atît de puţine date la dispoziţie. 

„Să nu ne precipităm...” încercă ea să-l tempereze. 

Secada îşi dădu ochii peste cap şi se decuplă de nVOX-ul intern: 

„De ce-l protejezi? De ce naiba îl protejezi pe porcul ăsta? Pentru că 
ţi-a făcut cîteva luni de conversaţie după ce te-ai angajat?” 

Domnule director? Domnule director? se auzi vocea distantă din 
nVOX-ul intern... 

„Sînt aici, fir-ar paştele mă-sii al dracului! Cuplează încă un 
spaţiofor la reproducerea South Sabratei! Sau, mai bine, daţi-le un 
spaţiofor pe care să-l umple ei cu spaţii, pînă n-or mai putea. Numai 
să mi-l localizeze pe Banks!” 

Priscilla îşi scutură capul şi deschise gura să zică ceva, dar vocea 
de la corporație răsună, panicată, în nVOX: 

Pentru asta îmi trebuie ordin scris, domnule Secada! Aţi recunoscut chiar 
dumneavoastră că Human Anamnestics e cu ochii pe noi! Nu pot atribui un 
spațiofor întreg turboskellilor! E contrar tuturor regulamentelor! 

Hugh se dădu jos din pat. Răcoarea umedă a firelor lungi de iarbă. 
Sub tălpile lui. Mirosea a verde umed. Acrişor. 

„Acum pornesc spre corporație. Nu mai pierde timpul! Dă-le ce 
vor! lau totul asupra mea! Numai să punem mîna pe Banks!” 

Grăbit, decuplă nVOX-ul şi se repezi spre şifonierul din fibre de 
tipar de cultură potenţat, acoperite cu piele groasă de aligator. 
Țesuturile tremurară abia perceptibil cînd Secada deschise uşile să-şi 
aleagă un costum. 

„Hugh, ai sărit calul. O să pierzi directoratul” spuse Priscilla cu 
voce egală. Nu striga niciodată. Cînd era sub impresia unei emoţii 
puternice doar se holba fix la Hugh, făcînd lungi pauze între fraze. 
„Dacă nu reuşeşti, o să pierzi directoratul corporației.” 

„Dacă îl scap pe Banks, pierd oricum directoratul!” lansă el în timp 
ce se aşeza în faţa oglinzii, aranjîndu-şi cămaşa. „Mă bizui pe tine 
însă, că o să mă susţii... orice ar fi...” 

Priscilla rămase nemişcată, trăgînd încă un fum din ţigară. Apoi o 
strivi în scrumieră. 

Tamerlan Banks se aşeză la o masă în colţul barului. Era perfect, îi 
putea cuprinde dintr-o privire pe toţi cei care intrau sau ieşeau din 
local. Făcu semn spre unul dintre tipii aflaţi pe scaunele înalte de la 
tejghea: „Hei! Nu vii să sugem un gît, sir Galahad?” 

Negrul se întoarse cu lentoare, încruntat, dar faţa i se lăţi într-un 
zîmbet cînd dădu ochii cu Tamerlan. 

„Ce-i? Ţi-a dat Wanda papucii şi vrei să pun o vorbă bună pentru 
tine?” zise el în timp ce culegea sonda cu Maracaibo Cool şi o pornea 
agale spre Tamerlan. „E liber?” întrebă, privind spre scaun. 

Pufniră amindoi în ris, iar negrul se aşeză în faţa lui Banks. Căra la 
subsuoară o pravilă imensă pe coperta căreia scria, cu litere gotice 
aurii, Das Kapital. Autor: Karl Marx. 

Iar Tamerlan: 

„Soră-ta nu mi-ar da papucii nici s-o omori! Adrenergic vorbind, 
eu n-am stat nici o secundă prin cuvele alea infecte. Dar ştiu cum e 
cînd intri sau ieşi din ecluze. Şi chestia asta îi place nespus de mult, 
mai ales cînd vine de la un tip care nu e stors de catecholi...” 

Sir Galahad sorbi din cocktail: „Eşti un tip deştept, Tamerlan! 
Adrenergic vorbind, toţi tipii interesanţi din South Sabrata au 
petrecut zile în şir prin ecluze. Şi azi aşa, miine aşa, au cîştigat o 
grămadă de bani cu care să le zăpăcească pe puicuţe...” 

„Şi azi aşa, miine aşa, au învăţat o grămadă de poveşti pe care le 
toarnă în urechile puicuţelor. Cînd e să le sucească capul, vreau să 
spun...” 

„Mă rog... eu, unul, de pildă, nu prea am autocontrolul 
experienţelor anterioare!” îşi dezveli Galahad dinţii lucioşi. „Din 
cauza asta le povestesc fetelor cam aceleaşi poveşti, mereu. Ca să nu 
mai vorbesc că, neînvăţind din experienţele trecute, rămîn mereu fără 
o leţcaie cînd stau prea mult cu ele...” mai spuse el şi sorbi din sondă. 
Blana linsă de castor pe care şi-o implantase pe cap. 

De la tejghea se auzi o voce puternică, acoperind hărmălaia din 
local: 

„Eh, şi am urcat cu turboskellii la etajul 12 al clădirii radioului. 


Clădirea din George Washington Boulevard, ştiţi voi, prin sinapsele 
profunde ale lui Johann Ogilvie. Şi le-am spus: ia priviţi aici, băieţi! 
Ne-am uitat pe fereastră şi le-am arătat cerul liber, întins cale de vreo 
douăzeci de mile pe deasupra oceanului. Le zic: uite, spaţiul ăsta 
marin pe care l-am adus cu mine cade perfect aici! Îmi cumpăraţi 
marea asta frumoasă, da, sau nu? Şi ei m-au întrebat fără să se 
gîndească: Ai acelaşi număr de cont? Păi cum? îi întreb şi eu. La 
Anthracite Bank din Durban, băieţi, ce dracu‘, aţi şi uitat?...” 

„ÎL ştii pe Mark, nu? Tocmai a ieşit din ecluză...” zîmbi Galahad. 
„În trei zile a vîndut turboskellilor echivalentul a opt sute de hectare. 
Răspiîndite pe toate nivelurile South Sabratei.” 

„Mda. Înţeleg că geografia locală s-a modificat simţitor de la ultima 
noastră întîlnire.” 

„Geografia se modifică în fiecare minut, domnule Banks. Chiar şi 
acum. Sîntem un grup puternic, domnule Banks. E bine să nu uiţi asta 
cînd stabileşti înţelegeri cu noi. E plin de oameni de-ai noştri care 
cutreieră în fiecare moment creierele băieţilor din cuve” mărturisi 
Galahad, căscînd ochii treptat. 

/contrastul dintre albul ochilor şi chipul ca păcura/ îi lansa un 
avertisment/ chiar acum fir-ar să fie/ înainte de bubuiala pe care o 
pregătea pentru reticulosistem/ 

„Nu mai beli ochii ăia atât, că tot Wanda îi are mai mari, Galahad” 
şopti Tamerlan Banks. „Ţi-a transmis soră-ta că eu, unul, sînt gata 
oricind?” 

„Te-ai hotărît să treci ecluza, nu?” se schimbă negrul la faţă. „Vrei şi 
tu să-i vezi, nu-i aşa? De-aia ţi-ai închiriat apartamentul ăla sărăcăcios, 
sub numele de Singh? Sau nu-ţi mai ajung banii din salariul de 
director onorific? Sau... pregăteşti ceva şi mai tare?” 

Tamerlan Banks îşi ţuguie buzele. Galahad făcea fiţe şi-i arăta că 
era la pupitru. Că dirija o simfonie a periferiilor. Că-l durea în cot şi că 
administra o situaţie complexă, pe care grupul lui de şmecheri, cei 
care treceau săptămiînal ecluzele în creierii ramoliţilor din cuve, o 
controlau da capo al fine. 

Mda. Tamerlan ar fi putut să-i spună lui Galahad ce avea de gînd 
să facă. Erau tari băieţii lui însă reticulosistemul, aşa cum arăta atunci, 
era creaţia lui, a lui Tamerlan Banks — prin urmare putea să-l vîndă 
cui voia, putea să-l stingă dacă poftea sau putea să-l spulbere în 
miriade de fragmente, cu tot cu băieţii lui Galahad, dacă ar fi avut 
chef, fără nici un risc. lar dacă treaba se împuţea prea tare, cumva, 
tipii de teapa lui Galahad n-ar fi fost în stare nici măcar să-i 


urmărească motivele pînă la capăt, cu toată şmecheria lor. 

Tamerlan se uită la ceas. Rămăseseră două ore şi patruzeci de 
minute pînă să intre în ecluză împreună cu Priscilla. La ora asta Hugh 
Secada şi restul găştii de scrobiţi dădeau bice turboskellilor din lobul 
temporal stîng al lui Erik Siggurvatsohn, din cuva situată la nivelul -4 
al corporației. 

Mda. Putea să le comunice chiar şi celor din consiliu ce avea de 
gînd să facă. De fapt, nu trebuia să mascheze decit două lucruri: 
amplasarea iniţială a ecluzei sale şi diversiunea pe care o pregătise 
pentru Londrina, Weddell şi Port Elizabeth, cele mai apropiate 
aglomeraţii urbane de South Sabrata. 

„Deci?” îl întrebă el pe Galahad. „Îmi dai, sau nu, reperele faliilor 
din spaţiofori?” 

Galahad rise: „Dar tu ne dai ecluzele interne? Ecluzele dintre 
sisteme? Dintre South Sabrata şi Weddell, de pildă?” îi întoarse el 
întrebarea, ca şi cum ar fi ştiut tot timpul la ce se gîndise Tamerlan. 

„Negociezi cam sîngeros pentru unul care citeşte Das Kapital...” 

„Asta-i cutuma noastră: negociem de pe poziţii de forţă” zimbi 
Galahad, iar coama din blană lucioasă de castor păru că i se ridică pe 
creştet. 

„Atunci, hai să-ţi spun cum o să facem” începu Tamerlan. „Eu o să 
vorbesc cu unul şi cu altul. Între timp, tu te hotărăşti dacă îmi dai 
reperele din spaţiofori” stabili el sec şi se ridică de la masă. 

„Te porţi urît cu unul care ţi-a făcut-o cadou pe soră-sa...” mai auzi 
Tamerlan din spate vocea lui Galahad. Mda. Soră-sa aia care graseia 
atit de sexos şi care îi raporta lui Galahad orice mişcare. 

Tamerlan intră în cabina unui nVOX public. „Acces permis” şopti 
aparatul, clipind din cultura de ţesuturi cromofore. „Ce număr doriţi, 
domnule Banks?” 

„Am să mi-l formez singur” rosti Tamerlan în urechea uriaşă a 
nVOX-ului. 

Numerele din South Sabrata aveau douăsprezece cifre, dar el apăsă 
de paisprezece ori pe tastele aparatului. Se sprijini de uşa catifelată 
din culturi amplificate de alge albastre şi ascultă sunetul din nVOX. 
Fluid. Elastic şi fără rupturi. Intercepta legătura clandestină pe care 
Tamerlan o trăsese între dispeceratul de la subsolul corporației şi casa 
lui de împrumut. Era bine. Apartamentul lui Rubinath Singh 
comunica non-stop cu nenumăratele cuve ce aparţineau lui United T- 
Skell Spaces. 

„Comunică plenar!” pufni Tamerlan în ris, imitind una dintre 


expresiile favorite ale lui Hugh. Expresiile lui academice care luaseră 
mintea Priscillei. Femeile ca rasă distinctă. Fiinţe care aşteaptă. Au 
nevoie de nişe de siguranţă. Călduţ. Complet lipsite de imaginaţie. 
„Cu toate astea, Priscilla...” îşi spuse Tamerlan, formînd numărul de 
nVOX al Priscillei. 

„Alo?” auzi el vocea liniştită a Priscillei. 

„Sînt Tamerlan Banks. Hugh e acasă?” 

Bineînţeles că la ora asta Secada n-avea cum să fie acasă. La ora 
asta Secada trebuia să opereze pe spaţioforul de interfață Owen 
Korolenko, în sala de consiliu. Lansat în băieţii care reproduceau în 
creiere South Sabrata. Aşa plănuise Tamerlan, aşa trebuia să se 
întîmple! 

„Tu eşti, Tamerlan?” Vocea Priscillei, ca un ulei cald. Ca secrețiile 
aromate de pe zidurile din muşchi cald din localul Sho-hei. „Unde 
naiba eşti? Consiliul de administraţie e într-un stres teribil...” 

„Cine nu-i stresat nu e-n viaţă!” îşi declamă Tamerlan sloganul. 
„Fii atentă la ce spun, Priscilla, pentru că n-am de gînd să repet nici o 
vorbuliţă. Hugh a intrat în rahat. E într-un rahat ceva mai înalt, ceva 
mai lat şi ceva mai lung, decît clădirea primăriei. Mă asculţi?” 

Priscilla îşi drese glasul: „Iu ai vreo legătură cu asta, Tamerlan?” 

„De regulă, nu e nevoie de mine sau de cineva anume pentru ca 
Hugh al tău să se împiedice şi să cadă cu roţile în sus. Tu ştii chestia 
asta foarte bine, da’ nu-ş' de ce dracu‘, nu ţii deloc cont de ea...” Făcu 
o pauză ca să asculte respiraţia Priscillei. Ca de obicei însă ea nu 
reacţiona sesizabil. Ca să nu-i dea satisfacţie. Probabil că, profitind că 
nu putea fi văzută, îşi permisese totuşi să se îmbujoreze în obraji, 
stind de una singură în apartamentul din culturi vegetale al lui 
Secada. 

Vegetale pe care nu le accepta pe gâtul tipilor ca Tamerlan. 

„Deci nu tu i-ai făcut chestia asta, nu-i aşa, Tamerlan?” întrebă 
Priscilla într-un final. 

„Draga mea! Eu nu fac chestii nimănui, niciodată! Eu acţionez 
imparţial. Îmi urmăresc scopurile. Dacă se întîmplă ca ceilalţi să se 
poticnească în acţiunile mele, e numai vina lor.” 

„Ştii bine că nu-i aşa, Tamerlan” îl întrerupse Priscilla. „Dacă ar fi 
fost aşa, ţi-ai fi dus la capăt şi planul legat de... n-ai fi ezitat să...” 

Eh, uite-o că începuse totuşi să se bilbiie. Era momentul ca 
Tamerlan s-o înțepe cu o replică cinică. Cît se putea de cinică. Dar nu 
mai avea resurse pentru asta. lar Priscilla: 

„Dacă ţi-ai fi urmărit întotdeauna scopurile, imparţial, cum spui, ai 


fi profitat atunci...” 

„Ascultă, Priscilla!” o întrerupse Tamerlan. „Hugh nu are decît o 
şansă. Să dovedească, fără echivoc, că eu ocup fraudulos scaunul de 
onorific. Că mă folosesc de poziţia mea pentru a utiliza 
reticulosistemul în interes personal... Numai asta îi mai rămîne de 
făcut. Pentru că de prins, aşa cum îşi imaginează el, n-o să mă prindă 
niciodată din urmă! Aşa că am de gînd să fac un tîrg cu tine. Un 
contract. Tu rămii cu el, cu apartamentul lui şi cu poziţia lui în 
corporație, şi o să-mi oferi, în schimb, trupul tău pentru cîtăva 
vreme.” O auzi cum respiră agitat în nVOX, gata-gata să-l contrazică, 
sau să-i zică ceva ca să-l oprească de la ce-şi imagina că va spune mai 
departe. „Nu spune nimic! Nu la sex mă gîndesc!” i-o luă el înainte. 

„Ştiu că nu la sex te gîndeşti, Tamerlan. Dar cum aş putea să-l 
trişez pe Hugh? Cum crezi că va încasa tîrgul ăsta?” 

„Simplu. Fără să afle de el. Dacă îl ţinem numai pentru noi doi. N- 
am nevoie de tine decît pentru un sfert de oră. Plus cele patruzeci de 
minute cît durează drumul dus-întors de la tine de acasă pînă unde o 
să vreau să vii...” 

Linişte. Algele albastre ale cabinei nVOX-ului fişiiau uşor. O cabină 
izolată fonic. Dar permeabilă senzorilor corporației. Rapid. 

„E incorect, Tamerlan. E incorect faţă de Hugh.” 

„E prima oară cînd te rog ceva. Şi ştii bine că atunci aş fi putut s-o 
fac, pentru că nu m-ai fi refuzat. Numai să fi spus eu că vreau. Dar tu 
ştii bine că eu las cîteodată lucrurile să se întimple de la sine. De data 
asta însă, sînt obligat să acţionez. Facem tîrgul, sau ba?” 

„Deci Hugh n-o să păţească nimic!” se asigură Priscilla dintr-o 
răsuflare. 

„Îi las cîmp liber de acţiune. Şi dovezile de care are nevoie ca să mă 
înfunde. Numai că eu voi fi departe şi de mîna lui, şi de agenţii 
corporației. O să-şi vadă visul cu ochii, pricepi? Director pe viaţă. Dar 
tu o să ştii fără dubiu că asta s-a petrecut pentru că aşa am vrut eu!” 

/pauză/ de ce trebuia să-i amintească mereu că hugh nu era în stare 
să stea pe picioarele lui de unul singur/ acum însă hugh avea nevoie 
de ajutor/ să iasă din brambureala în care se băgase/ 

„B-bine!” răspunse femeia, neînţelegînd prea clar ce urmărea 
Tamerlan. „Cînd vrei să ne vedem?” 

„Peste fix un sfert de oră cobori în stradă. Te va lua maşina mea şi 
te va aduce la locul de întîlnire.” 

Şi închise nVOX-ul. 

leşi din cabină şi se ciocni de o puştoaică beată. În stradă, un 


şmecher ambala motorul unei motociclete pe combustibil fosil. 
Tamerlan îl privi cu jind preţ de cîteva clipe, după care o luă, oftînd, 
spre masa unde îl aştepta Galahad. 

„Spuneai ceva de un schimb?” îl luă Tamerlan, direct. „Am înţeles 
că nu vă mai ajunge South Sabrata?” 

Galahad se strimbă, ca şi cum i-ar fi venit greu să vorbească: 

„Nu sîntem singurii. Am aflat de la turboskellii cu care traficăm că 
au primit nişte comenzi bizare de la cineva din corporaţii. Nişte 
ordine contrare reglementărilor. Ceva despre deschiderea ecluzelor 
interne. Nişte accese mai stranii. Aşa am şi aflat, de fapt, de existenţa 
şi potenta acestor ecluze. Numai că, momentan, nu le cunoaştem 
amplasamentul în sistem. Asta e” recită Galahad în timp ce-şi răsucea 
firele groase ale blănii de castor de pe cap. 

„Îmi place că mergi drept la țintă, Galahad.” 

„N-am de ales. Sîntem amîndoi în criză de timp. Tu vrei sprijinul 
nostru, iar eu vreau cîteva ecluze interne. Către Londrina, Weddell şi 
Port Elizabeth.” 

/vorbea ca şi cum îl avea la mînă pe tamerlan/ dar ce contau nişte 
ecluze prăpădite/ oricum mai bine să se prefacă prins pe picior greşit/ 

„Eşti tare generos, sir Galahad!” se schimonosi Tamerlan, 
scrişnind. „N-ai găsit Graal-ul în South Sabrata şi te-ai gîndit că o fi pe 
undeva prin împrejurimi... Aşa că nu-mi ceri decit trei ecluze 
interne...” 

„Chiar aşa” admise negrul. „Graal-ul nu este în South Sabrata, iar 
eu vreau să-l caut în împrejurimi. Tu mă laşi să-l caut, iar eu îţi dau 
reperele ca să intri la turboskelli şi să le vinzi cîte suprafeţe vrei şi să 
te ascunzi pe unde pofteşti.” 

Tamerlan îşi sprijini bărbia în mîini, prefăcîndu-se absorbit de 
calcule — cît să cedeze? 

„Ecluze interne spre Weddell, Port Elizabeth şi Londrina...” repetă 
el, gînditor. „Eu o să am nevoie de o deplasare rapidă a ecluzei 
artizanale, cu trupul meu cu tot, prin oraş!” se prefăcu el că-i vine o 
idee de ultim moment. 

„Aha... Trei ecluze interne, contra trei poziționări ale ecluzei tale, 
cu tine cu tot, în South Sabrata! Ai de gînd să cam alergi, nu?” 

„Turboskellii nu ţi-au zis nimic despre asta?” îl luă Tamerlan peste 
picior. 

Galahad sorbi un gît de Maracaibo Cool: „Ai un nume predestinat 
să facă ordine prin spaţiile turboskellilor!” sublinie el, aparent visător, 
dorind să arate că avea oarece idei despre ce plănuia Tamerlan. 


„Spaţii noi, nu-i aşa? Spaţii noi pentru Tamerlan al doilea...” 
„E în regulă, Galahad! Gata cu periuţa. Facem tîrgul, sau nu?” 
Galahad îşi uni arătătorul cu degetul gros şi-şi înțepeni mîna 
deasupra mesei: „O.K.! Hai să stabilim concret cum facem!” 

Adrenergic vorbind, Priscilla era mereu scăldată de catecholi — o 
maree blindă de catecholi, care i se prelingeau de-a lungul axonilor, 
fără grabă, străbătind membrane şi pompe ionice, de parcă femeia s- 
ar fi supus unei mentenanţe perpetue, controlate fără greş. Oh, da — 
suma celulelor ei era clădită ideal din punct de vedere biochimic: 
adrenalina şi noradrenalina erau instantaneu tamponate de enzimele 
MAO, deversate într-un titru perfect balansat care nu lăsa loc de 
echivocuri. 

De aceea putuse ea să se urce, aparent relaxată, în taxiul care izbise 
în plin Duesenbergul lui Tamerlan Banks, azvîrlindu-l afară, prin 
parbriz, pe Karl, cu cuvă cu tot. „Aici, doamnă Idryss! Domnul 
dumneavoastră vă aşteaptă!” strigase şoferul în carne şi oase din taxi 
(era un Volvo Tropozone), în timp ce trupul spaţioforului — scofilcit, 
plin de riduri din cauza serului fiziologic din cuvă, purpuriu acolo 
unde algele, sondele şi cateterele îl înfăşaseră vreme de luni în şir — se 
zvîrcolea icnind în mijlocul bălții care se întindea pe carosabil. 

Priscilla mai apucă să-l vadă pe Karl cum se zbate să-şi smulgă 
sonda de intubaţie din trahee, incapabil să se ridice dintre 
membranele fleşcăite ale cuvei sfişiate. 

„O să moară!” întinsese ea mîna spre el. 

„E gata mort, doamnă Idryss! Uitaţi-vă la el!” spusese şoferul. „De 
atîta stat în cuvă muşchii i s-au atrofiat de tot.” 

Taxiul opri cîteva străzi mai încolo, aproape lipit de un Citroen 
Valva Torres parcat lîngă bordură. Portierele taxiului culisară lent. 

„Puneţi asta pe dumneavoastră!” strigă şoferul şi aruncă peste 
Priscilla o pînză subţire din falduri de calcan. „Ireceţi direct în 
cealaltă maşină! Şi nu care cumva să călcaţi pe carosabil!” 

„Acces permis, doamnă Fox!” se auzi o voce învăluitoare 
ridicîndu-se din bancheta celeilalte maşini. 

/amelioraţi/ autonomi/ dar nu complet/ nu total/ poate că tamerlan 
plănuise dintotdeauna mişcarea de astăzi/ 


La ora aceea, Priscilla încă se afla în zona docurilor. Turboskellii 
din cerebelul lui Johann Ogilvie vor continua să-l fileze pe primul 
taximetrist. Pentru încă puţin timp. Cinci minute? Patru minute? 

Sau poate pentru cele zece de minute de răgaz de care avea nevoie 
Tamerlan Banks ca s-o ducă pe Priscilla acolo unde îi era necesară? 

„Şi, dînd colțul la nivelul 84 al Turnului de Comerţ, intri pe un 
culoar cilindric din plămîn expandat.” 

„Ştiu foarte bine cum arată nivelul 84 al Turnului de Comerţ,” îi 
atrase Priscilla atenţia. 

„Da. Sînt sigur că ştii asta. Dar nu ştii că la a treia fereastră din 
stînga este cuplată o mare cît se poate de kitsch, vîndută de amicii din 
spatele abatoarelor... o mare străjuită din toate părţile de stînci 
abrupte, cafenii, iluminate în verde de un soare portocaliu...” 

„Ştiu şi cum arată o mare pictată de artiştii de periferie...” 

„O mare de şase sute de mile lungime şi trei sute de mile lăţime. 
Cel mai scump spaţiu traficat vreodată. O sută optzeci de mii de mile 
pătrate la zece UC mila pătrată. Se învecinează cu ferestrele de la 
etajul 18 al primăriei şi cu coridoarele secundare ale reţelei de 
canalizare din Oilers. Dar tipii cu adevărat deştepţi intră în ea prin 
rutinele serviciului de salubritate publică. Pentru asta n-ai nevoie 
decît de cîțiva biţi de racord, înţelegi?” 

„Bani? Pentru bani faci toate astea?” îl întrebă Priscilla, impasibilă. 
Aşezată pe pervazul ferestrei, privea ţintă la podeaua murdară a 
apartamentului. Undeva deasupra umărului ei sting, afară, în 
văzduhul nocturn al South Sabratei: doi parapantişti îmbrăcaţi în 
combinezoane fosforescente se răsuceau unul în jurul celuilalt, în 
volte nesfîrşite. 

„Şi pentru bani, oh, da. Şi pentru bani” admise Tamerlan într-un 
târziu. 

Priscilla îl privi dintr-o parte. Ca atunci. Ca atunci cînd el aşteptase, 
absurd, ca ea să vorbească prima, să se convingă, să fie sigur că. Să fie 
sigur că. 

„Aiurezi, Tamerlan! Ce-i idioţenia asta? Cît de mult pot să curbeze 


spaţiul turboskellii? Una peste alta, pînă şi creierele spaţioforilor sînt 
limitate ca potenţial de extensie... Cît de mulți yottabiţi pot să încapă, 
cu adevărat, între primărie şi Turnul de Comerţ, astfel încît să 
acomodeze o mare de o sută opteci de mii de mile pătrate?” 

o voce egală/ ca şi cum lua tot timpul aleuxyl/ numai că adrenergic 
vorbind priscilla era un echilibru perfect între catecholi şi MAO/ 

„E o mare în falie, Priscilla. În plin spaţiu apoziţionat. Între locaţii 
de pe memoria bio. De fapt, între Johann Ogilvie şi Leopold. Marea se 
întinde şi în golul dintre ei, în cablurile axonale de conectare. Acolo 
unde noi n-am şti să amplasăm date. Dar turboskellii au învăţat să se 
folosească şi de hard, ca şi cum ar fi o hartă. Electronii din tecile de 
mielină... şi ei pot fi locaţii de date.” 

Priscilla zîmbi şi se ridică de pe pervazul de fanoane extinse: 

„Uiţi că lucrez la United Spaces?” 

„Uiţi că atomii sînt şi ei informaţii? Că au coduri care pot fi 
utilizate?” — păcat că nu-i putea da peste nas spunîndu-i că şi el, 
Tamerlan Banks, avea să se folosească în seara asta de asemenea 
locaţii. Atomii ca matriţă a informaţiilor. 

„Ca de obicei, eşti imprevizibil” zise Priscilla. „Pot să-mi aprind o 
țigară?” 

Tamerlan îi făcu semn că da. „E, într-adevăr, o mare curbată 
excesiv. Ductilă chiar!” rise el, gîndindu-se la cablurile care îi 
conectau pe cei doi spaţiofori. Fulgerul brichetei din os cu intarsii de 
piele. „Cine nu ştie asta habar n-are cum să se folosească de o mare de 
1,8 mega UC ca să fugă. Sau ca să urmărească pe cineva” privi el la 
capătul aprins al ţigării. 

[buzele ei uşor curbate/ 

Ochii Priscillei luceau în timp ce se uita la cuva din ţesut amplificat 
de meduză. Alături de cuvă se afla ecluza din membrane amniotice 
tapisate cu alveole extractoare de oxigen şi cu branhii de cultură. Din 
spatele cuvei pleca un cablu de date din axoni sintetizaţi pe sub mînă 
la Doho Industries, în sucursala din Cardinal's End. 

Cele mai bune materiale artizanale. 

„În felul ăsta te-ai gîndit să-i laşi cîmp liber lui Hugh?” întrebă 
Priscilla. 

„Exact. Dar moneda de schimb este teribilă. Teribil de 
satisfăcătoare, vreau să zic!” o ironiză Tamerlan, parcurgîndu-i cu 
privirea trupul subţire, încordat ca un arc. Ce aştepta oare? 

„Deci te-ai decis să-i abandonezi şi conducerea corporației?” privi 
ea din nou spre podea, suflînd fumul într-o parte. Îşi ridicase uşor 


colțurile buzelor. Un fel de zîmbet. Crispat. 

„Îi las tot” stabili Tamerlan. „Am lucruri mai bune de făcut. Mi-a 
zis un prieten, acum o oră, că port numele unui tip care s-a ocupat cu 
luarea în stăpînire a continentelor... dar el se referea la spaţii în stare 
pură...” 

„Fără patetisme, te rog!” i-o reteză Priscilla. „N-ai să spui niciodată 
direct ceea ce ai de spus, nu-i aşa?” 

„Nu. Prefer ca ceilalţi să spună lucrurile evidente.” 

„Corect. Niciodată nu te cobori să le enunţi tu” constată Priscilla 
sec şi-şi stinse ţigara, aplecîndu-se şi strivind-o de podeaua ieftină de 
nuc expandat. În încăpere se ridică un miros discret de acizi graşi 
volatili. O boare care persistă şapte-opt secunde. 

„Te-ai hotărît? Intri în cuvă?” întrebă Tamerlan. 

„Poate că aş fi făcut şi alte lucruri, dacă le-ai fi menţionat la fel de 
explicit. Dacă mi-ai fi spus clar ce vrei... Tu însă nu mi-ai cerut decit... 
cum să-i zic... serviciul ăsta” mai adăugă Priscilla, respirînd adînc. 

Iar Tamerlan: 

„Nreau să intri în cuvă, Priscilla. Vreau să plec din South Sabrata prin 
circuitele tale adrenergice.” 

Ochii Priscillei luciră preţ de o secundă, căprui ca mahonul cel mai 
vechi de Belize. Apoi începu să se dezbrace. Mişcările îi erau egale, 
asemenea conversaţiei. Fără fasoane. Cînd rămase complet dezbrăcată 
îşi împături hainele metodic şi le aşeză pe spătarul unui scaun, lîngă 
cuvă. După cîteva clipe se răzgîndi şi le întinse pe pat. 

„Să nu le stropesc cînd intru în recipient” explică şi se opri în faţa 
lui Tamerlan, privindu-l. Avea un aer oarecum triumfător. 

„Hai înăuntru, scumpo!” 

Priscilla Idryss oftă, dădu din cap şi desfăcu marginile 
membranelor amniotice, după care se cufundă cu lentoare în cuvă. 
Sînii îi pluteau deasupra serului fiziologic, agitaţi discret, precum 
două valuri moi din carne. 

„Ai acolo un spray ca să te pulverizezi în gât după ce ieşi!” îi arătă 
Tamerlan un cilindru negru aşezat sub fereastră. 

„Ah, iritaţia de la sonda de intubaţie!” mai spuse Priscilla înainte 
să-şi cufunde capul în serul fiziologic. 

„Dormi acum!” spuse Banks şi o urmări cum se răsuceşte în serul 
fiziologic. Putea să-i ghicească ochii căprui, încă deschişi, care în mod 
cert îl vedeau sub forma unor contururi estompate din cauza 
lichidului. 

Dar cuva îşi preluase deja funcţiile. Algele şi sondele se mişcau ca 

nişte reptile trezite din somn, căutînd căile de acces în corpul 
Priscillei. Algele-senzori care o înfăşară. Verzi, dintre care se ridica 
părul ei negru, lins. Plutitor. 

Apoi, se aprinse becul de avertizare. Tamerlan Banks formă cele 
paisprezece cifre ale numărului de nVOX care îi deschise accesul spre 
spaţioforii din subsolul lui United Spaces şi, de acolo, mai departe. 
Către Londrina, Port Elizabeth, Vladivostok, Tokyo, Calcutta sau 
oriunde altundeva mai poftea el. Codurile ecluzelor erau în el. 

În el. De fapt, în roiul de turboskelli latenţi care dormitau între 
emisferele sale cerebrale. Invenţia lui specială. Bomba pe care o 
rezerva scrobiţilor din consiliul de administraţie, contrabandiştilor 
dindărătul abatoarelor şi turboskellilor activi înşişi. Mda... turboskelli 
la purtător, turboskelli cufundaţi în citosolul neuronilor săi, 
turboskelli cu care va bubui sistemele... 

Intră în ecluză, îi activă membranele amniotice, iar mucoasa care-o 
tapisa îşi începu procesul de digestie. Priscilla dormea deja. Cele 
cincisprezece minute de cuvă necesare unui salt adrenergic. 
Cincisprezece minute în care, treptat, Tamerlan Banks, împreună cu 
turboskellii pe care îi conţinea, se va mixa cu toate moleculele ei. 
Inclusiv cu circuitele ei neuronale pe care le va invada. „Un pas 
obligatoriu pentru a sări în spaţioforii corporației” încercă Tamerlan 
să-şi păstreze sîngele rece. Cinic. 

Dar abia aştepta să afle ce gîndeşte, cu adevărat, Priscilla Idryss. 

„Unu: Priscilla n-a mai coborit din taxiul în care s-a urcat. Doi: 
Tamerlan Banks este de negăsit. Şi trei: turboskellii abia se mişcă, deşi 
le-am oferit un spaţiofor suplimentar. În exclusivitate! Cu ce rimează 
asta, Grant?” întrebă Hugh Secada. 

Grant ridică din umeri. Hugh ştia perfect ce înseamnă cînd un 
subaltern ezită să-ţi răspundă. Rahat! Din acest moment corporaţia îl 
putea pune pe liber oricînd. Pentru că aplicase o dispoziţie ilegală, pe 
lîngă care consumul de aleuxyl în sala de şedinţe era o simplă 
copilărie. lar Human Anamnestics o să-i urmărească prin tribunale şi, 
chiar dacă nu vor cîştiga procesele împotriva lui United, corporaţia o 


să piardă o grămadă de bani, asta lăsînd la o parte capitalul de 
imagine care-o să se ducă de-a dura. La lista asta se mai adăuga şi 
utilizarea deficitară a turboskellilor din ultimul timp. Secada derapa 
de pe poziţia pentru care se luptase cu Tamerlan, iar Grant în mod 
sigur că n-o să-i întindă mîna. 

„Nrei să spui că ar fi bine să-mi pregătesc pledoaria...” scrişni Hugh 
şi se îndreptă spre scaunul aşezat în faţa sferei de operare a lui Owen 
Korolenko. Îşi trecu mîna prin păr, dar, de data asta, şuviţele îi stăteau 
perfect. Netede şi paralele. 

„N-o lua chiar aşa de personal, Secada! Corporaţia nu s-a plins 
niciodată poliţiei sau primăriei de angajaţii care i-au creat probleme” 
ripostă Grant, absent, de parcă ar fi fost un chirurg care comunica un 
diagnostic de cancer. Apoi adăugă, profesional: „S-a mulţumit doar 
să-i propulseze în poziţii din care nu mai au putere de decizie.” 

Asta era. Grant abia aştepta să-i ia locul. Aşa cum şi el abia 
aşteptase să-l dea jos pe Banks. Grant era un tip cu o mutră de 
şobolan, cu mustaţa îngrijită, cu fața cenuşie, cu fălcile late. 
Înlocuitorul de elecţie. Un ăla venit tocmai din Witwatersrand. Îl 
chema Grant, dar strămoşii lui cică fuseseră buri pursînge. 

„Mda. Înseamnă că pot risca orice, nu?” îl privi Secada, relaxîndu- 
se în scaunul de operare. „Pot risca orice ca să pun mîna pe 
Tamerlan...“ 

„Scopul nostru nu e să punem mîna pe Tamerlan. Scopul nostru e 
să utilizăm la maximum turboskellii. La maximum de randament. Nu 
ne convine situaţia în care turboskellii ajung să ne utilizeze pe noi.” 

„Aşa, deci” aprobă Secada şi privi spre vicepreşedinţii strînşi în 
jurul mesei. „Venerabililor, cred că a sosit momentul să-mi lansez 
programul!” îl imită el pe Tamerlan Banks, făcîndu-i pe toţi din sală să 
se îndrepte din mijloc, înţepaţi. 

„Secada! Deja corporaţia a făcut nişte paşi ireversibili într-un sens 
completamente imbecil! Paşi ireversibili care ne vor costa. lar tu vrei 
să-ţi lansezi programul chiar acum. Ai provoca un şoc de-a lungul 
întregului reticulosistem. Ar fi a doua măsură brutală pe care ai lua-o 
în decurs de două ore...” 

Grant îşi păstrase vocea calmă. Vorbea rotunjind vocalele, părînd 
că pune un discret semn de întrebare la sfîrşitul fiecărei propoziţii. 

„Sînt încă directorul executiv al corporației United T-Skell Spaces. 
Pot, sau nu, să lansez un program deja acceptat aici, în această sală de 
consiliu?” 

„Îmi permit să-ţi amintesc, Secada, că motivaţia ta, în acest 


moment, este de ordin strict personal. Nu vom accepta lansarea 
programului...” continuă Grant, vorbind apăsat. 

În sală se făcu linişte. ÎI priveau cu toţii pe Secada, crispaţi. Greşise 
enorm în ultimele ore. lar în ceea ce priveşte motivele lui, Grant avea 
dreptate. Povestea cu Priscilla şi Tamerlan. 

„Ce naiba?!...” se auzi exclamaţia unuia dintre operatorii lui Owen 
Korolenko. 

„Ce e?” se răsuci Grant, sigur pe el. Deja începuse să nu mai ţină 
cont de Secada. 

„Tamerlan. Tamerlan Banks. E peste tot.” 

„Ce tot spui? Cum adică e peste tot?” 

„Culeg semnalul lui şi din Londrina, şi din Weddell, şi din Port 
Elizabeth. Concomitent” răspunse operatorul. 

„Termină cu prostiile! Cum să fie în trei locuri deodată?” se răţoi 
Grant, după care pufni brusc în ris: „Secada! Constat că, sub 
directoratul tău, calitatea sistemului s-a deteriorat semnificativ!” 
adăugă el, privind dintr-o parte la Hugh. 

Hugh o luă pe lîngă masa din fanoane expandate şi se apropie de 
sfera de operare gelatinoasă, care se unduia uşor. Aidoma țesutului 
din care provenea, străbătut de falduri submarine. 

„Ai deschis tu ecluzele interne?” îl întrebă Hugh pe operator, dar 
acesta nu apucă să-i răspundă. 

„Acces permis, d-le Secada!” se auzi din sferă vocea înfundată a lui 
Owen Korolenko. „United T-Skell Spaces comunică cu toate rețelele. 
Toate ecluzele interne sînt deschise. Comutate din interiorul 
sistemelor” explica spaţioforul în timp ce operatorul bîiguia încurcat, 
neştiind ce e mai bine să spună cînd cei doi şefi mari se înfruntau. 

„Şi ai depistat semnalul lui Tamerlan Banks?” întrebă din nou 
Hugh. 

Vocea nazonată: „Tamerlan Banks se află în: 

East End, din Londrina. Pe trotuarul de piele ranforsată din faţa 
clădirii Cessium Imperial Bank, 

în barul Vieux Soulier, din Weddell. Pe un scaun din muşchi de 
narval. Consumînd vin alb, 

într-un apartament din Oilers, în South Sabrata. Cu o femeie de 
cinci picioare şi opt inchi, brunetă, slabă, cu semnalul de recunoaştere 
al doamnei Priscilla Idryss, 

în Grădina Zoologică din Port Elizabeth. Între vivariumul şerpilor 
şi bazinele cu faună marină, 

„Opreşte-te!” spuse Hugh, nespus de calm după ce încasase vestea 


din care reieşea că Priscilla parcurge în lung şi în lat o somieră din 
Oilers în compania lui Tamerlan. „In calitate de director executiv, ţin 
să vă anunţ, drăguţilor, că, dacă nu lansăm programul meu chiar 
acum, tot ceea ce reprezintă reticulosistem o să se ducă dracului... Vă 
reamintesc că discuţiile noastre sînt înregistrate” sublinie Hugh, 
arătînd cu mîna spre zidurile tapisate cu retine şi timpane plate. „Aşa 
că, n-o să puteţi retracta nimic... Luaţi şi voi, o dată în viaţă, o hotărîre 
la genul masculin” le mai sugeră el, ţuguindu-şi buzele, imitînd, 
inconştient, ticul Priscillei. 

„Eu cred că informaţiile pe care le-a debitat Owen ţi-au luat 
minţile!” zise Grant, făcînd o grimasă de dezgust. 

„În regulă, Grant. Deci pe tine te trec cu un vot contra” i-o tăie 
Secada, dur. „Voi ce alegeţi?” se întoarse spre ceilalţi. 

Erau încă nedecişi. 

„Priscilla Idryss se află în următoarele locuri” se ridică vocea 
înfundată din sfera care vibra sincron cu consoanele pe care le rostea 
Owen. 

„a) într-un apartament din Oilers, în South Sabrata. Cu un bărbat 
de cinci picioare şi nouă inchi, cu semnalul de recunoaştere al lui 
Tamerlan Banks, 

b) în Parcul Central din Weddell. Cumpără un cheeseburger cu 
maioneză de 3,8 U.C, 

c) în...” 

„Decuplează-l odată pe idiotul ăsta!” se întoarse Hugh spre 
operator. „Mai vreţi să salvăm sistemele, da, sau nu?” repetă Secada 
întrebarea. 

„Da!” răspunseră cu toţii într-un glas. 

„În regulă, frumoşilor. Am să vă trec pe toți cu câte un vot pentru” 
mustăci Hugh. „Înseamnă că am acceptul vostru pentru lansarea 
programului. De altfel, în linii mari, l-aţi aprobat deja. Aşadar, avem 
un singur vot contra, al domnului Grant!” sublinie Hugh şi se aşeză, 
sigur pe el, în scaunul pe care scria DIRECTOR EXECUTIV. 

„Notez totul!” spuse secretarul. 

„E perfect. O buclă de feed-back specifică firmei. Aveţi vreo 
sugestie?” se întoarse Hugh spre vicepreşedinţi. 

Cu toţii dădură din cap că nu. 

„Bun. Sper că vom avea suficient timp să lansăm programul. Şi, 
odată cu el, pe spionii noştri care vor intra în sisteme.” Apăsă pe 
butonul nVOX-ului şi ordonă, scurt, aşa cum învățase de la militari în 
timpul războiului cu Londrina: „Anunţaţi serviciul de securitate. Să 

pregătească ecluzele externe de la subsol.” Pauză. „Da.” Pauză. 
„Trebuie să ne lansăm oamenii pe urmele lui Tamerlan Banks, asta-i 
tot!” 

„Rămîn la părerea mea. Greşeşti, Secada!” scrişni Grant şi se aşeză 
şi el, în sfîrşit, pe scaunul vicedirectorial. 

„Şi eu rămîn la părerea mea. Eşti un imbecil, Grant!” îi zimbi Hugh 
şi-şi trecu limba peste buze. „Să ne rugăm lui Dumnezeu, domnilor, 
să ne scoată din rahatul ăsta... Am întirziat prea mult intervenţia... iar 
asta s-a întîmplat pentru că nu totdeauna majoritatea are dreptate...” 
le reproşă el, dînd roată cu privirea în jurul mesei. 

„Dumnezeu... dacă ai ajuns să crezi în Cel-de-Sus, Secada, chiar că 
înseamnă că faci pe tine... Eşti pe gheaţă, Secada. Ai luat-o la vale!” îi 
şuieră Grant. 

„De ce să nu cred în Dumnezeu, Grant? Ce? Îmi cresc impozitele 
dacă cred în El?” replică Hugh plictisit şi, prefăcîndu-se că-l 
urmăreşte pe spaţioforul din cuvă, profită să răstoarne, ca din 
nebăgare de seamă, călimara directorială care se vărsă pe costumul 
bleu-ciel al lui Grant. 

Nu mai fu cazul să-şi ceară scuzele de circumstanţă. nVOX-ul de 
pe masă sună prelung, iar Hugh îl comută pe intern, astfel încât nici 
unul să nu audă ce i se spunea. Dădu din cap de câteva ori. Apoi 
închise aparatul şi-i privi pe membrii consiliului de administraţie: 

„Oamenii noştri au efectuat salt adrenergic. Au pătruns deja în 
spaţiofori...” 


K 

Adrenergic vorbind, Priscilla Idryss era o nişă cît se poate de bine 
echilibrată energetic. Putea fi un perfect spațiofor, nu doar o ecluză 
externă către cuvele din subsolurile corporație. Numai că Tamerlan 
Banks avea de îndeplinit o misiune. În primul rînd, s-a concretizat, 
treptat, cu întreaga sumă a atomilor de carbon, hidrogen, oxigen, azot 
etc., care vibrară preț de cîteva languroase minute printre moleculele 
şi legăturile ionice care alcătuiau microuniversul din trupul Priscillei. 
Alături de el, escorta de turboskelli latenţi — copii fidele ale sale şi 
ale Priscillei. Cînd a primit semnalul că digestia şi retranscripția sa se 


încheiaseră în ecluza din membrane amniotice din apartamentul 
închiriat sub numele de Rubinath Singh, şi-a dat seama că petrecuse 
cele cincisprezece minute afectate saltului adrenergic. 

Petrecuse cincisprezece minute amestecat cu celulele ei, chestie 
care îl va scoate din minţi pe Hugh. Chiar dacă ecluzajul n-avea nici 
cea mai mică legătură cu sexul. 

„E chiar fără efect!” constată Tamerlan, autoironic, în timp ce se 
extrăgea din țesuturile Priscillei şi se revărsa în cablul de date 
menţinut deschis, propagîndu-se către subsolurile corporației. 

Pătrunse în Leopold Nu-ştiu-cum, destabilizindu-i sinapsele. 
Eliberă pachetele cu turboskelli latenţi şi-i emise în salve scurte către 
ecluzele interne ale sistemelor. Turboskellii-cOpii vor desface codurile 
de acces şi se vor propaga mai departe, către Weddell, către Londrina 
şi Port Elizabeth, în timp ce alţii vor împînzi, local, South Sabrata. 

Cît despre el, era momentul să stea la pîndă. Şi locul cel mai bun 
pentru asta era parcul suspendat aflat la etajul 36 al clădirii Doho 
Industries, din Cardinal's End. Chiar în sediul celor care produceau 
tehnologiile bio cu care United Spaces îşi echipau sistemele. 

Tamerlan Banks alunecă de-a lungul informaţiilor, înşurubîndu-se 
ca un şarpe difuz, după care, brusc, recompactindu-se şi asumîndu-şi 
un trup, apucă să vadă de jur-împrejur. 

Se afla în culoarul verde, din muşchi expandaţi, crescuţi pe 
suporturile de coral care alcătuiau infrastructura clădirii. Etajul 36. A 
şaptea fereastră pe dreapta dădea, în mod normal, către Piaţa 
Trafalgar II, dar turboskellii construiseră acolo o falie spaţială în care 
suspendaseră un parc cu tufişuri de un prost gust îngrozitor, cu un 
havuz negru ridicat în intersecţia centrală a aleilor. Un havuz din 
marmură neagră, fioros de strălucitoare. O mizerie minerală, aşa cum 
puteai să construieşti doar în spaţiile virtuale. 

Un pîrîu absurd străbătea parcul, cu ape albe, uleioase, ca 
dospinde de clor. Mda. Întreg parcul era un colaj alcătuit din 
truvaiurile vreunei minţi needucate din Oilers sau Granite Junction... 
Contrabandiştii erau profesionişti desăvirşiţi, dar habar n-aveau de 
estetică — nu-i ajuta la nimic. 

Picla tremurătoare a unui turboskell, ca un aer supraîncălzit, 
alunecă de-a lungul coridorului pînă în apropierea lui Banks. Se opri 
în dreptul ferestrei din schelet amplificat de calmar, vibrînd uşor şi 
refractînd cu delicateţe licărul stelelor ce alcătuiau Crucea Sudului — 
cea de dincolo de geam, cea de dincolo de cortexul lui Leopold, 
importată aici tocmai din văzduhul real ce învăluia South Sabrata. 

„Domnul Banks, presupun!” spuse turboskellul, făcînd ca 
muşchiul verde al podelei să se curbeze discret sub el. 

„Exact. Tu trebuie să fii Marsh Levin, nu-i aşa? Patron al 
conclavului din Leopold şi...” 

„Da” îl întrerupse turboskellul. „Sînt Marsh Levin, compilator 
principal al lui Leopold Wagner.” 

/ah/ wagner deci/ wagner îl cheamă pe leopold/ 

„Să ne plimbăm niţel. De aici, panorama oraşului este deosebit de 
spectaculoasă” remarcă turboskellul. 

„Sper că aranjamentul nostru a rămas în picioare... 
Tamerlan. 

Picla de aer cald se scutură brusc, de parcă ar fi fost plesnită de 
curent: „Ie aşteptam cu braţele deschise, domnule Banks. Spaţiul este 
raţiunea noastră de a fi. Prin urmare, aranjamentele noastre n-aveau 
cum să nu rămînă în picioare.” 

„Mă bucur să aud aşa ceva. Îmi cunoşti conturile, nu?” 

„Da, domnule. Sînt codificate toate sub indicativul LEV INC 4857 
-1899 — 03 — CESSIUM IMPERIAL BANK.” 

„Perfect, Marsh. Să ştii de la mine însă că nu din motive perverse 
am ales soluţia asta de cîştig. Pur şi simplu nu e eficient să faci bani pe 
căi cinstite...” 

„Mă tem că nu pricep ce vrei să spui” remarcă masa de aer 
stratificat, folosind un ton liniar. „Bănuiesc că, pentru tine, banii sînt 
raţiunea de a fi. Aşa cum sînt spaţiile pentru noi” explică turboskellul. 
„Noi ne vom îndeplini angajamentul. Tu ai planurile?” 

„Bineînţeles. Bineînţeles.” Tamerlan îşi drese vocea şi continuă: 
„Dar chiar în momentul acesta nu avem timp pentru schimb. Din câte 
estimez, Hugh Secada e pe punctul de a trimite spioni în spaţiofori. Pe 
urmele mele...” 

Undele de aer cald se comprimară, etalindu-se pe podeaua 
coridorului, printre firele verzi mustinde de apa cristalină: 

„Ce legătură are asta cu afacerea noastră? Contul tău de la 
IMPERIAL este încărcat...” 

„Uite ce se întîmplă. Dacă oamenii corporației pun mîna pe mine, 
s-a zis cu planurile pe care le aşteptaţi... Ştii bine că-ţi aduc cea mai 
teribilă ofertă pe care aţi primit-o vreodată...” 

Turboskellul redeveni compact. Pe fereastră se vedea South 
Sabrata, scăldată în lumina roşiatică a lunii ce răsărea din ocean. 
Clădirile: acoperite de o peliculă fină de sudoare, lucind sub razele 
reflectoarelor cu halogen. Văzduhul: dospind de vaporii emanaţi de 

începu 


țesuturile rețelei stradale. Undeva spre vest: spoturile pîlpîitoare ale 
unui avion care cobora la aterizare, vuind. 

Cu numai două ferestre mai departe însă, în locul priveliştii 
citadine, Tamerlan ştia că se întindea parcul de prost gust a cărui 
locaţie îi fusese vîndută de Galahad. 

„Ştim ce ne aduci, domnule Banks. Dar şi efortul nostru a depăşit 
orice aşteptări. Să concretizezi din neant un miliard şi jumătate de 
UC, pe care să-i defalci în treizeci şi şapte de conturi distincte... şi, mai 
ales, să justificăm financiar contabil fiecare cent, aşa cum ne-ai cerut... 
n-a fost deloc uşor! De aceea, mă întreb, de ce întirzii sa ne predai 
planurile?” — întrebările elegante. Frazele spuse clar. Ziceai că-i Hugh. 

„Ascultă, Marsh! Tu ai lucrat pînă acum numai cu plevuşcă. Tipii 
ăia de la abatoare veneau cu planuri în valoare de cel mult zece-cinşpe 
mii de hectare. Informaţiile pe care le vehiculau ei încăpeau în cîţiva 
centimetri cubi de cortex cerebral. Dar eu îţi aduc întreaga suprafaţă 
terestră, pricepi? Şapte continente şi patru oceane, pricepi?” 

Marsh dădu senzaţia că îngheaţă. Ca un geam pe care, brusc, se 
depune apă brumărie: 

„Tot nu văd ce legătură are asta cu noi... Ştim foarte bine că trebuie 
să ne aduci întregul glob terestru...” 

„... prelevat cu mari dificultăţi de pe hărţile topometrice militare 
ale primăriei” încheie Tamerlan fraza în locul lui Marsh. „Tu îmi 
vorbeşti de un miliard şi jumătate pe care i-aţi luat la adăpostul 
imunităţii voastre non-corporale, ca să zic aşa. Eu însă...” 

„Banks!” ridică Marsh vocea. „Ai sau nu planurile la tine?” 

„Bineînţeles că le am!” Tamerlan se îndreptă, aranjindu-şi gulerul 
cămăşii roşii. Nu mai simţea foşnetul umed şi reconfortant al 
implantului vegetal. „Bineînţeles că am planurile. Sînt codificate în 
întreaga mea structură moleculară. Din creştet pînă în tălpi. Trupul 
meu e copia fidelă a suprafeţei Pămîntului.” Făcu o pauză şi zimbi, 
privind visător spre strîmtoarea Drake, care despărțea South Sabrata 
de Irianul de Est. „Întelegi acum de ce n-ai interes să mă laşi în 
găleată? Dacă dispar eu, dispare cea mai grasă ofertă pe care aţi 
primit-o vreodată...” 

Marsh devenea din ce în ce mai opac. Ca un abur în care razele 
lunii decupau benzi argintii, unduitoare. 

„Credeam că ţi-ai luat toate măsurile de prevedere...” tuşi 
turboskellul, imitînd un reflex omenesc care, în mod sigur, nu-i servea 
la nimic. 

Tamerlan desfăcu braţele: “Fii sigur că mi-am luat toate măsurile 


7 


de prevedere. Dar Hugh Secada nu-i chiar într-atit de cretin încât să 
nu încerce să mă tamponeze. Şi ştie să se folosească binişor de 
spaţiofori.” 

„O secundă!” îl întrerupse Marsh Levin, învăluindu-l. Mirosea a 
asfalt încins care tocmai încasase o ploaie de vară. Oceanul de afară 
care părea că ajunge la orizont pentru a se căţăra apoi printre 
constelații, încovoindu-se pe deasupra oraşului. 

/o cuvă uriaşă într-o cuvă uriaşă/ 

„Ai avut dreptate, domnule Banks. Oamenii lui Secada au intrat în 
spaţiofori. Ce ai de gînd cu ei? Vrei să-i... ştergem?” 

Tamerlan pufni în rîs. „Nu. N-o să-i ştergeţi decît dacă v-o cer eu. 
De ei mă ocup eu. Vreau doar să-mi enumeri locaţiile lor...” 

Marsh se întunecă, păru că vibrează şi începu să recite rar: 

„Şase dintre ei au folosit ecluzele interne şi s-au propagat spre 
Weddell, Port Elizabeth şi Londrina. Cite doi în fiecare aglomerare. 
Doi au rămas pe loc. Unul se deplasează rapid spre Oilers, 
neconcretizat încă, iar celălalt alunecă spre noi. În două minute va 
ajunge aici, pe etaj.” 

„Bine, Marsh” spuse Tamerlan Banks şi o porni pe muşchiul umed 
al culoarului. Din cîțiva paşi ajunse în dreptul ferestrei care se 
deschidea în parcul apoziţionat de turboskelli. Optsprezece hectare a 
doi UC metrul pătrat. Un peisaj grosolan. Dar, de banii ăştia, la ce te 
puteai aştepta?... 

/aş fi fumat o ţigară/ aş fi tras o ţigară acum/ măcar că suflam 
fumul prin marsh levin şi tot mă mai răcoream/ ora 22.50/ 

„Se apropie, domnule Banks. E în lift” anunţă turboskellul. 

Tamerlan dădu din cap şi privi spre capătul coridorului, prin 
corpul aburind al lui Marsh. Uşa unui birou se deschise cu lentoare şi 
un individ ieşi pe culoar, şchiopătînd, îndreptindu-se spre lift. O 
copie din real. Care strivea muşchiul catifelat sub paşii inegali. Apăsă 
pe butonul de lîngă uşă şi se dădu cu un pas în spate, aşteptind. 

„Trebuie să iasă din lift. La capătul culoarului!” îl făcu Marsh atent 
pe Tamerlan. „Îl şterg?” repetă el întrebarea. 

„În nici un caz!” şopti Tamerlan, apăsat. Avea nevoie de toţi tipii 
ăştia care trecuseră prin ecluzele externe. Să-i sigileze în 
reticulosistem. 

Uşa liftului culisă, şuierînd surd, iar Tamerlan îl recunoscu pe unul 
dintre sergenţii angajaţi cu o jumătate de an în urmă în serviciul de 
securitate al corporației. Străveziu, ca un adevărat turboskell. 
Imaterial. Trecu prin copia reală care, şchiopătînd impasibil, pătrunse 


în lift. 
Practic, Tamerlan ar fi putut să rămînă pe loc. Nici nu se punea 
roblema unui corp la corp — din partea asta nu exista nici un risc. 
Insă agentul era factorul de dirijare a tirului. Stabilea coordonatele 
unei ţinte informaţionale. Orienta o capcană de date. Hugh, care 
opera la Owen Korolenko, Owen Korolenko - o inedită baterie de 
artilerie care putea împroşca cu ERASE arii întregi pe care se deplasa 
Tamerlan. Sau — o baterie care îl putea aspira afară din spaţiofori. 

Agentul se uită dintr-o parte în alta. Ora 22.56. Uşile birourilor 
începuseră să penduleze violent, lăsîndu-i pe angajaţii de la Doho 
Industries să iasă şi să se îndrepte, sporovăind, spre lift. Nu trecură 
decît cîteva secunde pînă ce tînărul agent îl recunoscu pe Tamerlan, 
deosebindu-l de copiile indivizilor reali din South Sabrata. 

Porni lent spre el, murmurînd grăbit în limbaj compactat. Suficient 
de tare pentru a fi auzit de Tamerlan. Un mesaj extins instantaneu pe 
biroul lui Hugh. 

Blegul de Hugh! La ora aia primea mesaje din patru locuri 
distincte. Toate despre contactul vizual cu Tamerlan Banks. 

„E mai tînăr decît tine!” constată Marsh, făcînd semn spre agent. 

„Nu-i e greu să fie mai tînăr” se văzu Tamerlan obligat să ridice 
vocea, pentru a acoperi zgomotul produs de conversaţia celor care 
părăseau birourile. „Pe de altă parte, ca să alergi prin spaţiofori n-ai 
nevoie de muşchi.” 

Se răsuci şi rulă fereastra din ţesut extins de meduză, în timp ce 
trupul plutitor al agentului se infiltra printre copiile angajaţilor, 
apropiindu-se de Tamerlan şi de Marsh. 

Odată fereastra umedă rulată, Tamerlan simţi mirosul de ozon al 
parcului. Indiscutabil, parcul fusese programat de un mitocan. La câte 
tufişuri, copaci şi flori proiectase în el, s-ar fi asortat mult mai bine cu 
un set de mirosuri grele, dulcege. 

„Ai să mă citeşti cînd mă întorc!” rise Banks şi, în clipa următoare, 
sări pe gazonul care se întindea direct din coralul alb al zidului 
clădirii Doho Industries. Etajul 36. 

O luă la fugă, culcînd iarba la pămînt. Se îndrepta spre havuzul din 
marmură neagră din mijlocul parcului. Auzi un bufnet umed în 
spatele său. Trupul piclos al agentului se propaga şi el pe deasupra 
ierbii, aplecînd-o discret, ca şi cum prin parc se stîrnise o boare... 

Tamerlan auzi glasul compactat care vibra în tonuri metalice 
undeva la cîţiva metri în spatele său. Gifiitor. Orientează tirul, deduse 
Tamerlan, descifrînd mesajul chiar cînd ajunse pe poteca de asfalt care 

ocolea havuzul. 

Era momentul să aleagă, în sfîrşit, una dintre ieşirile din spaţiul 
apoziţionat. Locaţiile vîndute de Galahad. Pe unde era mai bine să se 
propage? 

Adrenergic vorbind, parcul era adiacent unei străzi din preajma 
docurilor, restaurantului Ri& din zona rezidenţială şi unui salon din 
Muzeul Coastei de Nord. Putea ieşi în oricare dintre cei trei spaţiofori 
din cuvele de la subsol: în Leopold Wagner, în Erik Siggurvatsohn sau 
în Johann Ogilvie. 

Putea alege oricare din aceste locuri în care sir Galahad, dacă 
respectase clauzele contractului, amplasase ecluze de ieşire înapoi în 
oraş. 

/contrabandiştii care aşteptau în membrane  amniotice/ 
cincisprezece minute în care galahad să alerge cu trupul lui 
(hibernînd? anesteziat? drogat?) ca să-l culeagă înapoi în real/ 

Tamerlan sări prin apa albicioasă din havuzul negru, împroşcînd 
turboskellii utilitari, talonat îndeaproape de agent. Alesese. In cîteva 
secunde va ieşi pe strada de lîngă docuri, în Leopold Wagner — aria 
cortexului occipital, iar din Leopold Wagner va ieşi în adevărata 
South Sabrata. Prin ecluza inaccesibilă agentului. 

Din nou, limbajul compactat. Şi în clipa aceea surveni prima 
mutare-surpriză a lui Hugh: gazonul din faţa lui Tamerlan dispăru 
brusc pe o suprafaţă de o sută de metri pătraţi. Şters. Neant. 

„Marsh?” strigă Tamerlan, dar, în loc de răspuns, aerul din dreapta 
lui păru că vibrează. Tamerlan ocoli în fugă gaura din gazon prin care 
se vedea, cu 36 de etaje mai jos, Piaţa Trafalgar II şi străzile care 
duceau spre Ocean View, inundate de luminile felinarelor cu halogen. 

„Sînt în legătură cu conclavul din Leopold Wagner şi tocmai am 
aflat că încă trei agenţi au intrat în sisteme” îl anunţă Marsh, cu 
întirziere. „Toți trei sînt în liftul care urcă la etajul 36 al lui Doho 
Industries. Îi şterg?” 

/amelioraţi dar lipsiţi de imaginaţie/ cum să ştergi nişte spaţiofori 
potenţiali/ 

„Nu şterge nimic!” scrişni Tamerlan, continuîndu-şi goana pe 
marginea întreruptă a gazonului. 

/treizeci şi şase de etaje/ şantierul naval care se zărea la patru sute 
cincizeci de picioare sub ei/ ocean view/ 

Tamerlan se strecură printre palmierii unsuroşi, ţopăind peste 
tufişurile de jnepeni. Copacii şi o parte dintre aleile din stînga lui 
Tamerlan sfîrîiră, ca aspirate de un sorb uriaş- din spate se auzea 


bocănitul alert al agentului care striga compactat. 

„Acum pot să-l şterg, domnule Banks?” 

„Nu mă pierde din ochi, deocamdată!” răspunse Tamerlan, 
localizînd ieşirea din parc. În spatele unui gard viu, se ridicau ziduri 
înalte de piele fremătinde, centrate de o fereastră din ţesut expandat 
de meduză. Tamerlan nu mai pierdu timp să ruleze geamul umed. Îl 
perforă pur şi simplu, împroşcînd cu sucuri translucide gardul viu 
din spatele său şi pătrunse imediat pe strada întunecoasă, plină de 
membrane rupte şi de magazine părăsite, mărginită de vitrine sparte 
şi încărcată cu automobile dezasamblate. 

/gîndeşte gîndeşte gîndeşte/ în virtual poţi să te pierzi la cea mai 
mică scăpare/ aşa spusese galahad odată/ 

Tamerlan se opri în loc şi-l aşteptă pe agent, inspirînd cu nesaţ 
aerul iritant de acru care îl compunea pe Marsh. Cînd agentul îşi făcu 
apariţia în capătul străzii, Tamerlan recapitulă rapid poziţia pe care o 
ocupa în spaţiofor. Se afla într-un spaţiu inventat care se deschidea în 
Granite Junction, pe la încrucişarea bulevardului Casablanca cu calea 
ferată care ducea spre port. 

Limbajul compactat. Cîteva secunde de răgaz în care Tamerlan îşi 
permise luxul de a pufni în râs. În acest timp, Secada îl încărca pe 
Korolenko cu date asupra loviturii sale. Expresia mirată a agentului, 
văzînd că spaţiile reperate nu sînt şterse. O nouă salvă de fraze 
compactate, nervoase, care îl făcură pe Marsh să vibreze. 

Dar strada, magazinele, automobilele şi (mai ales!) Tamerlan Banks 
rămîneau la locul lor. 

„Poate că li s-a blocat electrocauterul, acolo sus. Ce zici?” îl luă 
Tamerlan pe agent peste picior. 

O nouă revărsare de cuvinte compactate. Fraze întregi care indicau 
reperele străzii parţial inventate. Către Korolenko şi, de acolo, mai 
departe, către Hugh Secada. 

„Marsh? Sper că te-ai ţinut după noi...” spuse Tamerlan, din ce în 
ce mai amuzat. „Cred că Hugh înnebuneşte cauterizînd vraişte prin 
cortexul lui Leopold Wagner! O grămadă de sinapse deteriorate 
prosteşte, încercînd să-l şteargă pe un Tamerlan Banks despre care 
nici măcar nu ştie dacă e cel real... Marsh?” 

„Sînt aici, domnule Banks!” 

„Am să ies în Granite Junction. Vreau ca el să rămînă aici. Întreg. 
Neşters. Sigilează-l!” ordonă Banks. Apoi se întoarse pe călctie şi o luă 
liniştit spre capătul străzii. 

Avalanşa de imprecaţii compactate pe care nu le mai putea 

recepționa nici unul dintre şefii corporației. Oh, da, cât de simplu era! 
Parcul suspendat şi strada întunecoasă erau localizate pe undeva între 
spaţiofori. Abstract. Pe undeva printre Leopold Wagner şi accesul în 
Johann Ogilvie, în firele dendritice externe care îi conectau, adică în 
plin hard. În tiparul moleculelor răspîndite în celule. Inaccesibil. 

„Marsh!” mai strigă Tamerlan peste umăr. „Din acest moment 
vreau ca nici un alt turboskell de filaj să nu mă mai raporteze la 
United Spaces! În ceea ce mă priveşte, vă dezleg de obligaţia de a le 
furniza informaţii!” 

„le referi şi la copiile tale, domnule Banks?” întrebă picla, 
luminînd discret printre zidurile de muşchi umed din care se iţeau 
bare uscate de os. Erodate de timp. 

„Nu. Mă refer doar la corpul specific pe care îl vezi. Copiile mele 
nu pot să facă altceva decît ceea ce am făcut şi eu. Sînt sigur că, în 
acest moment, dau acelaşi ordin colegilor tăi care îi însoțesc.” 

Marsh dădu senzaţia că înțepeneşte. Transparent. „Conclavurile 
noastre sînt de acord. N-o să te mai raportăm la United T-Skell 
Spaces.” 

„Te cred şi eu” pufni în rîs Tamerlan şi o luă spre capătul străzii. 
„Vezi numai să ai grijă de băieții ăştia care au intrat aici, după mine...” 

Avea nevoie de ei pentru a trafica şi mai mult spațiu. Spaţiu curbat 
în sine însuşi, învelindu-se pe sine însuşi. Ca nişte foi de ceapă. 

Priscilla profită de ecluzajul temporar şi privi de-a lungul şi de-a latul 
South Sabratei, aşa cum era reflectată în creierele celor patru 
spaţiofori. Plină de falii apoziţionate, care se prelungeau secundă de 
secundă, mai ales de cînd Hugh oferise un nou creier de introdus în 
cuve. 

Ştiuse să se folosească întotdeauna de situaţiile şi de persoanele 
care îi ieşiseră în cale. Chiar dacă momentan nu se suprapuneau cu 
dorinţele şi emoţiile ei. Avea capacitatea de a descoperi ceea ce îi era 
necesar în perspectivă şi să aleagă lucrurile care, în timp, îi asigurau o 
situaţie stabilă. 

Aşa făcuse şi cu Hugh. Senzaţiile erau perisabile. Banii şi poziţia 


socială impresionau pe toată lumea însă. Pe termen nelimitat. 

Privi, incitată de goana prin Leopold Wagner, cum Tamerlan se 
strecura prin parc, urmărit de agent. Il văzu cum se prelinge afară din 
sistem prin ecluza care dădea în Granite Junction, tangent la cablurile 
care îl conectau pe Leopold de Johann Ogilvie. La marginea lobului 
frontal al lui Leopold însă, se văzu pe sine însăşi, reprodusă cu o 
acuratețe holografică. Învelită în membranele amniotice ale ecluzei 
prin care Tamerlan Banks efectuase salt adrenergic. Simţi cum 
(hibernînd? anesteziată? drogată?) o parcurgea un fior îngheţat. Ca 
vîntul de sud în luna mai. 

Baleie cu atenţie South Sabrata, parcurgînd sinapsele şi tractusurile 
nervoase ale spaţioforilor din cuve. Toată lumea era acolo şi se mişca. 
Aidoma celor din real. 

Hugh. Grant. Galahad. Ea însăşi, care plutea în cuva artizanală. 
Chiar şi Tamerlan. 

Numai că Tamerlan Banks, cel pe care îl vedea ea, era chiar cel care 
o parcursese într-un simulacru sexual (niciodată nu se coborise să-i 
propună ceea ce ea ar fi acceptat, poate) atunci cînd efectuase salt 
adrenergic. Tamerlan Banks care fugea de oamenii corporației. 

Dar unde era Tamerlan Banks, cel reprodus automat de spaţiofori, 
aidoma lui Hugh, lui Grant, lui Galahad? 

Nu exista decît o explicaţie. Copia lui Tamerlan Banks efectuase, la 
rîndul ei, salt prin circuitele adrenergice ale copiei Priscillei Idryss. 
Prin urmare, coborise cu încă un nivel în profunzimea sistemelor. 

/spaţiile care se acopereau unele pe altele ca nişte foi de ceapă/ 

Abia atunci se sperie Priscilla. 

Tamerlan păşea potolit, trecînd de capătul străzii, avînd senzaţia 
obositoare că un văl negru i se lua de pe ochi. Ca şi cum se trezea din 
somn. Ca şi cum mintea sa găzduia amintirile tuturor vieților pe care 
nu va apuca să le trăiască. 

Era în Granite Junction, ora 23.32. Aşadar avusese dreptate. 
Începutul străzii era abstract şi el. Virtual. O ecluză internă de un tip 
mai special, pentru uzul exclusiv al turboskellilor şi al traficanţilor de 
spaţiu. Şi, de cîteva minute, al tipilor ca el, care doreau să extindă 


reticulosistemul în scop personal. 

Un imperiu gol de oameni. Care aştepta să fie stăpînit. Tamerlan. 
Al Il-lea. Nume predestinat. Ce însemna directoratul executiv al 
corporației pe lîngă toate spaţiile libere care i se deschideau în faţă, 
învelite unele în altele? 

Tamerlan îşi ţinea ochii strînşi, dar nu era suficient pentru a-şi 
apăra ochii. Lumina reflectoarelor din Granite Junction era prea 
puternică. Chiar dacă nu era decît o umbră a luminii - lumina 
reprodusă din adevărata South Sabrata. 

O luă agale pe străzile aglomerate, printre sutele de mii de replici 
ale funcţionarilor din tura de seară care ieşeau din birouri, grăbindu- 
se spre casă. Ajunse la un magazin de amanet. Intră, salută inutil 
copia reprodusă a cămătarului armean de la tejghea. Se strecură pe 
lîngă el în depozitul din spatele biroului. 

Ecluza îl aştepta, contractîndu-se uşor. Tamerlan se uită la ceas. 
23.40. 

La ora aceea Hugh Secada îl pierduse deja din vedere. Totuşi nu 
avea timp de pierdut. Mai mult ca sigur că agenţii corporației se 
revărsau de-acum în valuri succesive, direct în parcul suspendat. 
Pregătiţi să-l scotocească cu amănuntul. Nu le va lua mult să 
descopere locul prin care Tamerlan părăsise parcul, propagîndu-se în 
Granite Junction. 

La ora 23.55, lipsit de o parte din turboskellii latenţi pe care îi 
lansase în sisteme, Tamerlan Banks ieşi din ecluza amplasată de sir 
Galahad în magazinul de amanet. Nenorocitul de cioroi alergase 
probabil ca nebunul prin străzile aglomerate ale South Sabratei ca să 
ajungă la timp cu corpul substanţial al lui Tamerlan. 

Ajunsese însă la fix ca să-l recepţioneze. Banks deschise 
membranele umede şi, ud leoarcă, se scutură de serul fiziologic, 
privind cu coada ochiului la Karin care tresărea, ca electrocutată, în 
urma pasajului lui. În propria ei cuvă. 

„Al naibii... ai respectat contractul...” spuse Banks, buimac. 

„Sîntem tovarăşi de drum, ce naiba...” răspunse Galahad, 
preocupat, decuplind ecluza în care plutea Karin. Lasciv, cutremurată 
ritmic de valuri de trezire. „Îţi place?” îi făcu Galahad cu ochiul lui 
Tamerlan. 

Tamerlan se mai uită o dată la trupul fusiform al blondei care se 
răsucea vulgar în serul fiziologic. Îi făcu un semn lui Galahad, cum că 
n-avea timp de Karin, şi țişni din magazin, trecînd pe lîngă vînzătorul 
armean care rămăsese cu gura căscată. 


Dacă Hugh era deştept, avea să detaşeze agenţi ai corporației pe 
străzile dimprejur. Raţionînd, putea localiza ecluza prin care revenise 
Tamerlan. Banks nu era într-atât de plin de el încât să nu-şi dea seama 
că Secada, mai ales cînd era înfuriat, se pricepea să gîndească rapid. 
Mă rog. Acum, dacă dorea să-l ameţească suficient, nu avea prea 
multe minute pentru a-şi pierde urma. 

„Taxi!” strigă, luînd-o la fugă pe carosabil. „În East End! La Ritz!” 

Şoferul se încruntă în timp ce schimba vitezele: „Ştiu să te duc în 
East End. Dar habar n-am ce-i cu Rik-ul ăsta!” 

Zimbind, Tamerlan se lăsă să cadă pe bancheta din spate: 

„Cum naiba să nu ştii Ritz-ul? Ce prostie-i asta?” 

Şoferul ridică din umeri, iar Tamerlan simţi că spătarul banchetei 
era mai tare decît de obicei. Întoarse brusc capul, privind materialul 
care acoperea cele două scaune pe care se răstignise. Plastic! Plastic în 
South Sabrata?... 

Chiar în acel moment auzi sirenele bass, specifice serviciului de 
securitate al corporației. 

„Pe strada 89. Lîngă intersecţia cu pasajul aerian!” zise Tamerlan 
precipitat, simțind cum lucrurile din jur se dizolvau într-o magmă 
neclară. 

„Aha!” dădu şoferul din cap. „Ştiu unde se construieşte podul 
aerian... Ştiu asta foarte bine...” 

Tamerlan înghiţi în sec şi se uită în spate la şuvoaiele de 
automobile care îi duceau acasă pe angajaţii din tura de seară. Cum 
adică: pasajul aerian care se construia? ÎI dăduseră în folosinţă chiar ei: 
United T-Skell Spaces! Iar el, în calitate de director onorific, fusese 
acolo să taie panglica... 

„În zece minute ajungem. La doişpe jumate!” sublinie şoferul. 

Instinctiv, Tamerlan îşi privi ceasul. 00.03. 

„Eşti înainte. E abia doişpe” îi atrase Tamerlan atenţia. 

Şoferul pufni în rîs şi-i arătă orologiul suspendat din turnul 
catedralei Sfîntul Felix: 00.20. Tamerlan căscă ochii şi-şi scutură mîna. 
Nu mai avu timp să-şi dea seama ce se întimplase cu ceasul său. Un 
automobil galben (un Daxos Fibrillaire, aparţinînd corporației) se 
angajase pe bulevard chiar în spatele lor, clipind din girofare şi urlînd 
din sirenă. 

„Ăştia sînt după tine, nu?” întrebă şoferul şi acceleră brusc, 
strecurîndu-se în S-uri violente de pe o bandă pe alta. „Nu-ş dacă-ţi 
găsesc Ritu’ ăsta de care-mi zici, da’ de fraierii ăştia te scap eu! Te duc 
în East End cît ai clipi din ochi, vere!” 


” 


Viră scurt, scârțiind, pătrunse pe o stradă perpendiculară pe 
bulevard şi izbi o bordură de piatră, împroşcînd jerbe de scîntei. 
Pietonii săriră în lături ca popicele, la timp ca să evite maşina 
corporației care, venind din urmă cu prea mare viteză, părăsi 
carosabilul, spulberind tarabele din faţa magazinelor. Taxiul bracă 
încă o dată şi se angajă pe o alee îngustă, pe contrasens. 

Şoferul chiui, claxonînd îndelung; 

„Aşa am intrat noi în Londrina, acu' patru ani! Al 23-lea, de 
cavalerie!” 

/războiul coastei de nord/ 

Tamerlan se apucă strîns de mînerul portierei din dreapta şi privi 
iarăşi în spate. Un zăngănit asurzitor — impactul maşinii corporației 
izbind colţul casei vechi care străjuia intrarea în strada îngustă. 
Tamerlan întoarse capul şi strînse pleoapele, orbit de reflexia unei 
firme de jocuri într-un şir de ferestre din cea mai imaculată sticlă, 
situate la rasul trotuarului. 

„Vitrine din sticlă!” exclamă el răsuflînd precipitat. 

„Da' din ce-ai vrea să fie vitrinele?” grohăi şoferul şi reintră pe 
bulevard, cu roţile scîrţiind ascuţit. Automobilul se aplecă într-o parte, 
ca o goeletă cu pînze gata să şavireze, Tamerlan zbură în cealaltă 
portieră, iar motorul urlă metalic, stirnind claxoanele şi frînele 
celorlalte maşini. 

„East End Drive!” anunţă şoferul, arătînd placa de neon 
suspendată deasupra carosabilului. Apoi întinse degetul în faţă. La 
aproximativ o mie de yarzi se zăreau pilonii în construcţie ai pasajului 
aerian, dominați de balize roşii. „Uite şantieru', bătrîne! lo unde dracu’ 
opresc?” 

Tamerlan se zgîi pe fereastră, privind grăbit spre trotuarul din 
dreapta. Ritz. Ritz. Rit. Nu recunoștea nici un punct de reper. O altă 
South Sabrata. Îşi aminti, pe cît de rapid putea, amplasamentul 
restaurantului. Cu un bloc înainte de pasaj. Pîndi apropierea pilonilor 
şi, brusc, văzu un local cu intrarea avansînd mult pe trotuar: un şir de 
trepte de marmură (havuzul? exact ca în spaţiofori?) acoperite de o 
copertină din plexiglas şi aluminiu. 

Aşa cum îl ştia el, Rik-ul era de fapt o magnifică structură de 
anaconda potenţată, crescută în serele de cultură din Weddell. 
Împletită cu cea mai fină cornee de delfin antarctic, cu discrete 
implanturi luxofore. 

Distanţa faţă de pilonii pasajului aerian corespundea însă. Dacă nu 
era cu adevărat Rikz-ul, nu avea cum să fie decât... analogul lui. Oricum, 


Tamerlan intrase în criză de timp. Ceasul lui arăta 00.12, pe cînd 
bordul taxiului marca ora 00.29. Nu mai avea de ales. 

„Opreşte!” răcni şi zbură în faţă — şoferul se proptise cu amîndouă 
picioarele în pedala frînei, lăsînd două dîre de cauciuc ars pe asfaltul 
din spatele lor. 

„Nu-i Ritu’! E Grand Rapids, să-nţepenesc 

„Nu contează!” strigă Tamerlan, clătinînd ameţit din cap. Orice 
greşeală în virtual costa. Aşa spusese Galahad. Ce mama dracului 
făcuse Tamerlan de ajunsese în locul ăsta? 

Deschise portiera şi sări pe trotuar, azvirlind şoferului cartea de 
credit cu 120 de UC afişate pe displayul minuscul. „Dacă te întreabă 
cineva, m-ai lăsat oriunde în altă parte” mai strigă el, sărind treptele 
două cîte două şi năpustindu-se în restaurant. 

„E Grand Rapids, bătrîne! Grand Rapids!” îl mai auzi pe şofer 
zbierînd prin geamul deschis. 

„Acces permis, domnule Tamerlan Banks!” se auzi vocea 
reconfortantă din dreptul uşii restaurantului. Măcar atit! Şi în această 
stranie South Sabrata existau senzori de recunoaştere! 

Mai apucă să constate că difuzoarele care îi vorbiseră erau din cel 
mai infect carton, după care dădu buzna înăuntru, izbind uşile de 
perete. Se repezi, alergînd pe mocheta roşie. Era târziu, tîrziu, tîrziu! 

„Domnule Banks...” apăru un maître d'hôtel surizător, dar Tamerlan 
îl agăţă cu umărul din mers, îmbrîncindu-l în tejgheaua garderobei. Se 
năpusti prin uşile albe, cu rame de lemn şi cercuri de sticlă, trezindu- 
se în salonul principal. 

Susurul liniştit al conversaţiilor se întrerupse, clienţii întoarseră 
capul spre el, cîteva furculiţe, pahare şi linguri rămaseră suspendate 
în aer (metal şi sticlă! metal şi sticlă! —- Doamne, dar nu-i zgîriau cînd 
mîncau? Nu erau reci?), rămaseră suspendate în aer, aşadar, în 
mijlocul gesturilor întrerupte. Un chelner se strecura printre mese cu 
un platou argintiu, privind cu capul întors într-o parte la Tamerlan. 

„Domnule Banks!...” apăru din nou le maître d'hôtel din spate. 
„Sînteţi fleaşcă! Paltonul dumneavoastră, măcar...” 

„Ai întârziat, fir-ar să fie! Ai întirziat, Tamerlan!” se auzi de la o 
masă din dreapta, dindărătul unui bonsai cu frunze dese. 

Wanda! Neagră ca tăciunele, într-un smoking bărbătesc alb, 
zîmbind a surpriză, cu ochii larg deschişi. Contrastul. Bătea în geamul 
ceasului minuscul pe care îl purta la poiente-ul stîng. „E doişpe 
jumate!” mai spuse ea şi se ridică de la masă, făcîndu-i semn lui 
Tamerlan s-o urmeze. 

/tocurile cui se înfundau în mocheta roşie/ fără zgomot/ lăsau urme 
mai închise la culoare în pluşul lucios/ 

Se luă după ea, intrară într-un hol şi ajunseră în bucătărie, printre 
oalele aburinde de inox, pătrunseră apoi într-un coridor, cobortră 
nişte scări înguste care îi duseră printre şiruri de congelatoare 
nichelate şi rafturi de lemn frumos fasonat, pline cu conserve. 

„Aici!” mormăi Wanda, cu ţifnă. „Ce dhracu' ţi-a luat atît? 
Threbuia să fi ajuns de la doişpe şi zece.” 

Tamerlan îşi mai scutură o dată ceasul. Un Tellus veritabil, care 
funcţiona impecabil de generaţii întregi. Arăta 00.13 şi ticăia monoton, 
ca de obicei. 

„Ceasul n-are nimic” începu el, „dar eu trebuia să ajung la doişpe 
şi zece la Ri, nu la Grand Rapids!” ripostă, făcînd-o pe Wanda să-l 
privească lung, în timp ce-şi dădea jos smokingul alb cu gesturi cam 
prea lente. 

„Le-au aiuhrit tuhrboskellii?” îl întrebă ea şi-i arătă ecluzele care 
vibrau uşor, întinse pe jos printre stive de conserve cu murături şi saci 
cu făină. „Hai să ne pothrivim ceasuhrile. Galahad m-a avehrtizat că 
s-ahr putea să avem phrobleme din cauza lohr.” 

Tamerlan se apropie de ea — femeia mirosea a Uddhaipur, un 
parfum cu aromă de garoafă sălbatică. Îşi potriviră ceasurile, apoi 
Wanda începu să-şi dea jos pantalonii albi, îmboldindu-l pe Tamerlan: 
„Hai odată! Cîtă vhreme chrezi că n-o să-şi mai bage chelnehrii nasul 
pe-aici? Nu le-am dat decît threizeci de UC!” 

Privind-o din creştet pînă în tălpi, Tamerlan înghiţi în sec. 

„Oh, da” se strimbă Wanda. „Ai tot ce-ţi threbuie sub nas, dahr tu 
umbli cu limba scoasă după scoaba aia de femeie... Moi, je men fous, 
dahr tu-ţi dai seama că, şi moahrtă de somn să fiu, tot îi dau clasă la 
pat?” 

„Parcă ziceai că trebuie să ne grăbim.” 

„Ne grăbim, dar mehritai să-ţi spun asta, mon pauvre vieux...” 

Ridicînd din umeri, Tamerlan deschise membranele şi dădu 
drumul bombelor cu ser fiziologic sub presiune, concomitent cu 
Wanda. Apoi intră în propria-i ecluză, în timp ce membranele 
amniotice se închideau deja deasupra femeii. O mai auzi cum 
bodogăneşte, înainte să dispară cu totul sub lichid: 

„Înceahrcă să ajungi la timp data viitoahre, dacă vrei să le dai 
sistemele peste cap... Ce te faci dacă n-o să mai putem să te 
aşteptăm?” 

Mda. Tamerlan, Timur Lenk, Amir Timur, Timur cel Şchiop — adică 
Tamerlan 1... 

Tamerlan I, cel care cucerise aproape un sfert de continent, n-ar fi 
greşit în felul ăsta niciodată — se pare că era un ins extrem de 
meticulos, asta lăsînd la o parte faptul că n-avea nici un fel de Priscilla 
legată de picioare. În ce-l privea pe Tamerlan Banks însă, el nu trebuia 
să ia în stăpînire decît nişte sisteme. Cu toate astea, trebuia să fie la fel 
de exact. Ca un cronometru elveţian. 

Să devină unicul girant al reţelei. S-o dirijeze direct. Să fie 
utilizator, spaţiofor şi turboskell în acelaşi timp. Fără riscul ca, pe 
nepusă masă, să se trezească avansat într-un post şi mai lipsit de 
putere de decizie. 

Grant închise ochii pe jumătate şi dădu din cap cu lentoare. Mustaţa 
părea că i se ridicase. Zîmbea, arborînd un aer plictisit: 

„Eh? Unde o fi dispărut? În spaţiofori nu e. În South Sabrata nu e 
de găsit. Pe de o parte, oamenii noştri stau la pîndă în cortexul 
occipital al lui Wagner. Pe de altă parte, cei de afară bat Granite 
Junction în zona docurilor, de au învăţat pe dinafară fiecare semafor 
şi fereastră. Semnalele din Londrina, Weddell şi Port Elizabeth s-au 
şters şi ele...” 

Se uită lung spre Hugh, stînd cu faţa uşor aplecată, ca şi cum l-ar fi 
privit pe deasupra ochelarilor. Dar Grant nu purta ochelari. Era 
mimica lui prin care îşi afişa superioritatea. 

„Grant! Te ambalezi prea repede. Ai răbdare! Calitatea principala a 
unui director e să aibă răbdare. Timpul e un bun gentleman.” Hugh 
zîmbi, privind la ceilalţi membri ai consiliului de administraţie. 
„Owen?” se întoarse el spre spaţioforul care părea să pedaleze în 
cuvă. 


„Nu culeg încă nici un semnal de la Banks. Parcă s-ar fi dizolvat de 
tot în lobul occipital al lui Wagner. În neant” stabili Owen, cu glasul 
lui înfundat. 

„Poate că a folosit o ecluză internă care duce mai departe decât 
aglomeraţiile Coastei de Nord... Spre Singapore, sau Rabaul...” 

„Toți cei ce purtau semnalul lui Tamerlan au dispărut concomitent. 
Din toate aglomeraţiile. Ecluzele intercontinentale n-au fost forţate. 
Am toate sistemele sub control” accentuă Owen. 

„În regulă... Continuă să baleiezi ecluzele interne. Trebuie să fie pe 
undeva.” 

Hugh se ridică de pe scaun şi se apropie de diagrama afişată în 
cubul ce plutea alături de Owen. În mă-sa! Turboskellii erau pe cale să 
izoleze o nouă falie. Intangibilă de data asta. În cel de-al patrulea 
spaţiofor, care le fusese rezervat în întregime. lar spaţioforul ăsta, fir- 
ar ei să fie, era cel pentru care trebuiau să plătească, vînindu-l pe 
Tamerlan. Dar nici de la turboskelli nu mai parvenea vreun mesaj. Ca 
şi cum directorul onorific al corporației fusese şters în totalitate acolo 
jos, prin labirinturile redundante ale reţelelor. 

„Aţi anunţat circuitele interbancare?” întrebă Hugh. 

Vicedirectorii aprobară, iar Owen se lansă într-o enumerare a 
băncilor care primiseră instrucţiuni de blocare temporară a oricăror 
transferuri, cît să se efectueze o scanare de profunzime a tuturor 
conturilor. Din păcate check-up-ul avea să dureze, îi asigură 
spaţioforul, mai bine de un sfert de oră. 

Hugh se uită la ceas. 00.32. Va provoca un nou scandal, o ştia, dar 
trebuia să fie sigur că Tamerlan nu operează cu valori în perioada 
aceasta în care dispăruse din sistemele accesibile. În definitiv, la 
valoarea lui, blestematul de Banks era în stare să se retragă în orice fel 
de informaţie. Nu mai departe de acum o oră auditul de securitate al 
corporației uluise întreg consiliul de administraţie afirmînd că existau 
suspiciuni serioase că Tamerlan, în căutarea unui adăpost temporar, 
avea capacitatea să se propage chiar şi într-un program de evidenţă 
populaţională. 

Ohoo... United Spaces vor fi bune de plată... Brokerii burselor 
probabil că făceau deja un tapaj asurzitor pe toate liniile radio şi 
telefonice, prin faxuri şi prin reticulosistem, în emisiunile tv şi pe 
canalele nVOX. Tranzacţii blocate la ore de virf în aglomeraţiile 
Europei Occidentale şi ale Africii de Vest. Cursuri prăvălindu-se din 
înaltul indicilor de brokeraj. Negocieri în real-time suspendate. 

Numai că Hugh dorea să-şi ia toate măsurile de prevedere. 


/şi dacă nu merge aşa o să blochez toate sistemele/ o linişte totală/ 
asigurări sănătate salubritate distribuţie/ black-out complet/ numai să 
pun mîna pe tamerlan/ 

Dar asta era deja prea mult. Nu putea să paralizeze chiar totul. 
Nimeni nu mai făcuse asta pînă acum şi nimeni nu şi-ar fi permis s-o 
facă — chiar dacă cel urmărit era directorul onorific al celei mai 
puternice corporaţii de pe Coasta de Nord. Însă, se gîndi Hugh mai 
bine, era o variantă pe care o putea lua în considerare la un moment 
dat. 

„Acces permis, doamnă ldryss!” anunţară deodată membranele 
vocale încastrate în pereţii de teck compact. 

Uşa se deschise şi Priscilla pătrunse grăbită în sala de consiliu. 
Trecu pe lîngă Grant fără să-i arunce o privire şi se apropie de soţul 
ei, şoptindu-i ceva, extrem de stăruitor. Hugh căscă ochii mari, iar 
zîmbetul de bun venit îi îngheţă. 

„De-de-subt?” silabisi el. 

Priscilla vorbea în continuare în şoaptă, ţuguind buzele la fiecare 
sfîrşit de frază, timp în care Hugh părea că înţepeneşte din ce în ce 
mai tare, ca şi cum ar fi îngheţat în direct sub ochii consiliului de 
administraţie. 

În final, Hugh se îndepărtă brusc de Priscilla, strîngînd din dinţi şi 
cu venele de pe gît filfiindu-i într-un tremolo ca de stroboscop. Preţ de 
câteva clipe privi într-o parte, buimac parcă, după care, gemînd surd, 
le făcu semn membrilor consiliului să se apropie: 

/şi mă gîndisem la asta/ ca o presimţire/ 

„Blocaţi toate sistemele! Paralizaţi toate activităţile 
Apoi lansă: „Black-out!” 

Grant sări în sus ca ars: 

„Ascultă, domnule Secada! Ti-am suportat prea mult timp 
elucubraţiile! Îţi dai seama ce propui? O să provocăm o panică 
generală!” 

Hugh respiră adînc: 

„Nu voi permite decît un singur minut de acomodare. Cît să 
anunţăm prin mass-media că declanşăm un black-out. Fără explicaţii, 
fără nimic! Nu mai avem timp de pierdut!” 

Vicedirectorii se vîrîră în Hugh ca un stol de vrăbii speriate: 

„Nu se poate, Hugh! Trebuie să dăm măcar o explicaţie! Cum să 
paralizăm totul, fără avertisment?” 

„OK. Vă dau exact un minut să pregătiţi anunţurile. lau totul 
asupra mea, numai daţi-i drumul odată! Owen! Te pregăteşti să 

Făcu o pauză. 


decuplezi sistemele. Începi cu spaţioforii de reproducere a oraşelor!” 

„Acces permis, domnule Secada!” fornăi Korolenko, răsucindu-se 
în cuvă ca un sky-diver filmat cu încetinitorul. 

„Ba n-ai să decuplezi nimic, Owen!” strigă Grant. „E o nebunie! Cît 
mai vreţi să-l ascultăm pe aiuritul ăsta? Nu vedeţi că şi-a pierdut 
minţile?” 

„Acces permis, domnule Grant. Dar trebuie să ascult de domnul 
Secada. Ordinele sale au un grad de permisivitate mai mare în sistem! 
Peste un minut încep decuplarea!” 

„Dar nu opreşte nimeni toată isteria asta?” se răsuci Grant, privind 
de la unul la altul. „Cum o să justificăm mâine idioţenia asta? Ce? O să 
spunem că directorul executiv era nebun şi că noi am fost şi mai 
nebuni pentru că l-am ascultat?” 

Hugh se apropie de Grant şi-l apucă de reverele călcate ale 
costumului bleu-ciel: 

„Ascultă-mă bine, Grant! Priscilla a văzut totul. Cînd o să avem 
timp o să-ţi satisfac curiozitatea... o să-ţi spun şi cum a văzut totul... 
Ştii unde e Tamerlan acum? Ştii pe unde bîntuie?” 

„Treizeci de secunde pînă încep decuplarea sistemelor” se auzi 
Korolenko. 

„Ştiu doar că e de negăsit!” se răsti Grant. „Cu tot planul magnific 
pe care l-ai pus la punct! Nici nu mai contează unde e, cîtă vreme tu 
vrei să pui la pămînt întreg reticulosistemul! O să ne sară în cap 
primăriile, corporaţiile, asociaţiile de binefacere; Human Anamnestics 
şi toate sectele religioase o să facă pace între ele numai ca să ne dea 
nouă peste nas! Ca să plătim pînă intrăm în faliment pentru început 
şi, după aia, ca să ne trimită la închisoare!” Se întoarse către ceilalţi şi 
desfăcu braţele larg: „Sîntem nouă inşi aici! Doar n-o să-l lăsăm pe 
unul singur să ne ducă de rîpă! Vrea să ne angajeze într-o nebunie, iar 
noi îi acordăm girul nostru dacă nu facem nimic!” 

„Domnule Grant!” îl întrerupse Priscilla vorbind apăsat. „Eu am 
văzut care e starea sistemului! Ceea ce bănuiam de multă vreme este 
fapt real! Am văzut United Spaces de sus... V-am văzut pe toţi cum vă 
dădeaţi de ceasul morţii ca să puneţi mîna pe Tamerlan Banks cel 
adevărat!” 

„Ai fost ecluza lui! Ai fost ecluza lui Tamerlan Banks!” şuieră 
Grant şi se albi la faţă. „Dacă un membru al consiliului de 
administraţie l-a ajutat pe Banks, atunci de ce ne mai întrebăm...” 

„Da! Am fost ecluza lui Tamerlan Banks! Şi e foarte bine că am fost 
ecluza prin care s-a propagat în spaţiofori! Altfel n-aş fi aflat absolut 


nimic...” 

„Eu vă spun că trebuie să-i oprim p-ăştia doi!” ricană Grant. „Au 
deraiat de tot! O să intrăm în toate analele...” 

„Încep să decuplez sistemele!” fornăi Owen din cuvă. „Blochez 
fluxul de informaţii financiare. Redactez un mesaj către toate serviciile 
mass-media, ca să emită anunţurile de avarie necesare.” 

„Perfect, Owen” răsuflă Hugh, uşurat, şi-şi trecu mîna prin păr. 

„Opresc eu toată zăpăceala asta!” se repezi Grant spre Owen şi 
puse mîna pe operator, gata să programeze un alt set de priorităţi în 
spaţiofori. „Şi nu mai staţi cu mîinile în sîn!” se întoarse, răcnind la 
vicepreşedinţi cu glas subţiat. 

„Ba n-ai să opreşti nimic, Grant!” spuse Hugh obosit. „Priscilla şi-a 
văzut şi copia ei din replica South Sabratei. Era în postura unei ecluze 
utilizate de... cine crezi? De însăşi copia lui Tamerlan. Dublura lui 
Banks a coborit... ei bine, dublura lui Banks a coborit cu încă o South 
Sabrata mai jos. lar adevăratul Tamerlan, mai mult ca sigur că a sărit 
şi el cu un spaţiu mai în profunzime, dacă încă n-a reapărut în spaţiul 
real. Sau a făcut o greşeală în utilizarea emergenţei, sau a planificat o 
chestie care ne va da cu totul peste cap, sau, şi mai grav, a căzut la 
învoială cu turboskellii...” 

„Blochez comunicațiile telefonice  intercontinentale!” anunță 
Korolenko, pedalînd grațios în serul fiziologic. „Am acces în întreg 
sistemul. Blochez comunicațiile intercontinentale” repetă el şi se 
răsuci cu încetinitorul în cuvă, zvîcnind din picioare ca o balerină care 
făcea entrechats. 

Se auzi telefonul standard, care zbîrnîi ascuţit făcîndu-i pe toți să 
tresară — nu-l folosiseră niciodată, de ani de zile de cînd îşi ţineau 
şedinţele aici. Secretarul se repezi să ridice receptorul pe care îl 
întinse, neîndemînatec, lui Hugh. 

„Hugh Secada la aparat.” Urmă o pauză în care Grant rînji 
sardonic, auzind glasul de la celălalt capăt al firului. „Da. De la noi a 
pornit black-out-ul, domnule primar!” — o pauză în care se auzi doar 
vocea gituită de la celălalt capăt al firului, amortizată de mînerul 
muscular al telefonului. „Am toate motivele să procedez aşa, 
domnule primar...” Se întoarse spre secretar şi, acoperind microfonul 
cu palma, îi spuse: „Irimite un fax general tuturor corporațiilor, prin 
care anunţaţi că un uman, repet, un uman, a penetrat reticulosistemul 
şi că declanşăm black-out-ul! — Da, domnule primar” reveni la 
receptor. 

„Trebuia măcar să anunţi celelalte corporaţii înainte de a declanşa 


black-out-ul!” scrişni Grant. „Orice-ai mai face acum, tot o să fim buni 
de plată!” 

„Ca să se trezească şi celelalte consilii de administraţie că găsesc un 
milion de motive să nu blocăm sistemele, nu?” îl privi Priscilla 
impasibilă pe Grant. 

ochii ei scîrbiţi însă/ privirea lungă cu care îl scotocea/ 

„Doho Industries pe nVOX!” anunţă secretarul. 

„Am toate motivele să acţionez aşa, domnule primar! Puteţi să 
anunţaţi şi dumneavoastră, pe filierele administrative, celelalte 
primării! N-am să mă opresc pînă ce nu voi realiza un black-out 
total!” continuă Hugh, sigur pe el, strivind receptorul elastic în mînă. 

„Doho Industries” repetă secretarul. 

Secada închise telefonul fără să-şi ia la revedere şi întinse un deget 
spre secretar: „Spune-le tipilor de la Doho că vor primi un mail 
explicativ în mai puţin de un minut.” Se răsuci pe călcîie şi privi scurt 
spre Owen. 

„Acces permis, domnule Secada” nazonă spaţioforul. „Blochez 
operaţiunile comerciale. Încă două minute pînă la completarea black- 
out-ului. Rețelele tv au preluat comunicatul nostru de avarie.” 

„Perfect” dădu Hugh din cap şi se lăsă să cadă în scaunul său 
moale din plase expandate de ţesut cartilaginos. 

„Acces permis, domnule general Luddendorff!” răsună difuzorul 
încastrat în lemnul de teck umed. 

„Chiar mă întrebam cît o să mai întârzie...” şopti Hugh în barbă, în 
timp ce uşile culisau sub lianele nutritive lăsînd să treacă silueta 
efilată a generalului comandant al trupelor din South Sabrata. Purta 
jeanşi tociţi Levi's, dar tricoul din bumbac kaki avea epoleţi şi era 
acoperit cu medalii, trese şi fireturi. 

„Bună seara, domnilor” începu el. „Directorul onorific al 
corporației dumneavoastră umbră vraişte prin sistem.” Luddendorff 
îşi mîngiie excrescenţele florale care îi înconjurau gîtul. Acum mulţi, 
mulţi ani, intrase şi el în primărie alături de tipi ca Banks & comp. 
Buchetele de orhidee care îi creşteau din pielea gitului erau însă 
unicele reminiscenţe ale acelei perioade agitate. 

Florile şi spiritul de castă al non-puriştilor. Acum însă n-avea ce să 
facă. Trebuia să acţioneze împotriva unui confrate. 

„Ce vremuri ciudate. Adevărul e că trebuia mintea sclipitoare a 
unuia ca Tamerlan Banks ca să provoace toată debandada asta!” spuse 
el sec, privind cu înţeles la Hugh. „Şi voi l-aţi pierdut tot în occipitalul 
lui Wagner, nu-i aşa? Pe bulevardul Casablanca, nu?” 

Era în Erik Siggurvatsohn. Într-unul dintre nenumăraţii Erik, de fapt. 
La două niveluri profunzime de spaţiul real. În lobul occipital al lui 
Siggurvatsohn. Ajunsese într-o bază sportivă, mai precis pe un teren 
de rugby parcurs de copiile executivilor care se antrenau după 
terminarea orelor de program, şi avea cîteva minute bune de răgaz. 
Reuşise să scape de agenţii care îi luaseră urma la ieşirea din 
restaurantul Grand Rapids: de data asta nu mai erau oamenii 
corporației. Nu mai erau ageamiii care efectuau salt adrenergic pentru 
prima oară. 

Erau militarii lui Luddendorff. Multiple salturi la activ. 
Nedetectate de operatori şi de spaţioforii de interfaţă. Amicii 
traficanţilor de spaţiu şi, ciîteodată, ei înşişi traficanţi... 

Tamerlan se propagase printr-o falie cuprinsă între rutina de 
distribuţie a apei în oraş şi străzile care ieşeau din East End spre 
Weddell. 

Lansase încă un roi de turboskelli latenţi, care migrau de-a lungul 
circuitelor adrenergice ale lui Erik umplîndu-i cortexul cu false coduri 
de recunoaştere semnate Tamerlan Banks. Oricum, şi oamenii lui 
Luddendorff puteau să-i servească bine mersi scopului său îndelung 
chibzuit. Şi ei puteau să fie sigilați într-o ecluză, cu ajutorul 
turboskellilor. Spaţiofori de utilizat cînd extindeai spaţiile de sub 
controlul tău, se gîndi Tamerlan. 

Instinctiv, se uită în dreapta sa. Marsh Levin era acolo — un abur 
compact care, la momentul oportun, îi va captura pe urmăritorii lui 
Tamerlan. 

/tamerlan 2/ 

Intră grăbit în vestiarele stadionului. Se strecură pe cîteva culoare, 
intră într-o încăpere care mirosea a transpiraţie. Acolo deschise 
dulapul cu echipament sportiv care avea o siglă Ganesha-Mac Intosh 
(elefantul muşcînd din măr) ştanţată pe uşă — era dulapul de care îi 
vorbise Galahad cînd negociaseră locurile de ieşire din Erik 
Siggurvatsohn. 

Oh, da! Marea începea cu numai cîţiva inchi sub pragul de lemn al 


dulapului, clipocind liniştitor în marginea de stinghii paralele. 
Tamerlan vîrî capul înăuntrul dulapului şi privi într-o parte şi în alta. 
Golful închis de stînci înalte, colorate prosteşte într-un verde prăzuliu 
de mahala. Cam aşa arătau şi pereţii din casa în care s-a născut Hugh, 
nu se abţinu Banks să nu-şi spună cînd, brusc, zări barca din polimeri 
de carbon, cu două motoare Yayagi, din cele care, în apele adevărate 
de afară, foloseau combustibil fosil 100%; barca se legăna uşor, cam la 
şapte-opt cabluri depărtare de uşa dulapului. Era mascată parţial de 
un recif cărămiziu. Îl aştepta. 

/să-ţi vină să verşi şi alta nu/ cum dracu de-au uitat să planteze şi 
nişte palmieri pe stîncile astea/ părinţii lui hugh ar fi ales în mod sigur 
un peisaj cu palmieri/ 

„Ei vin!” îi spuse Marsh. „Hugh a învăţat să te localizeze, domnule 
Banks. De cînd lucrează cu Luddendorff, pare să fie mult mai 
eficient.” 

„Mda” aprobă Tamerlan. „Mai că-mi vine să cred că, de data asta, 
o fi luat şi el aleuxyl. Cît să se chiorască mai bine în diagramă... mai 
ales dacă e şi Luddy cu el!” 

„Ei intră pe terenul de rugby” remarcă Marsh, iar Tamerlan Banks 
sări în apa inventată de traficanţii din spatele abatoarelor. Apa 
virtuală. Inot concret în apa virtuală. Cerul fixat pentru totdeauna la 
ora apusului, în tonuri solarizate. Imagine kitsch recoltată din vreun 
photoshop de periferie. 

Abia apucă să se caţere în barcă, că unul dintre agenţi se şi aplecă 
pe uşa deschisă a dulapului. Militar de-ai lui Luddendorff, după cum 
se aştepta. Hugh, care probabil că se umfla în pene acolo sus, în sala 
de consiliu, dirijind ofiţeri şi gradaţi de-ai aceluiaşi Luddendorff. 
Morgă. Evaluări ştiinţifice. Aprecieri pertinente. Numai că generalul 
era dintre cei care nu renunţase la implanturile vegetale pe care le 
apucase în tinereţe. 

Braţul întins al militarului arăta spre Tamerlan. Mesajul lui 
compactat se pierdea în zumzetul constant al mării — un pack audio 
cu cel mult patru-cinci loop-uri tematice. 

„Sîntem în zonă sigilată?” întrebă Tamerlan, pornind motoarele 
bărcii care îşi afundă pupa în apă, zbîrnîind. Marsh se scutură sec. 
Adică: nu. Nu se aflau în zonă sigilată. 

Ca dovadă, o parcelă de apă de cîteva sute de picioare pătrate 
dispăru brusc, lăsînd să se vadă dedesubt podul arcuit pe deasupra 
portului comercial. Deşi era trecut de unu noaptea, era străbătut de 
sute de maşini. 


„Să ştii că mergem mai departe pe mîna ta, domnule Banks!” spuse 
Marsh, absurd, în timp ce urletele compactate răsunau din ce în ce 
mai slab în spatele lor. „Conclavul din Oilers a fost contactat de 
domnul Secada. Domnul Secada e gata să ne ofere un spaţiofor 
suplimentar contra persoanei tale...” 

Tamerlan zîmbi, ocolind aria de apă ştearsă de proiectilul 
informaţional lansat din sala de consiliu. 

„De-acum Hugh e-n stare să-ţi ofere orice ca să pună mîna pe 
mine. Mai ales că-şi imaginează că fac greşeală după greşeală. Unde 
mai pui că e convins că el e primul angajat al vreunei corporaţii 
oficiale care vede cum sînt dispuse spaţiile apoziţionate în sistem... 
Pînă acum, află de la mine, n-au reuşit să scoată nimic de la 
contrabandişti. În ce-l priveşte pe Hugh, el crede că, cu fiecare spaţiu 
nou pe care îl caracterizează în sistem, devine cel mai puternic factor 
de decizie civil. Cel care cunoaşte cel mai bine dispoziţia faliilor 
voastre. O să vă ofere câţi spaţiofori doriţi dacă vă prefaceţi că sînteţi 
traşi pe sfoară sau că mă oferiţi la schimb. Totul e să nu mă trageţi şi 
pe mine pe sfoară...” rise Tamerlan, trăgînd brusc de timonă şi 
provocînd o ambardee brutală. 

„Tu ne-ai oferit spaţiul real, Tamerlan! N-am putea să te trădăm. 
Ne-ai oferit tot spaţiul! ca să zic aşa, eşti Mîntuitorul nostru, al celor 
care alergăm după spații...” 

„Da. Mîntuitor. Îmi place” aprobă Tamerlan. În clipa aceea, o nouă 
parcelă de mare se evaporă undeva la babord, la vreo 10-12 cabluri 
depărtare. „Nu mai au precizie!” pufni Tamerlan în rîs, privind peste 
umăr la uşa deschisă a dulapului - un minuscul punct de lumină 
artificială la poalele unui țărm muntos. 

„Ei se îmbarcă pe coasta de est a acestei mări. Au intrat prin Johann 
Ogilvie. Sînt la şase mile în faţa noastră şi au pus cap compas pe noi” 
avertiză Marsh. „Aşa cum ai estimat, domnule Banks.” 

„Bine” dădu Tamerlan din cap. „Să-i lăsăm să ne vadă. Apoi, să-i 
atragem. Să ne urmărească pînă la plajă.” 

Plaja. A doua ecluză de emergenţă. Într-un spital din Paragon 
Drive. Înapoi în Leopold Wagner. Era 01.20. Galahad trebuia să se afle 
de aproximativ trei minute în saloanele de reanimare, aşteptîndu-l cu 
ecluzele gata pregătite. 

/ceasul pe care îl potrivise cu wanda/ să arate din nou aceeaşi oră/ 

„Virează imediat spre plajă, domnule Banks!” se ambală Marsh, 
brusc. „Un elicopter! Au adus şi un elicopter!” 

Ei, drăcie... Dacă Secada o surprinsese şi pe Priscilla aşa cum îl 


surprinsese pe Banks acum, atunci nu putea decît s-o înţeleagă. Dar, 
îşi reveni Tamerlan, de data asta nu putea fi vorba de Hugh! Nu era 
decît mîna neamţului ăluia de Luddy! Numai lui putuse să-i dea prin 
cap o asemenea idee! Un elicopter lansat în circuitele adrenergice... 

„Au caracterizat cumva toată marea?” îl întrebă pe Marsh, 
accelerînd. 

„Fără îndoială că au toate reperele. Probabil că e şmecheria 
amicului tău, neamţul... Au lansat un elicopter în spaţiul real şi l-au 
retransmis în adrenergic, după ce i-au dat cîteva puncte obligatorii de 
trecere, pe post de ecluze, ca să-l propage încoa’. lar intersecţia 
itinerariului de zbor cu suprafaţa mării virtuale trebuie să aibă loc 
conform vreunui grafic calculat în Owen Korolenko, sau în cine ştie ce 
spaţiofor militar.” 

Tamerlan dădu din cap, admirativ. Chiar atunci elicopterul țişni 
din mare, la cîteva zeci de cabluri în faţa lor, cu trei militari agăţaţi de 
papucii şiroind de apă, semn că Luddendorff era un ins stilat... Cît 
despre cei trei inşi atirnaţi de elicopter... Fuseseră săltaţi de pe 
vaporul care plecase de pe celălalt țărm? Din Ogilvie? 

/al dracu’ luddy/ 

Tamerlan viră sec spre tribord, cufundînd etrava în valurile 
mărunte ale mării virtuale. Dîra de spumă, ca o coadă zburlită de 
strut. 

„Nu poate să ne urmărească mult timp!” strigă Marsh. „Trebuie să 
ocolească Turnurile Penta din Oilers şi atunci o să iasă din parametrii 
faliei!” se scutură turboskellul, răspîndind mirosul său de asfalt 
proaspăt udat. 

Dar tipetele compactate ascuțite ale militarilor suspendați de 
papucii aparatului acoperiră huruitul elicei. Un dreptunghi de apă se 
volatiliză chiar în fața bărcii, obligîndu-l pe Tamerlan să tragă 
nebuneşte de timonă. Ambarcaţiunea se răsuci ca o sfîrlează pe 
undele negre. 

Iar elicopterul dispăru brusc, ca aspirat în transparența amurgului 
roşu. 

„E obligat să coboare la rasul străzii, pe dedesubtul pasajului 
aerian Edmonton!” răcni Marsh. „Grăbeşte-te! Acum putem cîştiga 
avansul de care avem nevoie!” 

Tamerlan trecu tangent la marginea dispărută a apei şi puse prova 
perpendicular pe ţărmul de nisip. 

„Calc-o!” strigă Marsh, iar Tamerlan ambală motoarele Yayagi, 
stirnind ecouri brusc întrerupte de reapariţia elicopterului. Chiar în 


faţa lor. Aproape lipit de apă. 

„Ocoleşte-l!” 

Tamerlan se aplecă într-o parte, imprimînd un viraj uşor bărcii care 
zvicni precum un fulger catifelat pe lîngă papucii aparatului. 
Curentul de aer al elicei. Vocile zgrunţuroase ale agenţilor, din ce în 
ce mai subţiate pe măsură ce se îndepărtau de ei. Apoi: impactul cu 
nisipul şi motoarele care se împotmoleau în mizga frămîntată de 
clipocitul valurilor. Plaja. Şi cabinele duşurilor, înşirate la cincizeci de 
yarzi de țărm. 

Elicopterul amorsă un viraj oblic, plonjind cu cele trei tone ale sale 
în mare, azvirlind stropi şi globuri de apă de jurîmprejur. Elicea păru 
că se înşurubează în valuri şi aparatul dispăru. 

„O să ocolească pilonii pasajului! Asta face nenorocitul de pilot! O 
să ne iasă din nou în faţă!” tresări turboskellul. 

Ce partidă teribilă pentru Luddy... Şi sinapsele lui Owen 
Korolenko, fumegînde în cuva din sala de consiliu, calculînd 
traiectoriile din real în aşa fel încât să se intersecteze cu reperele din 
lobul frontal al lui Leopold Wagner. 

Tamerlan sări pe mal şi prinse a alerga pe nisip, cu inima 
sfirtecîndu-i pieptul. Ba nu.... Nu exista efort muscular. N-avea cum. 
Existau doar descărcări adrenergice. O felie de stîncă se dizolvă la 
cîteva zeci de yarzi deasupra fugarilor, iar elicopterul perforă din nou 
falia dintre real şi virtual, ţişnind oblic de deasupra bulevardului 
Paragon Drive ca să foreze axonii lui Leopold Wagner, pe deasupra 
plajei, chiar peste cabinele din lemn verde ale duşurilor. 

„În duşuri! În duşuri, Tamerlan! Ne vedem la ecluza de la Operă!” 
mai strigă Marsh şi spirală în văzduh, ridicîndu-se pe deasupra 
stîncilor precum un stol de cocori transparenti. 

Tamerlan se năpusti în cea mai apropiată cabină, trase uşa după el, 
lovi cu pumnii în faianţa albă care se crăpă în zeci de bucăţi şi se 
azvirli cu capul înainte, rostogolindu-se pe culoarul imaculat al 
Spitalului Maltez de pe Paragon Drive. 

La timp. Duşul din spatele său dispăru, absorbit de ERASE-ul 
lansat de Hugh şi Luddendorff, via Korolenko. Zgomotul 
elicopterului se reteză brusc, plaja în amurg care, pînă mai acum o 
clipă, se întrezărise dincolo de zidul fărîmat se transformă într-o masă 
neagră, iar pe Tamerlan îl năpădi mirosul înţepător şi aseptic al 
saloanelor de terapie intensivă. 

Se ridică în picioare şi începu să alerge spre salonul 3, unde trebuia 
să se afle sir Galahad cu o ecluză de emergenţă pregătită. Mai apucă 


să se uite o dată la ceas. 
01.25. 

Marsh îmbrăţişă cu privirea panorama orizonturilor subterane care se 
întindeau la sud de South Sabrata. Orizonturile ascunse deocamdată 
în cablurile de date, în axoni, dendrite şi cortexuri. “Şi acesta nu este 
decît începutul” spuse Deborah, emanînd un fum roz, amărui. 

„Chiar aşa. Începutul. Conclavurile noastre din celelalte 
aglomeraţii au putut să compare oferta de spaţii subterane de care le- 
au povestit contrabandiştii cu potenţialul real din spaţiofori.” 

Deborah se apropie de marginea ferestrei şi se undui: 

„Rapoarte pozitive de la Amsterdam, Buenos Aires, Ottawa, Rabat, 
Beijing şi Seul... Putem să găsim spaţii subterane şi spaţiofori de 
cumpărat pe oriunde.” 

„Gata. Gata. Am înţeles. Ca şi Tamerlan, predecesorii lui în ale 
contrabandei sînt o rasă aparte, nu? Ştiai că, pe vremuri, oamenii se 
vindeauunii pe alţii la piaţă? Sînt în stare să vîndă tot şi sînt în stare să 
se vîndă de tot, nu-i aşa?” 

„Cred că da. Cred că da. Oricum, cei care sînt dispuşi să vîndă vor 
controlul sistemelor doar pentru ei. Nu banii. Nu banii îi atrag. Banii 
sînt praful pe care îşi imaginează că ni-l aruncă nouă în ochi...” 

„Mda. Controlul sistemelor” admise Marsh şi se strecură în copia 
biroului primăriei din South Sabrata, învăluind trupul umflat al 
primarului. Roşu la faţă, asculta rapoartele verbale ale oamenilor săi. 
Lipsit de nVOX, de reticulosistem, de radiouri, de televizoare — de 
curent electric în general. Black-out total. Sistemele prăbuşite. Numai 
că spaţioforii continuau să traiască, lăsînd totala libertate de manevră 
turboskellilor. În schimb băncile, bursele, porturile, spitalele, 
administraţia, comunicațiile de la suprafaţă, adică tot ceea ce 
reprezenta proteză socială, era de neutilizat. Acces interzis, peste tot. 

/sigilate în faţa unui eventual asalt informaţional/ cei de la united 
spaces zic că l-au scăpat din nou/ dar e şi luddendorff cu ei/ 

Marsh păru că vibrează şi continuă: 

„Oricum, le vom acorda toate onorurile cuvenite celor care ne-au 
oferit atitea arii şi volume, lui Tamerlan inclusiv. Dar nu vor mai avea 


niciodată controlul.” 

Deborah lăsă senzaţia că se flectează şi se răspîndi peste fereastră, 
filtrînd luminile pîlpiitoare de afară — ziceai că în văzduhul South 
Sabratei se abătuse un nor de furtună. În clipa aceea, un al treilea 
turboskell se ridică dintre rafturile din blană extinsă de leopard ale 
biroului: 

„Tamerlan a părăsit spitalul în maşina lui Galahad!” 

„Conform programului!” spuse Marsh. „Ei l-au localizat?” 

„Doar bănuiesc pe unde e. Acum au dedus că spaţiile se îmbracă 
unele pe altele, dar nu s-au decis dacă să efectueze sau nu salt 
adrenergic mai jos, pe urmele lui. Le e frică de noi. Şi-au dat seama că 
nu-i mai ajutăm şi că nu mai respectăm contractele. Le e frică să nu 
rămînă blocaţi cu două, trei, sau nu-ştiu-cîte niveluri sub real...” 

„Aici le dau dreptate” constată Marsh, cu un aer vesel. „Încotro se 
duce Tamerlan? Spre Opera din Oilers, nu? Acolo şi-a amplasat 
următoarea ecluză...” 

Urmă o pauză, iar celălalt turboskell răspunse, în sfârşit: 

„Nu. Nu se duce în Oilers. A luat-o spre Granite Junction.” 

„Ce naiba caută în Granite? Nu acolo trebuia să opereze salt!” 

„Oamenii lui Hugh şi ai lui Luddendorff nu i-au mai lăsat loc de 
întors. Sînt pe urmele lui şi au blocat toate căile de acces spre Oilers.” 

Marsh se întinse ca o pată de ulei pe deasupra machetei oraşului, 
întinsă pe biroul primarului. Urmări străzile. Într-adevăr, era foarte 
uşor să blochezi accesul dinspre Paragon Drive spre Oilers. lar Banks, 
deşi începea să înțeleagă probabil că se află într-o altă South Sabrata, 
într-o umbră de-a umbrei lăsată de South Sabrata, nu îndrăznea sau 
nu ştia să se folosească de noile ecluze. 

Sau nu bănuia încă ce-i pregăteau turboskellii? Poate că-şi imagina 
că revine, de fiecare dată, într-o realitate nefamiliară... 

„Hugh a iniţiat o legătură cu conclavul nostru din South Sabrata” 
se strecură încă un turboskell în birou. „Spune că are toate accepturile 
posibile. De la Human Anamestics inclusiv. Ne întreabă - şi e foarte 
politicos — de câţi spaţiofori suplimentari credem că avem nevoie ca să 
i-l returnăm pe domnul Banks!” 

„Spune-i aşa: că în cuvele Coastei de Nord trebuie să coboare trei 
sute de mii de indivizi ca să i-l dăm pe Banks! Spune-i că fără cei trei sute 
de mii de inşi, n-o să mai fie în stare să pornească nicicînd 
reticulosistemul! Nici un segment de sistem n-o să mai pornească pînă 
nu-i avem pe toţi ăştia în cuve. Dacă vă zice că n-au şomeri suficienţi, 
spuneţi-i să importe oameni! Sau să dea drumul la imigrări! Să se 


descurce cum ştie!” 

Turboskellul se strecură afară din birou şi se prelinse pe coridorul 
care ducea spre lifturi, umbrind discret podeaua din piele expandată 
de hipopotam. Produsă de Doho. Care Doho, aşteptau şi ei, cu 
sufletul la gură, răspunsul turboskellilor. 

„Vreau să ştiu ce naiba se întîmplă la Opera din Oilers. E ceva în 
neregulă cu ecluza lui Banks?” 

Informaţiile se propagară de-a lungul neuronilor şi sinapselor lui 
Leopold Wagner, înşurubîndu-se apoi în circuitele nervoase ale lui 
Johann Ogilvie. 

„Ecluzele de la Operă sînt înconjurate de oamenii lui Hugh Secada. 
Se pregătesc de salt adrenergic. Vor să-l contacteze pe Banks.” 

„Aha. Vor să trateze cu Banks. Să-i lăsăm să-şi spargă dinţii, pentru 
că Tamerlan n-o să vrea să vorbească cu ei. Cu Tamerlan nu mai poate 
să trateze decît o singură persoană, iar acea persoană sînt eu.” 

Deborah se apropie de Marsh Levin, întrepătrunzîndu-şi undele de 
aer cald cu descărcările lui bruşte de curent. Miros de ozon printre 
pocnete subtile. Nervozitatea lui Marsh. 

Atunci veni răspunsul de la conclav: 

„Luddendorff a spus că preferă să-i omoare pe toţi spaţioforii 
acum, decît să cedeze şantajului nostru.” 

„Şantaj?” se miră Marsh. „Spune-i că-l lăsăm să omoare câţi 
spaţiofori doreşte. Spune-i că putem oricînd să ne angajăm propriii 
spaţiofori. Spune-i că putem oricînd să ieşim din cuvele oficiale, cu 
informaţiile lor cu tot, ca să ne cazăm în oameni plătiţi de noi. Spune-i 
că atita timp cât vor exista bani şi oameni săraci, noi vom găsi pe cine 
să punem în cuve clandestine pe care să le răspîndim pe toată faţa 
pămîntului, în aşa fel încît ei să petreacă ani de zile pînă să ne 
descopere nouă o singură cuvă măcar! Aşa să-i spui!” 

„Perfect!” spuse turboskellul. 

/poftim poftim poftim — primarul s-a desfăcut la cravată/ se holba 
şi trăgea aer în piept ca un peşte aruncat pe nisip/ trei sute de mii? trei 
sute de mii?/ 

„Oamenii lui Secada au intrat în spaţiofori prin ecluzele de la 
Operă. Au pornit în urmărirea lui Banks. Vor să-i facă o ofertă de 
împăcare...” sosi noul mesaj al conclavului. 

Marsh rămase tăcut pentru cîteva secunde. Se înşelau amarnic dacă 
îşi imaginau că vor putea să negocieze cu Tamerlan. Tamerlan îi va 
băga undeva şi va merge mai departe pe mîna turboskellilor. Nu s-ar 
fi aliat Tamerlan cu unii care nu-i recunoscuseră valoarea, nu ar fi 


căzut el la învoială cu unii care nu-i oferiseră o Priscilla în schimbul... 

Dar dacă Tamerlan se înțelegea cu ei? Era o nenorocită de 
posibilitate. Chiar dacă i-o refuzaseră pe Priscilla. Oamenii erau bizari 
şi, pe lîngă bani, mai erau motivaţi de tot soiul de aiureli fără sens. 
Prin urmare, Marsh se răzgîndi în ultima clipă şi se propagă spre aria 
ecluzelor de ieşire din Granite Junction. Trebuia să se întilnească cu 
Tamerlan ca să fie sigur că păstrează situaţia sub control. 

„Sigilaţi tot ceea ce au captat turboskellii aduşi de Tamerlan în 
reţea!” ordonă el. „Sigilaţi-i pe toţi urmăritorii care mai intră în 
sistem! lar pe cei care încearcă să negocieze cu Banks, ştergeţi-i!” 

Se mai uită o dată la diagrama oraşului. Hotel Sheraton, deduse el. 
Hotel Sheraton, în Granite. 

În Leopold Wagner. 

„Ce naiba se întîmplă cu South Sabrata?” se întrebă Tamerlan, 
alergînd pe sub coroanele stejarilor bătrîni care prelungeau recepţia 
hotelului Sheraton, din Granite Junction pînă în oscilaţiile binare 
găzduite de citosolul neuronilor lui Leopold Wagner. 

Iar Marsh: 

„Oh, South Sabrata a încasat o derivă năprasnică... Din cauza lui 
Luddendorff, via Korolenko. Luddendorff ştie destul de bine în ce fel 
sînt dispuse faliile. lar Luddendorff te-a parazitat în timpul primului 
ecluzaj la ieşire. Ce vezi tu, nu vezi decît tu.” 

Tamerlan strimbă din nas şi continuă să alerge. Dacă Luddendorff 
lovise atît de precis încît îl încărcase cu senzaţii false, unde naiba îi 
erau acum agenţii care îi orientau tirul? Şi de ce nu-l ştersese de tot? 
Doar pentru că acum nu ştiu câţi ani intraseră împreună în primărie şi 
dăduseră foc la mobilier? Doar pentru că îşi păstraseră amindoi 
implanturile vegetale? 

De data asta lăsase în urmă o South Sabrata şi mai deosebită decît 
cea în care revenise prin magazinul de amanet din bulevardul 
Casablanca. O South Sabrata metalică, lucioasă, construită numai din 
balustrade zincate, turnuri de oţel strălucitor, coloane din tungsten- 
carbon mate şi ferestre din sticlă incasabilă. O altă South Sabrata. A 


treia pe care o parcurgea. 

Luddendorff? Chiar atât de subtil? 

„Unde au ajuns oamenii lui Secada?” îl întrebă pe Marsh. 

Marsh păru că se înfăşoară în fuioare de aer cald, prelingîndu-se 
printre trunchiurile groase ale stejarilor. Stirnea frunzele uscate, 
ruginii, peste care spoturile portocalii ale felinarelor cădeau oblic. 
Noaptea. O cromatică infectă, oricum ai fi luat-o. lar păsările care 
ciripeau de jur-împrejur erau de-a dreptul groteşti. 

Nimic nu se asorta, fir-ar al dracului să fie! 

„Oamenii lui Secada pîndesc la punctele de emergenţă ale pădurii” 
răspunse Marsh într-un tirziu. 

„Le-ai oferit şi ecluza mea?” se opri Tamerlan, brusc. „Ecluza mea 
de la Opera din Oilers?” 

Marsh avea însă răspunsul pregătit: 

„Nu le-am oferit decit ceea ce stipulau condiţionările noastre 
banale. Tu ne-ai creat. Ştii că sînt lucruri pe care n-avem cum să nu le 
facem!” ÎI iscodi pe Banks cu atenţie. Nu părea încă să-şi dea seama că 
pierduse controlul asupra lor. „Şi, în plus, nu aşa am convenit? Să le 
oferim nişte suprafeţe şi nişte ecluze? Ca să le aruncăm praf în ochi şi 
să creadă că sîntem dispuşi să negociem cu ei?” 

Tamerlan dădu lent din cap. Aşa stabiliseră din primele zile, de 
cînd luase pentru prima oară contact nemijlocit cu conclavul din 
South Sabrata. Aşa negociaseră. 

„De fapt” reluă Marsh, „Korolenko le descarcă date doar despre 
60-65 la sută din suprafeţele pe care punem noi mîna. Aşa cum ai 
spus. Cît să-i atragem în cursă... Ca dovadă că încă n-au aflat mare 
lucru, Hugh ne-a mai oferit doi spaţiofori pentru acest schimb” afirmă 
Marsh cu tupeu. „Sîntem în grafic.” 

Pe faţa lui Tamerlan nu se clinti nici un muşchi. Însemna că nu ştia 
nimic despre evoluţia recentă a situaţiei. 

„Le-ai oferit şi ecluza mea?” repetă el întrebarea. 

/perfect/ tamerlan banks îi ameliorase/ tamerlan banks era primul 
fraierit pe faţă de ei/ cu luddendorff negociau/ dar tamerlan înghiţea 
găluşca pe nemestecate/ 

„Nu. Ecluza ta dinspre clădirile administrative le e necunoscută. 
Le-am spus doar de ecluza de la Operă.” Marsh imită tusea de care n- 
avea nevoie. Ca să cîştige timp. Tensiune emoţională. „Ti-am spus ce 
reprezinţi pentru noi, Tamerlan Banks!” 

[uite că nu-mi mai spune domnule banks/ 

„Porţi numele unui cuceritor. Vrem să-ţi oferim toată suprafaţa 


terestră pe care ne-ai vîndut-o. Vrem să ne conduci, ca s-o ocupăm aşa 
cum trebuie ocupată o suprafaţă... exhaustiv adică.” 

/ce naiba căuta cuvîntul ăsta aici/ un defect/ o aluzie subtilă mai 
degrabă/ 

Tamerlan mai merse cîţiva paşi, oprindu-se pe marginea unui pîriu 
îngrozitor de verde. 

„De câţi spaţiofori crezi că ai avea nevoie pentru a afişa toată Terra, 
Marsh?” 

/a aflat totuşi?/ a aflat şi se joacă cu mine?/ dar pe faţa lui tamerlan 
nu se citea nici o ironie/ ar fi trebuit să fie ironic dacă marsh s-ar fi dat 
de gol/ 

„Să te citim mai întîi. Să te citim mai întâi, ca să vedem cît de extins 
eşti...” glumi Marsh. 

„Ei nu sînt în pădurea asta...” sări Tamerlan la altă idee. 

Marsh se compactă, etalîndu-se pe frunziş: „Sînt siguri pe ei. Sînt 
siguri că o să le cazi în mînă. La ieşire” sublinie turboskellul. 

Tamerlan simţea că ceva nu era în regulă. Marsh îi ascundea ceva, 
totuşi. Deşi lipsit de mimică, era ceva în tonul lui... era prea sigur pe 
el. Oh, da, prea sigur pe el. 

„Hugh a fost deştept în seara asta. Ajutat de Luddy, e adevărat, 
dar a fost deştept. Cu toate astea, au muşcat din nadă amîndoi. Cînd 
se vor trezi în faţa noilor spaţii etalate, într-atât de întinse, vor înghiţi 
în sec!” forţă Tamerlan nota, dar Marsh rămase imobil, fără să 
răspundă. „Un spaţiu uriaş care va scăpa de sub controlul lui Secada.” 

Il studie pe turboskell însă masa de aer cald era în continuare 
neclintită. 

Oricum, Tamerlan nu mai avea de ales. Sări peste pîrîu şi dădu la o 
parte crengile joase de stejar, descoperind intrarea într-o încăpere 
întunecoasă, plină de ţevi aburinde care şipoteau. „les în South 
Sabrata!” spuse, iar Marsh vibră scurt. Ca şi cum i-ar fi spus: „pe 
curînd”. 

Turboskellul îl aşteptă să se înfaşe în membranele cuvei şi se 
retrase între stejarii colorați în cărămiziu. 

/a văzut trei south sabrata pînă acum/ trei south sabrata/ 

Poate că Tamerlan bănuia totuşi ceva. Sau poate că nu bănuia 
nimic, dar intrase prea mult în jocul circuitelor adrenergice şi nu mai 
avea cum să se descilcească din ele. E om, şi speră că încă mai are 
situaţia sub control, judecă Marsh, corect. 

Aşteptă apelul lui Deborah. 

„Hugh Secada e de acord cu schimbul. A spus că toată lumea de 


afară e de acord. Şi Luddendorff, şi primarii, şi corporaţiile şi 
decidenţii religioşi — de voie, de nevoie, toţi au spus da, pînă la urmă: 
o să ne dea trei sute de mii de oameni contra funcţionării sistemelor şi 
a lui Tamerlan Banks. Au solicitat doar un răgaz de două-trei zile, ca 
să facă demersurile necesare... După aceea însă vor face publică 
cererea pentru cei trei sute de mii de spaţiofori care vor intra în cuve. 
Un lucru ciudat: cu toţii dau vina pe Tamerlan - ei spun că el ne-ar fi 
indus comportamentul de acum. Au folosit deseori, în legătură cu el şi 
cu noi, cuvîntul complot.” 

„Ştiam că vor fi de acord. Nu aveau cum să nu fie de acord.” 

Deborah rise: „Au zis că primul care va intra în cuve va fi Tamerlan 
Banks. Au spus că totul e pus la punct astfel încît Tamerlan să intre în 
cuvele de la subsolul lui United Spaces.” 

„Şi asta ştiam. Că-l vor pune pe Tamerlan într-o cuvă” remarcă 
Marsh, gînditor. „Numai că noi trebuie să-i fim recunoscători lui 
Tamerlan. Trebuie să-i fim recunoscători domnului Banks!” sublinie 
Marsh Levin în şoaptă, jenat parcă. 

„Şi-atunci? Ce-o să facem?” întrebă Deborah. 

Pauză. lar Marsh: 

„Aveţi confirmarea faptului că domnul Banks nu a eliberat toate 
roiurile de turboskelli cu care s-a echipat?” 

„Te referi la roiurile care îl copiază pe el însuşi?” 

„Exact. Mai posedă domnul Banks astfel de turboskelli în ariile lui 
corticale?” 

„Adrenergic vorbind, Tamerlan Banks este plin de copii de-ale sale. 
Tamerlan Banks mişună prin el însuşi, ca să spun aşa. Printre 
catecholi, GABA, peptide şi MAO.” 

„Perfect” spuse atunci Marsh. Dacă ar fi fost uman, în clipa aceea 
ar fi trebuit să răsufle uşurat. „Avînd în vedere că domnul Banks a 
găsit de cuviinţă să ne ascundă fapte atît de importante, atunci hai să-l 
oferim pe tavă deştepţilor de deasupra.” 

Tamerlan Banks ieşi din ecluza închiriată de sir Galahad într-unul 
dintre subsolurile administrative de pe strada 59. Wanda încă se 
clătina în cuva ei, ca scuturată de friguri. O să se trezească ea, îşi 


spuse Tamerlan şi apăsă pe butoanele care activau bazinul în care 
plutea negresa. Alături de Wanda, un tip pe care Tamerlan îl văzuse 
mai rar. Un contrabandist din spatele abatoarelor, în mod sigur 
angajat de Galahad. Tamerlan îi făcu cu ochiul. 

Se mai uită o dată la ceas. 7.41. Nouăsprezece minute pînă la 
deschiderea băncii. Banii şi controlul spaţiilor care se înveleau unul pe 
altul ca nişte foi de ceapă. Apoi o nişă în South Sabrata. De unde să 
controleze reticulosistemul. Tamerlan al II-lea. Cuceritorul spaţiilor 
interioare. La adăpost de cercetările corporațiilor. Nişte spaţii 
personale. 

Urcă agale scările şi ieşi pe stradă. Gălăgie? Aglomeraţie? La ora 
asta? Îşi controlă ceasul. 7.42. Realitatea era că nu mai ieşise de mult 
timp în oraş atît de devreme. Apoi văzu că nu păşeşte la fel de elastic 
ca de obicei. Ce naiba? Părăsise spaţioforii. Ce mama dracului putea 
să-l mai paraziteze acum? 

Privi trotuarul, uimit. 

„Beton?! Beton în South Sabrata?!” se miră Tamerlan şi se lăsă pe 
vine, pipăind suprafaţa trotuarului. 

Rece. 

adică nici acum nu sînt în south sabrata şi poate că/ a patra south 
sabrata peste care dau/ 

Grăbi pasul, amestecîndu-se cu mulţimea, şi ajunse în capătul 
străzii. Dădu colţul, intrînd în piaţa W. Churchill. Pervers, privi către 
cele şaizeci de etaje ale corporației United T-Skell Spaces. Situate în 
stinga lui. 

În faţă, cele patruzeci şi opt de etaje ale clădirii băncii. Peste tot în 
jur, oamenii lui Secada şi militarii lui Luddendorff. Orbi cu toţii. 
Lipsiţi de ajutorul turboskellilor de filaj, care turboskelli de filaj erau 
slujbaşii personali ai lui Banks de acum. 

Tamerlan îşi aruncă ochii asupra firmei uriaşe care se lăfăia pe 
clădirea băncii: 


IMPERIUM OVERSEAS SERVICES 


Auzi claxonul unei maşini vuind pe carosabil. Tamerlan Banks se 
încruntă şi se îndreptă către cea mai apropiată cabină de nVOX. În 
locul pereţilor obişnuiţi din alge marine, descoperi o cabină de sticlă 
şi metal. Intră şi, uimit, în locul uriaşei urechi de nVOX dădu peste un 
telefon standard. Înciudat, Tamerlan se cuplă la nVOX-ul său intern. 
Extrase din el numărul lui Galahad şi îl formă la telefon. 

„Tamerlan Banks” începu el. 


„Te-ai întors deja?” se auzi vocea sigură a negrului. „Ai fost rapid, 
omule! Rapid de tot! Cum a mers?” 

Tamerlan dori să-i spună că lucrurile nu erau tocmai în regulă, dar 
se răzgîndi în ultimul moment. 

„Ca pe roate. Ca pe roate, sir Galahad.” 

„Mă bucur să aud asta. Şi pentru noi lucrurile au mers bine. Băieţii 
mi-au spus că au acces nelimitat spre Londrina, Weddell şi Port-Ellie... 
Poate că... hm, poate că într-o zi, tu şi cu mine vom relansa revoluţia 
aia ratată din mileniul trecut” rise el. Apoi schimbă vorba: „Dar 
spune-mi: prin cine ai ecluzat cel mai bine? Prin Wanda, prin Karin, 
sau prin Priscilla?” 

„Priscilla n-a mai călcat prin vreo cuvă pînă ieri...” 

„Mă rog, mă rog... Nu discutăm aspectele subiective acum. În orice 
caz, mi se pare că eşti mulţumit de contractul nostru...” spuse 
Galahad. 

„Cum nu se poate mai mulţumit” recunoscu Tamerlan. 

„Păi, atunci” chicoti sir Galahad, „hasta la victoria, siempre, măi 
frăţioare!” 

„Mai du-te-n mă-ta!” răspunse Tamerlan şi închise telefonul. Îşi 
dădu seama că era un gest bun, aşa că mai ridică o dată receptorul şi-l 
trînti la loc în furcă, cu foc. 

Mda. Era chiar bine. 

Tamerlan Banks se scărpină în creştet şi ieşi pe strada zgomotoasă 
în care claxoanele se amestecau cu scrîşnetele frînelor. Îşi continuă 
drumul către bancă, traversă bulevardul Ocean View şi ajunse în faţa 
intrării pe care scria cu caractere alungite: 


IMPERIUM OVERSEAS SERVICES 


/aici era cessium imperial/ cessium imperial bank/ aşa se numea/ 
asta era firma/ 

Intră în hol chiar în momentul în care se deschiseră porţile de 
plexiglas şi se grăbi spre cel mai apropiat ghişeu. 

„Domnule?” îl întrebă funcţionara cu păr platinat, zîmbindu-i 
profesional. 

„Sînt reprezentant al firmei LEV INC., din Weddell. Avem nişte 
afaceri aici, în South Sabrata... Aş vrea să extrag, o sută de mii de UC 
dintr-un cont al nostru...” 

Femeia îşi cufundă capul în hiîrtii, încercînd fără succes să-şi 
mascheze surisul amuzat. 

„Totdeauna mi-a plăcut accentul de Weddell... Dar nu ştiam că ne 


spuneţi... South?... aşa aţi spus? South Sabrata?... sună teribil...” 
admise ea, politicos. 

Tamerlan rămase impasibil în fața ghişeului, privind fix la 
funcţionara care tasta intrarea în codul LEV INC. Figura ei devenea 
din ce în ce mai serioasă. Zimbetul i se ştergea treptat de pe buze, iar 
sprîncenele i se arcuiau, încreţindu-i fruntea. 

Descoperise cele 1,5 miliarde ale contului, sau o influența doar 
chipul lipsit de mimică al lui Tamerlan? 

„Nreţi să-mi daţi codul dumneavoastră?” îl rugă ea cu voce 
pierdută, holbînd ochii în display. Banks îi dădu cartela. Ea o întoarse 
pe toate feţele şi se strimbă: 

„Corespunde. Numărul şi seria corespund. Dar ce model de cartelă 
mai e şi ăsta?” 

„E un model care merge cu siguranţă şi în South Sabrata” lansă 
Tamerlan aparent plictisit, făcînd-o din nou să ridă. Crispat. 

„Înteleg. Sînteţi un anglofil ireductibil. Dar mie personal îmi place 
mai mult numele oficial: Sabrada do Sur.” 

„Chestie de gust” zise Tamerlan, simțind un gol în stomac. Făcu o 
grimasă, amintindu-şi că veneticul ăla de Secada spunea din cînd în 
cînd Sabrata del Sur, făcînd aluzie la extracția sa de columbian trăit 
prin cuvele sistemelor. „Credeţi că pot avea acces la banii mei?” mai 
întrebă Banks. 

„Imediat, domnule! Imediat!” se grăbi funcţionara şi-i întinse prin 
ghişeu cartela cu valoarea înscrisă în displayul minuscul. 

„Vă mulţumesc. E plăcut aici, la voi, în South Sabrata!” spuse 
Tamerlan, răspicat. 

„Sabrada do Sur!” accentuă funcţionara zîmbind, şi-i făcu cu 
ochiul. 

Tamerlan simţi că în jurul lui se strînge un cerc imposibil de 
definit, de parcă în el ar fi trăit un popor întreg, pregătindu-se de 
holocaust. Se răsuci pe călcîie şi căută din ochi toaletele. Noroc că 
rămăseseră în acelaşi loc. În dreapta ghişeelor de schimb, în imediata 
apropiere a lifturilor personale ale directorilor. 

Să-l fi reperat, totuşi, Secada? Poate că ceea ce simţea acum se 
datora prezenţei apropiate a oamenilor lui Hugh, care dădeau tîrcoale 
clădirii lui CESSIUM IMPERIAL... 

Îşi dădu seama că, de fapt, banca se numea IMPERIUM 
OVERSEAS. 

Poate că senzaţia de nesiguranţă provenea din cauza asta... 
nepotrivirea numelor. Ca şi restaurantul Rit, care devenise Grand 


Rapids în cursul urmăririi. 

Dar acum nu se mai afla în spaţiofori! Ştia că nu se mai află în 
spaţiofori. Cu toate astea, respira aerul unui oraş care se numea 
Sabrada do Sur şi colectase bani de la IMPERIUM OVERSEAS. 

Intră la toaletă şi se propti cu mîinile de cea mai apropiată 
chiuvetă. „Virtual?” apucă el să se întrebe în timp ce-şi dădea cu apă 
pe faţă. Se privi în oglindă şi, din dorinţa de a se linişti, îşi duse mîna 
la gât. Ticul prin care, de obicei, îşi aranja implantul pe care şi-l 
smulsese de pe gît. Simţi totuşi firele de muşchi umed ce-i mijeau prin 
piele, dar liniştea nu-l ţinu mult, aşa că se uită de jur-împrejur la 
pereţii acoperiţi cu faianţă albă. 

Erau infecti. 

Deschise uşa WC-ului şi încremeni, incapabil să mai facă un pas. 
Dincolo de uşă se întindea deşertul nesfîrşit, aşa cum îl văzuse într-o 
fotografie care îl fascinase în copilărie. Dune galben-cărămizii şi cer 
albastru palid. Simţi mirosul de nisip încins şi, curios, urmări linia 
orizontului, dispusă în valuri moi... 

Un peisaj magnific. Nu ca încercările nereuşite din Johann, 
Leopold şi Erik... 

Îl apucă ameţeala. De cîtă vreme reuşiseră turboskellii chestia asta? 
Abia atunci îşi dădu seama că nu ţinuse cont nici o clipă de faptul că 
el fiinţa în spaţiofori, sub formă de copie, dinainte să efectueze saltul 
adrenergic. 

Adică, se întrebă el atunci, pe cînd Tamerlan Banks efectuase salt 
din South Sabrata în John Ogilvie, în Erik Siggurvatsohn sau în 
Leopold Wagner, copia lui cu ce se ocupase? Ea unde sărise? 

Iar el însuşi, unde sărise ultima oară? 

„O greşeală de sens?!” exclamă Tamerlan. 

/spaţiile care se conţineau unele pe altele/ 

„De ce nu intraţi, domnule?” auzi o voce din spate. Era funcţionara 
de la ghişeu. Zimbitoare. „Nu veniţi din Weddell, nu-i aşa? Şi aţi fi 
vrut să vă aflaţi în South Sabrata, nu-i aşa? În adevărata South 
Sabrata.” 

Tamerlan dădu din cap. Adică: da. 

„Şi sînteţi sigur” continuă femeia, „că în adevărata South Sabrata 
n-a apărut un alt Tamerlan Banks? Coborînd de la un alt etaj?” Îi 
zîmbi. 

/gheaţa în stomac/ blocul de gheață din stomac/ 

„Să lăsăm glumele” i-o reteză el. „Cum pot să ajung înapoi?” 

/dar simţea blocul de gheaţă/ 


„Nu există cale de întoarcere” spuse ea serios. „Ce rost ar avea să 
vă întoarceţi? Doriţi să intraţi în cuve?” îl privi ea dintr-o parte. 

Tamerlan se apropie de ea: „Ce vreţi să spuneţi?” 

Femeia îşi ţuguie buzele (la fel ca Priscilla) şi dădu din cap, sigură 
pe ea: „Pricepeţi foarte bine ce vreau să spun. Acum, că vă avem pe 
dumneavoastră, avem nevoie de şi mai mult spaţiu... De câte creiere 
credeţi că e nevoie pentru a reproduce toată suprafaţa planetei? La 
care adăugăm subsolurile, volumele submarine şi harta cerească... 
Doar nu credeţi că sînteţi singurul care ne-a adus atitea repere 
spaţiale? Dumneavoastră doar aţi precipitat evenimentele prin care 
reticulosistemul a căzut sub controlul nostru...” 

Tamerlan Banks se sprijini de marginea chiuvetei şi-şi vîrî 
instinctiv mîna în buzunar. 

„Nu mai aveţi ţigări. Vi s-au udat în cuve” îi spuse femeia şi-i 
întinse pachetul ei. 

Tamerlan aprinse ţigara, trase un fum cu nesaţ şi privi înapoi, spre 
uşa WC-ului. Deşertul limpede şi curat. 

„Cred că aveţi nevoie de opt miliarde de creiere” remarcă el, 
Zîmbind trist. Îşi aminti că Marsh Levin nu-i răspunsese cînd îl 
întrebase de câţi spaţiofori avea nevoie pentru a reproduce suprafaţa 
terestră. 

„Minimum opt miliarde. Opt miliarde de creiere, plus 
reproducerile lor din spaţiofori. Plus creierele intacte pe care le-am 
sigilat cînd aţi fost urmărit. Dar chiar şi aşa, cifra este insuficientă 
pentru a ne satisface setea de spaţiu. Norocul nostru e că oamenii se 
vor adapta. Se vor reproduce în cuve, vor mînca în cuve, vor dormi în 
cuve. Sau vor învăţa să intre cu toţii în cuve, pe rînd, un număr de ore 
pe zi. Căci, ce ne interesează cel mai mult e să avem cît mai mulţi 
indivizi care să ne servească drept suport. Pentru a crea spaţii.” 

„Şi dacă firmele de afară, dacă oamenii de afară nu vor intra în jocul 
vostru?” 

„Nu mai au cum. Toată lumea e dependentă de ce facem noi. Şi vor 
accepta condiţiile contractelor pe care le vom stabili noi. Hugh 
Secada, de altfel, a acceptat angajarea a trei sute de mii de spaţiofori. 
Pentru noi, cei din South Sabrata, exclusiv. Aţi fi crezut aşa ceva?” 

„Hugh Secada n-a ştiut niciodată să gîndească în perspectivă.” 

„Acţiunea lui Hugh Secada a fost aprobată de toate notabilităţile 
de la suprafaţă. Afară e încă black-out. Pînă intră cei trei sute de mii în 
cuve.” 

Tamerlan mai trase un fum şi se întoarse să privească în oglindă. 


„Şi atunci, noi ce naiba reproducem aici? Pe-aci primprejur nu pare 
să fie black-out.” 

„Spaţioforii trăiesc. În plus, dumneavoastră nici nu ştiţi cu cîte etaje 
aţi coborit sub South Sabrata.” 

„Mda. Habar n-am cât de mult am coborit” recunoscu Tamerlan. 

/tamerlan 2?/ o păcăleală/ un ştift/ 

„Ce ziceţi? Aţi dori să mai coboriţi un etaj?” îi zîmbi ea, îngrijorată. 
Ca şi cum s-ar fi temut de un răspuns negativ. 

„De ce nu? Aş vrea să văd cum e şi mai jos” răspunse Tamerlan 
după un moment de pauză. 

„Şi de ce n-aţi spus asta de la început? Gîndiţi-vă la lucrurile cele 
mai bizare! Propuneţi-ne orice vă trece prin cap! Noi putem face 
orice!” izbucni ea în rîs, de parcă i s-ar fi luat o piatră de pe suflet. Era 
bine că Tamerlan se dovedea cooperant. Nici unui turboskell nu i-ar fi 
căzut bine să-l sigileze pe propriul său Mîntuitor. 

leşiră din toaletă - Tamerlan o ţinea pe turboskellă de braţ, 
zîmbitor, de parcă nu-i venea să creadă că păşeşte pe podeaua de 
marmură a holului băncii. 

„Bănuiesc că există o condiţie însă... reversul contractului, nu-i 
aşa?!” se interesă el. 

„Partea dumneavoastră de contract este de mult timp achitată...” 
replică femeia. 

„Cum adică? Convenisem cu Marsh Levin că o să mă citiţi.” 

„Am început să vă citim de aproximativ...” — femeia aruncă o 
privire la ceas, după care continuă -— „... de aproximativ treizeci de 
minute. Dar nu vreţi să coborîm la nivelul despre care am discutat? 
Cum spuneţi dumneavoastră, spaţii în alte spaţii, ca nişte foi de 
ceapă...” 

Intrară în spatele ghişeului. Ea deschise o uşă pe care scria 
CONTABILITATE şi pătrunseră într-o încăpere prelungă, plină cu 
ecluze. 

Mda. Merita să intre în deşertul acela, de pildă. Să-l controleze. Atât 
acel deşert, cît şi toate celelalte niveluri la care mai putea să coboare. 
Ca să le exploreze. Un Tamerlan transformat în Magellan. Şi, în clipa 
aceea, se întrebă în care dintre spaţiile virtuale care i se aşterneau în 
faţă ar fi putut să găsească o Priscilla Idryss dispusă să vorbească cea 
dintii. 

Oh, da. Acela era un spaţiu care într-adevăr merita să fie controlat. 

„Cum adică, mă citiţi de treizeci de minute?” sesiză el, în timp ce 
intra în cuvă. 


„Marsh Levin vă citeşte dintr-un spaţiofor aflat cu un nivel mai 
sus, domnule Banks. Aici ne aflăm chiar în dumneavoastră înşivă. În 
Tamerlan Banks din cuvele corporației! Sabrada do Sur este în lobul 
frontal al creierului lui Tamerlan Banks” îi zîmbi ea, iar Tamerlan 
trase membranele amniotice deasupra capului. Fără nici un fel de 
surpriză sau regret. 

Oricum ar fi fost, sub el se întindeau miliarde de etaje de explorat. 

